
PROLOG 


în cartea sa de debut parizian, Tratat de descompunere *, 
Cioran pune pe seama insomniilor sale din adolescenţă şansa 
de a fi scăpat de sirenele filosofiei. Citim: 

„Aveam şaptesprezece ani şi credeam în filosofie. Tot ce 
nu avea legătură cu ea mi se părea păcat sau abjecţie; poeţii? 
saltimbanci buni doar să înveselească pe femei; acţiunea? delir 
al imbecilităţii; iubirea, moartea? jalnice pretexte ce-şi refuză 
onoarea conceptului... Bucuria sau suferinţa, ce ruşine! Doar 
abstracţia îmi apărea că palpită... 

.. .Şi atunci ai venit tu, Insomnie, să-mi zdruncini carnea şi 
orgoliul.. .tu, care schimbi bruta juvenilă, îi nuanţezi instinctele, 
îi aţâţi visele, tu, care, într-o singură noapte dăruieşti mai multă 
ştiinţă decât zilele încheiate în odihnă... 

Şi atunci m-am întors către filosofie: dar nicio idee nu poate 
consola în întuneric, niciun sistem nu rezistă veghii. Analizele 
insomniei destramă certitudinile.”** 

Pe scurt, Cioran afirmă că prin insomnie s-a lecuit de 
filosofie. Dar nu şi de suferinţă. Toată viaţa el nu a încetat să 
susţină că în afară de sceptici nu-i poate suferi pe filosofii cei 
seci şi uscaţi, care nu ştiu decât de conceptele lor rupte de lume, 
uitând de disperările acesteia. 

Dar Cioran este nedrept. Contemporan cu el, filosoful 
german Heidegger, invoca angoasa morţii ca argument 


* Emil Cioran, Tratat de descompunere, Ed. Elumanitas, Bucureşti, 1992. 

** Ibidem, p. 248-250. 

metafizic suprem pentru a coborî spre nimicul ce stă la baza 
întrebării privitoare la sensul fiinţei. Angoasă care, ca trăire, 
nu e comparabilă decât cu plictisul funciar pe care însuşi el, 
Cioran, l-a ridicat la rang suprem de meditaţie. Alături de extaz. 

E drept, filosofii nu au vorbit prea mult despre extaz, dar cu 
privire la trăirile extatice nici nu se poate vorbi, ele fiind dincolo 
de gândire şi rostire. Pe filosofii aceştia antipatici i-a interesat 
însă chiar şi problema acestui „dincolo”, pe care l-au numit 
conceptual „transcendenţă”. De fapt, principalul lucru ce li se 
reproşează e tocmai limbajul lor uneori de neînţeles. Deşi multe 
din cuvintele pe care ei le folosesc sunt cele ale limbii obişnuite. 
Aşa e, de exemplu, cuvântul „fiinţă” şi „a fi”. Apoi, cuvântul 
„lucru”, care în latineşte se spunea res, de unde expresia realitate. 

Noica îşi începe tratatul de ontologie afirmând că fiinţa 
nu trebuie căutată „altundeva”, în sublim, ci în lucruri, în cele 
ce sunt, în realităţi. Dar, însăşi „limba” e o problemă pentru 
filosofi. La fel expresia „lume”. Ceea ce pare un lucru de mirare. 
Ce e mai firesc decât să vorbim despre lume? Toată lumea ştie 
ce înseamnă lume, lumesc, faptul de a te retrage din lumea cea 
mare în lumea ta sau a visa la alte lumi. 

Filosofii cei reci, seci şi abstracţi nu dau însă pace cuvintelor. 
Ei caută nod în papură chiar unor expresii ca cea de „loc” şi a 
locui. Sau, „a deschide” (a deschide o uşă, un geam, o problemă, 
o lume). Desigur, sunt şi cuvinte mai complicate, cum ar fi cel 
de „rost” şi rostire, care trimit spre ceea ce grecii înţelegeau prin 
logos şi arhe. Temeiul lucrurilor, faptul că toate ar trebui să aibă 
un temei, „o raţiune suficientă”, i-a preocupat pe aceşti oameni 
cu capul în nori. Mai mult, ei au inventat şi o expresie aproape 
imposibilă pentru a cerceta temeiul. Sau, altfel spus, instanţa 
„condiţiilor de posibilitate” ale lucrurilor lumii. Pornind de la 
conceptul de transcendenţă, filosofii au denumit instanţa cu 
pricina „transcendentalitate”. 

Filosofia, chiar dacă pare omului obişnuit ca ceva ieşit din 
comun, e recunoscută totuşi ca ceva ce se află sădit în fiecare 
dintre noi. La fel cum „orice om e poet”, tot aşa se pare că 
oricine poate filosofa. Mai cu temei sau în mod zănatec. Deci 
filosofia - care, după o vorbă a lui Hegel, este lumea pe dos - ar 
avea şi ea dreptul în cetate. Şi chiar într-una în care, pe lângă 
politică, sport şi arte, se mai face şi ştiinţă. Vrei nu vrei, îi arunci 
pe geam, insuportabilii filosofi se întorc pe uşa din dos. 

în România, unul dintre intelectualii care s-au preocupat 
de filosofie, a fost Constantin Noica. De la moartea acestuia 
s-au împlinit, în 2017, 30 de ani. Ca om, el nu a fost o persoană 
insuportabilă, ci una amabilă şi fină, plină de umor, cultură 
şi înţelepciune. Dintre cărţile pe care le-a scris, pe lângă cele 
care ne prezintă bogăţia de gânduri frumoase şi sensuri adânci 
încorporate în limba română, multe sunt dedicate unei ramuri 
anume a filosofiei, cea care se preocupă de întrebarea despre 
fiinţă, ontologia. 

în secolul XX, puţini filosofi au avut ca preocupare ontologia. 
Dintre aceştia este cunoscut gânditorul german Martin 
Heidegger. Dar, perspectivele celor doi sunt diferite. Heidegger, 
pornind de la un aspect al gândirii lui Kant, se reorientează spre 
problemele de fond ale ontologiei tradiţionale, cu privirea ţintită 
spre începutul presocratic al filosofării. Noica, preluând tema 
hegeliană a devenirii, se aşază cu faţa spre nou. Totuşi, chiar 
şi intr-un scurt volum, în care sunt adunate câteva comentarii 
privitoare la ontologia lui Noica, e util ca abordarea filosofului 
român să fie pusă în paralel cu cea a lui Heidegger. Desigur, 
atât cât se poate, la nivelul unei abordări eseistice, care priveşte 
istoria filosofiei, ca să zicem aşa, din avion, elicopter sau balon. 

Autorul rândurilor de faţă, îndatorat lui Constantin Noica 
prin cei zece ani de întâlniri şi discuţii intelectuale deosebite, 
între 1977 şi 1987, a vrut să cinstească cele trei decenii ce au 

trecut de la înmormântarea sa la Păltiniş, printr-o evocare. în 
acest sens a publicat Gâlceava înţelepţilor în jurul timpului,' 
care abordează contribuţia generaţiei lui Noica, incluzându-i 
pe Cioran şi Eliade, la conturarea finalului culturii occidentale 
înainte de izbucnirea postmodernitătii. Dar, în respectivul 
eseu, locul lui Noica nu e unul central. Şi, mai ales, nu este 
suficient spaţiu pentru o dezbatere în jurul a trei probleme 
care au rămas prea puţin comentate: - De ce îşi începe Noica 
ontologia cu „fiinţa în lucruri”?; - De ce şi-o încheie prin 
invocarea unui misterios „Unu cu o unică distribuţie indiviză?”; 
- Cum s-ar poziţiona ontologia sa în raport cu polarizarea 
transcendenţă-transcendentalitate, pe care cele două trimiteri 
extreme o implică? 

Ar mai fi o problemă pe care opera lui Noica o ridică, cea 
a limbii. Preocupat toată viaţa de ontologie, optimistul Noica, 
cu privirea centrată pe noutate, aproape că topeşte fiinţa în 
devenire. El se lasă, astfel, ghidat de specificul limbii române, 
în care cuvântul fiinţă derivă din latinescul „fieri” ce înseamnă 
a curge; şi nu din ens-esse. în plus, constată cu tristeţe Noica, 
limba română nu are un cuvânt bine afirmat pentru a traduce 
devenirea hegeliană, pe aufhebung, după ce această şansă a fost 
risipită de expresia „petrecere”. în aceste condiţii, pornind de 
la neologismul devenire, el a inventat un nou cuvânt pentru 
fiinţa-devenire: deveninţa. Problematizarea ontologică a limbii 
pe care o practică Noica, se cere privită şi din perspectiva 
faptului că, după kantianismul lingvistic al secolul al XlX-lea şi 
în paralel cu filosofia analitică a limbajului, în secolul XX s-au 
afirmat abordarea fenomenologico-semantică a lui Heidegger, 
precum şi „jocurile de limbaj” ale lui Wittgenstein. Pentru a nu 
vorbi şi de mutaţia realizată de postmodernismul informaţional. 


* Carte apărută în 2017 la Editura Brumar, Timişoara. 

Privind din perspectiva deceniilor care au trecut, elaborarea 
ontologică a lui Noica, ordonată şi sistematică ca o teorie 
ştiinţifică ce se propune a fi testată, apare ca o moştenire 
tulburătoare a metafizicii occidentale, ca o provocare făcută 
speculaţiei filosofice, în ultima oră în care se mai puteau 
elabora sisteme personale. E vorba de a gândi statutul ontologic 
al procesualităţii devenirii întru fiinţă şi al spontaneităţii 
transcendentale a apariţiei noului, inclusiv deasupra devenirii 
deja realizate. Mai precis, de impunerea menţionatei 
supracategorii a deveninţei, ca unică întrupare a Unului 
transcendent, în epoca provocărilor vidului cuantic. De aceea, 
Ontologia lui Noica s-ar cere nu doar cinstită în litera ei, ci şi 
cercetată şi dezvoltată în spiritul întrebărilor pe care le ridică, în 
interstiţiile şi întreţeserile dintre lucruri, devenirea întru fiinţă, 
deveninţă şi misteriosul, din totdeauna, Unu. 

Eseul de faţă încearcă să abordeze astfel de probleme într-o 
lucrare care, de data aceasta, este direct şi explicit dedicată 
evocării memoriei lui Noica. El are şase părţi dată fiind fascinaţia 
inconştientă a lui Noica pentru cifra şase. 

Abordarea se vrea a fi cât mai simplă posibil, presupunându-se 
că operele celor invocaţi sunt cunoscute. Deşi, ca să fim sinceri, 
e dificil să vorbeşti cu nonşalanţă despre lucruri precum 
transcendentalitatea; şi chiar dacă despre înţelesul cuvântului 
„lucru”. în plus, cititorul ar trebui să fie realmente interesat de 
provocările ontologice pe care Noica le ridică prin trimiterea 
la lucruri şi la Unu şi să accepte reluările aproape stereotipe ale 
ideilor nisaciene făcute în text. 

Insuportabila filosofie face totuşi şi ea parte, vrem nu vrem, 
din existenţa noastră, a oamenilor. Poate chiar din viaţa noastră 
de zi cu zi, din bucătăria ei alchimică. 


11 




1. Fiinţa din ontologia lui Noica şi reactualizarea 
Unului neoplatonicean 


1.1. Introducere în Ontologia lui Constantin Noica 

Filosoful român Constantin Noica elaborează, în a doua 
jumătate a secolului al XX-lea, o ontologie, bazându-se în 
mare măsură pe istoria filosofiei occidentale şi ţinând seama de 
spiritul ştiinţific al vremii sale, a culturii ce s-a impus în Occident 
după idealismul german, cu orientarea sa evoluţionistă şi cu 
teorii ştiinţifice bazate pe experienţe controlate. Ideea centrală 
a ontologiei sale este cea a devenirii, pe care o comentează din 
perspectiva „devenirii întru fiinţă” şi o ipostaziază intr-un nou 
concept pe care-1 numeşte „deveninţă”. Ceea ce e însă straniu 
şi provocator în demersul nicasian, e trimiterea finală la un 
Unu transcendent, care evocă Unul neoplatonicean. Mai ales 
că deveninţă e prezentată ca unică întrupare a acestui Unu, iar 
„elementele” pe care ea le generează, au ca şi categorie centrală 
pe „Unu multiplu”. 

Provocarea filosofului nu poate fi lăsată învăluită de mister. 
Ea se cere sondată, pentru a-i valorifica profundele intuiţii 
speculative. 

încercarea de faţă îşi doreşte să sondeze terenul în această 
direcţie, să amelioreze misterul şi să analizeze parcursul ideilor 
nicasiene regăsite în Ontologie. 

Noica s-a preocupat de tema Unului multiplu din tinereţe, 
publicând în 1943, în revista „Izvoare de filosofie”, un articol 
intitulat Unu şi multiplu, în care degaja o situaţie specială 

pentru sintagma Unu multiplu (fără copulă). El reia această 
expresie în 1969 în lucrarea Douăzeci şi şapte de trepte ale 
realului, la capătul comentării tradiţiei filosofice a categoriilor 
(Platon, Aristotel, Kant) pe care le interpretează ca niveluri 
ierarhic evolutive ale realului. Unu multiplu apare în final, ca un 
fel de supracategorie, ce patronează noua viziune ştiinţifică a 
câmpului şi „undei” pulsatorii. în textele sale de până la această 
dată nu apare însă tema neoplatoniceană a Unului ca atare, 
plasat transcendent, dincolo de fiinţă şi gândire. Subiectul nu 
e abordat nici în lucrarea din 1950, încercare asupra filosofiei 
tradiţionale. Unu propriu-zis e invocat în Tratatul de ontologie 
(1981), dincolo de „Unu multiplu”, concept menţionat ca un 
nivel categorial. Unu e considerat termenul final al instanţei 
„fiinţei ca fiinţă”, care ar urma să întemeieze prima instanţă 
ontologică, cea a fiinţei în lucruri. 

Tratatul de ontologie a lui Noica are o structură sistematică 
ascendentă, ce pleacă de la un minim ontologic: lucrul gol de 
fiinţă, dar tensionat de o aspiraţie spre fiinţă; şi se amplifică 
fiinţial progresiv prin structurarea unui model al fiinţei ce 
intră în devenirea întru fiinţă. Aceasta din urmă e de fapt o 
devenire întru „element”, care e un general concret subsistent 
(dar nu existent) ce are ca unică categorie pe Unu multiplu. 
Elementul se distribuie indiviz, devenind din mediu exterior un 
mediu interior al unor individualuri, ce se pot împlini fiinţial 
exemplar (înainte de a pieri în mediul elementelor). Elementul 
elementelor e deveninţa, ca întrupare a lui Unu. 

Trimiterea la Unu neoplatonicean nu e comentată analitic de 
către Noica, nici în Ontologie. Este exclusă astfel din dezbatere 
întreaga aporetică tradiţională a relaţiei dintre transcendenţa 
absolută a Unului şi instanţa fiinţei şi a gândirii. Noica reia 
problematica Unului şi a Unului multiplu în logica sa, Scrisori 
despre logica lui Hermes, cu trimitere la monadologia lui Leibnitz 


14 



şi la identitatea Eu = Eu a lui Fichte. Precum şi în Modelul cultural 
european unde invocă dogmatica ce se instituie la Conciliul de 
la Niceea prin dimensiunea trihipostazică a Dumnezeului unic. 
Dar el nu dezvoltă speculativ sistematic nici aceste teme. Totuşi, 
două aspecte ale aporeticii neoplatonice sunt sugerate încă de la 
început. Prima se referă la faptul că instanţa elementului (căreia 
i se aplică deveninţa ) nu e una a existenţei, deci a fiinţei efective, 
ci una a subsistenţei. Cea de a doua se referă la o indicaţie a 
lui Noica prin care distribuţia unică a Unului în deveninţă, e 
comparată cu întruparea Dumnezeului creştin. Trimiterea ar fi, 
cel mai probabil, la mistica renană. 

Ar fi interesant şi important să se încerce o analiză 
speculativă în direcţia celor sugerate de Noica, deoarece 
ontologia sa apare spre sfârşitul secolului al XX-lea. Aşadar, 
într-o perioadă în care ştiinţa matematizată care s-a dezvoltat 
după Renaştere, ştiinţă a lumii fizice în primul rând, dar 
implicând şi un principiu antropic, aminteşte de vechi 
probleme. Această ştiinţă, bazată însă pe transcendentalitate 
şi nu pe transcendenţă, aduce în dezbatere - de exemplu prin 
vidul cuantic - nu doar o întrepătrundere între real şi nefiinţă, 
între existent şi posibil, ci şi problema originării unei constante 
şi universale generativităţi, a cărei sursă aminteşte tot mai mult 
de întrebarea neoplatoniceană: ce e dincolo de fiinţă şi gândire? 
Plasarea problematicii Unului în acest context presupune, ca 
prim pas, o refacere minimală a drumului pe care a apărut în 
istoria gândirii tema Unului, plasat dincolo de „limita fiinţei”. 
Urmată, după absorbţia neoplatonismului de către ontoteologia 
creştină, de preocuparea preeminentă faţă de multiplu, dar fără 
a uita de „poziţia” vechiului Unu, în locul căruia se impune 
transcendentalitatea. 

în continuare vom reface rezumativ acest drum, pornind de 
la tema limitei şi a nimicului în ontologia greacă. 

1.2. Unu, limita, fiinţa şi nimicul în ontologia greacă 

în filosofia greacă, tema Unului şi a limitei e prezentă deja 
la presocratici odată cu fiinţa lui Parmenides, care este un Unu 
plin, nemişcat, etern şi absolut delimitat, fără ca dincolo de 
marginile sale să mai fie ceva. Această fiinţă-unu este acelaşi 
lucru cu gândirea intuitivă nous-noein. Unu are o prezenţă 
semnificativă şi în gândirea matematică a pitagoreicilor, fiind 
primul şi exemplarul termen al unui şir numeric fiinţial din 
care însă lipseşte nimicul, adică zeroul. Heraclit aminteşte 
problematica unu multiplu - în formularea Hen Panta (pe care 
Noica o reinterpretează), iar Epicur şi Democrit ipostaziază 
unul în atomi indivizibili, înconjuraţi de un fel de vid. în 
lipsa nimicului matematic a lui zero, grecii aveau o înţelegere 
a vidului şi a infinitului (ca nemărginit), radical diferită de 
modernitatea Europei. 

în Grecia Antică, filosofia despre fiinţă îşi atinge împlinirea 
în epoca de aur a lui Platon şi Aristotel, când ea gravitează, ca 
ousia şi panteleos on, în jurul manifestării vizibile, a aspectului 
- eidos (idee), la Platon; sau a formei - morfe, la Aristotel. Fiinţa 
emerge din phisis (natură) care se caracterizează prin auto, 
mişcare. în acest context, ontologia lui Aristotel promovează 
hilomorfismul susţinut de energhia şi de aspiraţia împlinirii, 
entelehia. Fiinţa ajunge la prezenţă, se dezvăluie şi se afirmă 
statornic ca ousia (ontos on, panteleos on), în conformitate cu o 
„optică a producerii”, interpretează Heidegger. într-adevăr, pe 
lângă terminologia conceptuală pusă în joc, Aristotel trimite la 
multe exemple din domeniul meşteşugurilor, iar Platon pune 
creaţia cosmosului în seama unui Demiurg. Totuşi, Platon, care 

păstrează şi tradiţia matematică pitagoreică, ridică, în dialogul 
Parmenides, şi următoarea problemă: dacă Unu şi multiplul 
participă şi ele la fiinţă? 

Aristotel, a cărui gândire exprimă viziunea grecească în care 
nimicul nu are pondere majoră, introduce şi coparticipaţia 
psihismului şi a logosului la emergenţa şi afirmarea fiinţei (logos 
şi psihism asupra cărora atrăsese atenţia deja Heraclit). Fiinţa 
„se spune prin categorii”, formulează stagiritul. Psihismul uman 
(ce integrează straturile biologice ale sufletului, dar se afirmă 
specific prin nous- intelect) este cel care preia datele (senzaţiile, 
informaţiile) lumii şi, după ce le transportă şi le prelucrează 
(prin intervenţia simţului comun şi a imaginaţiei), le înţelege 
şi le afirmă (sau neagă) prin enunţuri, ce se desfăşoară după 
reguli exprimate prin logosul limbaj-gândire (ce va fi analizat 
ca logică şi retorică). 

Problematica aristotelică a fiinţei exprimă un anumit 
înţeles al limitei, ca limită a unei plinătăţi, a unei împliniri ce 
se delimitează printr-o margine ce se repliază asupra ei însăşi. 
Cosmosul lui Aristotel este delimitat de un prim motor, de un 
mişcător nemişcat, identificabil cu fiinţa supremă, care pune 
totul în mişcare. Iar despre ceva plasat dincolo de această 
margine, nu se spune nimic. 

Un comentariu al unui filosof român* asupra înţelesului limitei 
în ontologia greacă (a semantemului per) indică înrudirea sa cu 
proiectul ontologic al lui Heidegger. Se relevă că acest „complex 
semantic peratologic” exprimă ideea faptului de a tinde către 
un capăt, pătrunderea până la punctul final, până la limita 
obiectivului avut în vedere. Substantivul pera înseamnă „capăt”, 
„limită”, „extremitate”. Verbul denominativ peratoo înseamnă a 
limita, a lua sfârşit, a se termina, a duce la capăt, a împlini. Pera 


* Gabriel Liiceanu, Despre limită, Ed. Humanitas, Bucureşti. 

Chenar 1 

Fiinţa privită prin optica producerii 

în cursul său din 1927, Probleme fundamentale ale 
fenomenologiei, Heidegger sugerează interpretarea viziunii 
greceşti asupra fiinţei prin optica producerii. Aspectul (eidos - 
ideea) sau forma (morfe, hilomorfism) indică fiinţa manifestată 
fenomenologic ca „produsă”, pornindu-se de la materia selectată 
şi aşezată la dispoziţie (în sensul de avere a lui ousia) care e 
prelucrată avându-se în vedere, printr-o privire anticipatoare 
care întruchipează, ţelul a ceea ce se împlineşte. Acest model este 
explicit la Aristotel, el trimiţând în egală măsură la meşteşugul de 
orice fel (inclusiv medicina sau arta oratoriei), cât şi la afirmarea 
naturii, zfisis-ului. Se ridică problema dacă - şi dacă da, atunci 
cum - optica producerii ar putea funcţiona pentru perioada 
modernităţii şi în prezent. 

Ceea ce se poate constata în modernitatea Europei este că 
producţia de tip meşteşugăresc s-a complexificat prin multiple 
intermedieri. Iar cu naşterea şi înţelegerea manifestării fisisului 
ajunge şi ea, progresiv, tot mai mult mediată de un plan teoretic, 
susţinut de matematică. Faptul e consonant cu interesul crescut 
al filosofiei din această perioadă pentru metodologie, asupra 
căreia se opreşte şi Noica. Invenţia în domeniul mijloacelor de a 
produce pare a trece în prim-plan. Intervine însă şi o expandare 
a schimbului de produse. A comerţului deci, care, în formă mai 
puţin dezvoltată, e şi o carateristică a lumii greco-romane, cu 
banii şi drumurile sale. Puterea stimulativă a proprietăţii abstracte 
a modernităţii, a capitalului dincolo de produsele pământului 
şi a atelierelor, va subvenţiona tehnologia. Medierea expansivă 
intervine şi în tehnologia logosului. Dacă miracolul greco-roman 
are unul din fundamente în inventarea scrierii alfabetice vocalice 
şi utilizarea papirusului, Europa va beneficia de tipar şi de hârtie, 
pentru susţinerea unor dezbateri dialectice care nu se mai limitează 
la spaţiul universitar. „Producerea”, fie de bunuri de consum, fie de 
oameni educaţi, de idei, opere de artă sau descoperiri ştiinţifice, 
îşi mută astfel interesul asupra condiţiilor sale de posibilitate. 

Explorarea „resurselor naturale” devine, în raportarea la natură, 
la fel de importantă ca şi cultivarea pământului, producerea de 
plante şi animale. Iar metodologia, la fel de utilă ca şi utilizarea 
efectivă de unelte. Cât despre planul teoretic, medierea la nivelul 
fundamentelor o realizează matematicile. Optica producerii 
rămâne probabil sugestivă şi pentru o metodologie postmodernă, 
dar ea nu-şi mai poate refuza meditaţia asupra medierii producerii. 

Poate, de aceea, Noica insistă în ontologia sa asupra elementului 
care e, în cele din urmă, un „mediu” ce mediază. 


este şi un concept de identitate spaţială a lucrurilor, mai ales a 
corpurilor ale căror proporţii depăşeau puterea de cuprindere 
a omului (e.g. marea, pământul). Aşadar, o limită ce nu poate fi 
experimentată nemijlocit. Aşa e limita cosmosului ca întreg - 
la Pitagora - care se constituie ca graniţă absolută ce desparte 
spaţiul finitului de ne-limitat ( apeiron ). Limita desemnează 
punctul extrem, dincolo de care corpul încetează să mai fie ceea 
ce este. Ea este echivalentă cu sfârşitul. Dar un sfârşit resimţit ca 
împlinire a unui lucru. Şi deci, totodată, cu locul de unde el abia 
începe să fie ceea ce este. 

Eminenţa ontologică a limitei e atât de mare la greci - 
subliniază comentatorul -, încât inexistenţa limitei exclude 
orice discurs ontologic. Şi însăşi existenţa fiinţei ca atare. Un 
lucru capătă identitate tocmai pentru că sfârşeşte undeva. Peras 
- limită, telos - capăt, împlinire şi morfe - formă, sunt, pentru 
Heidegger, cele trei cuvinte care, în gândirea elină, con-lucrează 
la determinarea oricărei fiinţe a fiinţării (Sein des seiendes). 
Limita nu e, în ontologia greacă tradiţională, de depăşit, ci de 
atins. Pentru greci nu imposibilitatea depăşirii unei limite era un 
stimulent, ci imposibilul atingerii ei. Această viziune va rămâne 
o constantă în universul spiritualităţii eline. Comentatorul 
peratologiei găseşte o confirmare a acestor idei în felul în care 

Heidegger interpretează maniera în care grecii au înţeles fiinţa, 
ca „prezenţă statornică”. 

Problematica trancendenţei, înţeleasă ca depăşire a unei 
limite ontologice, nu apare în acest orizont al filosofiei clasice 
greceşti care pledează pentru plenitudinea fiinţării şi pentru 
continuum ontologic (între haos, potenţă, fiinţa împlinită şi 
fiinţă eminentă, aşa cum comentează Levojoi’), gândire care nu 
are decât comentarii ocazionale privitoare la nimic (me on). 

Noica, când face bilanţul filosofiei tradiţionale, diferenţiază 
între perioada greacă, pe care o numeşte „a fiinţei”, şi perioada 
modernităţii, pe care o denumeşte a spiritului sau a dialecticii, iar 
în prima fază a elaborărilor sale ontologice, el identifică fiinţa cu 
dialectica. De aceea e de aşteptat ca filosoful român să nu adere 
la viziunea plenitudinii fiinţiale greceşti, care l-a preocupat aşa de 
mult pe Heidegger. Deşi amândoi acordă o importanţă deosebită 
conceptului „deschiderii”", Heidegger se referă în primul rând la 
deschiderea unei lumi a comprehensiunii fiinţei de către Dasein; 
pe când Noica, la deschiderea unui drum de structurare a fiinţei 
în real, la chemarea fiinţei ca fiinţă, care, la rândul ei, se impune 
ca deveninţă. Devenirea, pe care Noica pariază, pare a fi marea 
absenţă din ontologia lui Heidegger, cu toate multiplele vase 
comunicante dintre gândirea celor doi filosofi. 


* Arthur Levojoi, Marele lanţ al fiinţei. Istoria ideii de plenitudine de la 
Platon la Schelling, Ed. Humanitas, Bucureşti, 1997. 

** A se vedea Chenarul 4 şi Capitolul 4. 

1.3. Unu, dincolo de fiinţă şi de tot, în 

neoplatonismul antic 

Spre sfârşitul filosofiei greceşti, în perioada de ascensiune 
a religiei creştine, în Imperiul Roman apare, odată cu Plotin, 
orizontul speculaţiei neoplatonice, care-şi pune problema 
Principiului aflat „dincolo de fiinţă” (eTTSKSiva tr|c; auaiac;). 
De fapt trimiterea e spre un dincolo de fiinţă şi gândire, în 
direcţia unui Principiu ( arhe ). Punctul de plecare este în 
Platon, în dialogurile Parmenide şi Republica. în poziţia 
Principiului se află Unul şi Binele, identificate cu zeitatea. 
Ierarhia lui Plotin invocă nivelele: Unu, nous (gândire, 
intelect, incluzând intelectul divin care are şi el fiinţialitate), 
psyche (suflet); urmează viaţa şi lumea sensibilă. Relaţionările 
ierarhice se fac descendent, emanenteist, după modelul 
distribuţiei indivize a luminii. 

Deoarece Unu este o instanţă dincolo de fiinţă şi gândire, 
se presupune o limită. Deci, fiinţa împlinită presupune totuşi 
ceva dincolo de ea, ceva ce stă la originea însăşi a apariţiei 
şi manifestării sale. De remarcat că această temă filosofică 
a „transcendenţei”, pe care neoplatonicienii o introduc şi 
pe care Heidegger va fi tentat să o regândească, pune în joc 
metafore spaţiale. Adică, limita peste care se trece urmează să 
se transceadă într-o zonă în care Principiul stă la temelia fiinţei 
ca un arhe. Limită dincolo de care nu mai e prezentă fiinţa şi 
nu mai are cum să înainteze gândirea discursivă, desfăşurată 
şi exprimabilă ( dianoia ). Faptul conduce la o aporetică 
pe care continuatorii lui Plotin au încercat să o sondeze şi să 
o depăşească. 

Gânditorii care se succed până în secolul VI după Hristos, 
între Porfir şi Damascius, propun diverse soluţii aporiilor 
neoplatonismului.' 

Pe scurt, Porfir sugerează că Unul ar putea fi dotat cu 
capacitatea „faptului de a fi” nefiind totuşi fiinţa (determinată); 
astfel s-ar putea realiza o articulare cu lanţul cauzal al fiinţelor. 
Iamblicos sugerează două ipostaze ale Unului: una îl păstrează 
complet transcendent (e inaccesibil, de negândit); cealaltă ar 
putea realiza o legătură cauzală cu generarea fiinţelor la nivelul 
cel mai înalt al inteligenţelor divine. Produs, autorul care a avut, 
alături de Plotin, cea mai mare influenţă asupra ontoteologiei 
creştine din secolul XIII, revine la transcendenţa absolută 
şi integrală a Unului, care rămâne inaccesibil şi indicibil. El 
sistematizează ierarhia celor ce ţin de fiinţă, gândire şi viaţă, 
Unul plasându-se, ca „nefiinţă”, într-o poziţie superioară fiinţei. 
Principiul este anterior chiar „faptului însuşi de a fi”. în consecinţă, 
el va fi gândit ca negare a fiinţei, ca nefiinţă (este prima dată când 
nefiinţa capătă un asemenea rang ontologic superior). Nefiinţa 
aceasta a principiului ( ouden ), superioară fiinţei (deci mai bogată 
şi plenară decât fiinţa), e diferită de nefiinţa de rang inferior 
ce urmează descendent fiinţei, meon. Produs acceptă totuşi o 
legătură cauzală a Unului cu instanţa fiinţei, care se realizează 
însă descendent, prin „henade”, care coboară ca replici (de rangul 
zeilor) dinspre Unu spre fiinţă. Ca şi pentru alţi neoplatonicieni, 
domeniul fiinţei include, la Produs, şi intelectul divin. în final, 
Damascius realizează o sinteză a gândirii neoplatonice pe care 
o radicalizează într-o direcţie teurgică. El are astfel în vedere 
faptul ca Principiul absolut să fie considerat ca şi necoordonat 
cu nimic din zona a tot ceea ce ţine de fiinţări, deci ca absolut 


* Marinela Vlad, Dincolo de fiinţă. Neoplatonismul şi aporiile originii 
inefabile, Ed. ZETA, Bucureşti, 2011. 

transcendent. Pentru aceasta, Damascius analizează detaliat 
raportul între principiu şi tot. întreg domeniul a ceea ce poate fi 
gândit este inclus în acest tot-totalitate astfel încât, până la urmă, 
Principiul nu poate ieşi absolut complet în afara acestor limite. 
Totuşi, dincolo de „unu-tot anterior totului” poate fi intuit şi un 
Principiu absolut transcendent resimţit ca o aspiraţie, spre care 
gânditorul poate năzui. Şi spre care ar putea „înainta prin vid”. 
Elaborarea lui Damascius se bazează pe o conversiune radicală a 
lui Unu intr-un nimic de ordin superior, intr-un ouden inefabil, 
radical diferit de orice nimic fiinţial, meon. 

Se cere reliefat faptul că ultimii neoplatonicieni, comentând 
problematica transcendenţei, a Unului (şi Binelui) aflat dincolo 
(de limitele) fiinţei şi gândirii, au ajuns, pe cale speculativă, la 
tema unui „nimic puternic”, chiar suprafiinţial, ce participă la 
întemeierea ontologică. 

Elaborările neoplatonice au în vedere un domeniu pe care 
ontologia, ce gândeşte despre fiinţă, nu poate să-l ignore: ce 
(sau cine) este „dincolo de fiinţă”, de marginile a tot ceea ce 
ţine de domeniul fiinţei şi fiinţării, în calitate de temei ( arhe ), 
criteriu, cauză, fundament, pentru fiinţă şi fiinţare? Soluţia, ce 
s-a găsit la finalul Antichităţii, a fost mariajul neoplatonismului 
cu dogmatica creştină a Dumnezeului triontic dar unic, 
care, conform tradiţiei biblice, este fiinţă („sunt cel ce este” îi 
răspunde Dumnezeu lui Moise). 

în direcţia plenitudinii fiinţiale, speculaţia ontoteologică 
antică a mai comentat tema prea plinului fiinţial al pleromei, 
ce se revarsă şi se distribuie indiviz prin emanaţii. (Pleroma e 
invocată mai ales de unele gnoze, dar ea apare şi în creştinism, 
predominent la Pavel). în sinteza ontoteologică din vremea 
misticii renane, Dumnezeu este comentat, între altele, şi ca 
Principiu ce creează lumea prin revărsarea emananteistă a 
preaplinului Bunătăţii sale. 

1.4. Dumnezeul absolut al creştinismului ca 

> 

Unu-Tot. Principiul cerului; naşterea eului 
şi a ştiinţei matematizate 


Gândirea filosofică a modernităţii datorează mult secolului 
al XlII-lea, perioadă de apogeu a scolasticii şi misticii renane. 
Este momentul în care se conturează şi parametrii ontoteologiei 
creştine, a unui Dumnezeu unic şi absolut, care nu doar a 
creat lumea din nimic, ci l-a şi plămădit pe om după chipul şi 
asemănarea sa. Dumnezeul creştin de după Niceea era însă şi 
trihipostazic, cele trei persoane ale sale iubindu-se reciproc şi 
comunicând între ele din eternitate, prin „perihoreză”. Augustin 
comentează cum imaginea acestui Dumnezeu se găseşte în 
străfundurile sufletului omenesc (abdidos mentis ) unde oricine o 
poate descoperi. Dumnezeul Bibliei, în conformitate cu Vechiul 
Testament, este fiinţial. Dar numele divine nu-i pot fi atribuite 
decât prin absenţă sau exces - comentează Dyonisie Pseudo 
Areopagitul -, astfel încât s-ar putea spune despre fiinţa supremă 
că e suprafiinţială, supraesenţială etc. Atât Augustin, cât mai 
ales Dyonisie infuzează creştinismului viziunea neoplatonică, 
ultimul accentuând imaginea ierarhiei. Influenţa neoplatonică se 
realizează şi pe filiera arabă, în special prin cartea Liber de causis, 
iar în final prin traduceri directe din Produs. Unu emanenteist 
intră astfel în orbita determinaţiilor lui Dumnezeu. 

în neoplatonism, Unu împreună cu Binele reprezentau 
Principiul, aflat „dincolo de fiinţă”. Dumnezeul iudeo-creştin 
este însă, aşa cum s-a amintit, şi fiinţial, chiar dacă într-un mod 
paradoxal, dincolo de comprehensiune. Ontoteologia creştină 
asimilează până în secolul al XlII-lea nu doar neoplatonismul, ci 

şi multiple alte aspecte ale elaborărilor filosofice şi ontoteologice 
ale Antichităţii, mai ales platonice şi aristoteliene (unele receptate 
pe filiera arabă). De la Platon e preluată doctrina ideilor eterne, 
în relaţie cu un Demiurg. De la Aristotel e preluată, pe de o 
parte, înţelegerea psihismului uman prin mms-intelect, care 
are o faţetă posibilă şi alta în act. Pe de altă parte, e integrată 
viziunea cosmologică privitoare la un univers „închis”, circular, 
cu trei etaje, şi anume: Cel mai de jos e cel în care se află lumea 
sublunară, câmp de manifestare a fiinţei, sub aspectul tuturor 
categoriilor sale. Al doilea nivel este cerul, ce are o mişcare 
circulară eternă, guvernând întreaga generare şi corupţie a 
lumii sublunare. Al treilea nivel este primul motor, nemişcatul 
care mişcă; şi care e echivalat cu Dumnezeu. în combinaţie cu 
interpretările platonice (din Phaidros şi Timaios), cu doctrina 
stoică a sufletului lumii şi cu inteligenţa (nous- ul) lui Plotin, se 
conturează acum o paradigmă ideatică ce a fost numită sugestiv 
„principiul cerului’”. Mai precis: cerul inteligibil, ca suflet divin 
(posibil şi activ), mediază între unu şi multiplu. 

Principiul cerului, ce susţine o viziune asupra universului ca 
fiind limitat, „închis”, „mărginit” (cerul e cuprinzătorul întregii 
lumi), a fost supus unei ample dezbateri, în urma a două cenzuri 
întreprinse de episcopul Etienne Tempier, la Universitatea din 
Paris, în 1270-1277. Controversele s-au purtat în jurul tezei 
averoiste a unităţii intelectului şi a celei a eternităţii lumii 
(eternitatea, asigurată de circularitatea cerului, nu neagă creaţia 
divină, ci neagă existenţa unui început absolut şi demonstrabil 
în mod necesar al timpului). Erodarea principiului cerului, 
în urma dezbaterilor vremii, a precedat şi a făcut posibilă 
apariţia ulterioară a concepţiei despre un univers nelimitat, 


* Alexander Baumgartner, Principiul cerului, Ed. Humanitas, Bucureşti, 
2008 . 

des-mărginit, corelat multiplicităţii lumilor, precum şi a 
empirismului şi a conştiinţei (eului). în perspectiva problematicii 
„Unului multiplu”, momentul poate fi considerat cel al virajului 
dinspre preponderenţa Unului, spre cea a multiplului. 

Tot în secolul al XlII-lea poate fi plasată punerea bazelor 
eului (sinelui) conştient, de către mistica renană*. Şcoala 
renană, inaugurată de Albert cel Mare, a asimilat pe multe căi 
neoplatonismul şi ideea de Unu emanenteist, ce se integrează 
în instanţa (supra)fiinţială a lui Dumnezeu. Replierea, ce se 
realizează în cadrul vieţii beatifice în direcţia în-dumnezeirii, 
e mediată de intelectul activ. Ea e posibilă deoarece, conform 
doctrinei lui Augustin, treimea Dumnezeului unic se regăseşte 
- aşa cum s-a menţionat - în adâncurile subiectivităţii 
propriului suflet. Aici, misticul îl întâlneşte pe Dumnezeu ca 
„Sine”, iar la Meister Eckhart ca „Eu”. Se pun astfel bazele eului 
conştient - prin Luther, Calvin, Descartes, Looke etc. -, a cărui 
doctrină se va dezvolta în modernitatea Europei în direcţia 
persoanei conştiente a lui Kant. Un aspect specific al misticii 
renane îl reprezentau speculaţiile asupra reduplicării Unului 
în sine însuşi, pentru a naşte pe Dumnezeu fiul, din aceeaşi 
esenţă dumnezeiască. Aşadar, fără a ieşi din sine. Astfel, Hugo 
Ripelius scrie: 

„Unul se zămisleşte pe sine însuşi, şi ca el însuşi în care se 
continuă şi revine la el. Dumnezeu tatăl naşte din sine însuşi un 
alt el însuşi care este asemănător cu el dar în acelaşi timp altul, 
pe Fiul, cum zice Augustin”.*' 

Această doctrină se regăseşte în formularea lui Noica 
privitoare la replica unică a Unului; replică de aceeaşi fiinţă cu 
el, care în sistemul nicasian este deveninţa. 

* Alain de Libera, Mistica renană, de la Albert cel Mare la Meister Eckhart, 
Ed. Amarcord, Timişoara, 1997. 

** Ibidem, p. 46. 

Chenar 2 

Vechiul şi noul nimic* 

Felul în care gândirea grecească clasică concepea limita ca 
împlinire se corelează cu modalitatea în care ea a avut rezerve 
faţă de nimic şi infinit. Faptul se evidenţiază mai clar în zona 
matematicului, domeniu în care s-a dezvoltat atunci o geometrie 
diferenţiată - a cărei baze fuseseră preluate de la egipteni - şi o 
aritmetică bazată pe cifre-forme; care însă refuza nimicul lui 
zero. Cifrele grecilor (şi ale romanilor) erau „pline” şi pozitive, 
„substanţiale”, neacceptând ideea de incomensurabil şi iraţional; 
dar mai ales respingându-1 pe zero. Istoric este atestat că în 
lumea culturii greceşti zero era cunoscut, el fiind descoperit de 
babilonieni în cadrul calculelor din sistemul lor sextagenar; dar, 
doar ca „interval”. Acest zero - interval nu a fost acceptat însă de 
greci ca parte a şirului numeric, înaintea lui unu (ca număr par, ce 
converteşte şirul spre numere negative şi compune paradoxal în 
operaţiile aritemice cu alte numere, introducând un infinit aparte). 
Nimicul lui zero era presimţit ca periculos. El era lipsit de formă şi 
substanţă, nu se comporta la fel ca celelalte numere (orice număr 
înmulţit cu zero este egal cu zero). în matematica grecească nu 
există o distincţie semnificativă între forme şi numere. Simbolul 
mistic al cultului pitagoreic era un număr-formă : pentagrama. 
Introducerea nimicului lui zero ar fi distrus, pentru greci, 
raporturile frumoase şi armonia lumii (nu se analizase şi nu se 
comenta pe atunci că şi numărul de aur este un număr iraţional), 
în acest context ideatic nu exista conceptul de limită, înţeleasă 
ca limită de depăşit, ca „dincolo de...” Şi nici cel de vid autentic. 
Lumea avea plenitudine, armonie şi finitudine. 

Drumul lui zero spre cultura occidentală e plin de peripeţii. 
El ne poartă spre India unde cohortele lui Alexandru Machedon 
îl duc şi pe zeroul babilonian; iar acesta întâlneşte acum o 
lume brahmanizată, în care nimicul absolut e la mare cinste. 
Matematicienii indieni includ pe zero în şirul numeric, iar arabii îl 
preiau, transmiţându-1 spre Europa. Aici, în secolul XII, în zonele 
de cultură arabă (şi iudaică), zero e acceptat cu naturaleţe. Pentru 

ca, după 1200, să ajungă şi în Italia, întâlnind o cultură creştină 
care, prin ontoteologia sa, accepta acum creaţia din nimic. Şi care, 
în plus, absorbise neoplatonismul. Astfel, modernitatea Europei se 
va dezvolta împreună cu o matematică ce utilizează din plin zeroul 
şi noul infinit pe care îl dezlănţuia. 

* Charles Seife, Zero, biografia unei idei periculoase 


Apogeul ontoteologiei creştine din secolul al XlII-lea nu 
doar instituie criteriul unui Dumnezeu absolut şi creator, 
ci va influenţa gândirea modernităţii şi prin noul înţeles al 
nimicului ce se conturează în această perioadă. Tema nimicului 
era prezentă în Vechiul Testament prin mitul creării lumii 
din nimic. Asimilând neoplatonismul, ontoteologia creştină a 
integrat şi speculaţiile acestuia privitoare la nimic, accesibile 
cel puţin prin lucrările lui Produs; astfel încât Deitatea lui 
Meister Eckhart se caracterizează nu doar prin Unu, ci şi prin 
Neant. în sfârşit, în secolul al XlII-lea e preluat nimicul elaborat 
de indieni sub forma cifrei matematice zero, ce a ajuns, prin 
intermediul arabilor, în Europa. Sinteza originală a nimicului 
ce se constituie acum, în zorile modernităţii europene, este cea 
a unui nimic operativ, ce se combină cu realul, în care intervine 
activ. înţelegerea ştiinţifică a fiinţei fiinţărilor se va realiza, în 
Europa, tot mai mult prin intermediul ştiinţelor, ce au încorporat 
nimicul matematic. O matematică reformulată, în care zeroul, 
pătruns în şirul numerelor, modifică profund operaţiile cu 
acestea, susţinând numerele iraţionale. Ştiinţa fizică va accepta 
acum să opereze cu vidul, ce este invocat de către Pascal, atât cu 
sensuri fizice, cât şi metafizice. Gradele de fiinţă se nuanţează 
tot mai mult şi prin intervenţia unui „posibil” ce descinde 
mai mult din logica scolasticii decât din potenţa lui Aristotel. 

Iar noul infinit al Renaşterii, bazat şi el pe nimicul lui zero, e 
diferit de infinitul antic. 

Comentariile privitoare la multiplicitatea lumilor şi 
fiinţelor raţionale posibile ce se desfăşoară între Ockham 
şi Kant, avându-1 ca bard pe Giordano Bruno, se referă la 
fiinţări aparte, plasate într-o zonă intermediară dintre vechile 
entităţi mitologico literare şi noile entităţi fizico-matematice. 
Tradiţionala substanţă aristoteliană se încarcă de ficţionalitate. 
Iar după acceptarea câmpurilor gravitaţionale şi pulsatile, ea 
va tinde să se disperseze într-un întreg diapazon ontologic 
al subsistenţelor. Ştiinţele matematizate ale naturii care s-au 
dezvoltat după Renaştere, stimulate fiind şi de gândirea lui 
Descartes şi Leibnitz, ajung, după Kant, să se impună ca 
o adevărată dimensiune a existenţei umanului imersat în 
transcendentalitate. Pentru studierea acestui câmp al ştiinţelor 
va lua naştere epistemologia. 

1.5. Transcendentalitatea kantiană si devenirea 

> 

hegeliană la finalul filosofiei modernităţii. 
Heidegger şi Noica 


Ideea de transcendenţă a apărut ca o consecinţă a limitei pe 
care o pretindea deplina prezenţă, împlinirea şi deplinătatea 
fiinţei din ontologia clasică grecească. Fiinţa absolută a 
Dumnezeului creştin era pe de altă parte ne-limitată, finită 
fiind doar creatura. Fiinţa finită a omului iscodeşte însă 
în continuare lucrurile, chiar dacă prin aceasta trebuie să 
sondeze şi să elaboreze instrumente şi metode speciale. Noica, 
preocupându-se de filosofia modernităţii, scoate în relief 
interesul constant al acesteia faţă de metodă. Deşi sesizează 
amploarea ce o iau ştiinţele în perioada postrenascentistă, el 
nu e, în mod special, atent asupra matematizării acestora - 
şi încă, cu o matematică ce l-a încorporat pe zero. De aceea, 
când se opreşte asupra lui Kant, Noica nu reţine întrebarea 
care argumentează Critica raţiunii pure: cum sunt posibile 
judecăţile sintetice apriori ale matematicii şi fizicii pure? 
Totuşi, el descoperă şi subliniază, la filosoful din Kdnigsberg, 
problematica limitei, care, aşa cum s-a comentat, i-a preocupat 
intens pe elini. Noica o identifică în sistemul categorial 
kantian la cel de al doilea grupaj, cel al categoriilor calităţii: 
realitate-negaţie-limitaţie. Filosoful român va specula în 
ontologia sa asupra „limitaţiei ce nu limitează”, ci înfiinţează. 
Astfel, de la început, limita e minimalizată, depăşită, lăsată în 
urmă. Dincolo de Kant, Noica va fi însă fascinat de devenirea 
lui Hegel. Pentru el, filosofia modernităţii nu mai este la fel ca 
cea antică, una a fiinţei, ci una a dialecticii, a devenirii. 

Cele două concepte principale ce apar în finalul măreţ 
al filosofiei modernităţii, cel al transcendentalităţii şi cel al 
devenirii, sunt, de fapt, cuplate. Ambele trimit „dincolo de 
limită”, chiar dacă altfel decât Unu neoplatonicean. 

Ontologia lui Heidegger şi cea a lui Noica se înscriu în această 
paradigmă. Dar, ei vor face apel în mod diferit la cele două teme 
şi la cei doi filosofi menţionaţi, gânditori de răscruce, care, de 
aceea, se cer invocaţi, pe scurt, la acest nivel. 

Filosofia kantiană, ce impune tema transcendentalităţii, se 
plasează la capătul înţelegerii creştine a omului, ca încununare 
a creaţiei. Omul lui Kant, ca specie reprezentativă pentru „orice 
fiinţă raţională finită posibilă”, continuă să aibă în vedere o 
instanţă infinită şi creatoare, singura ce are acces la „lucru în 
sine”. Structura sa de fiinţă trimite însă spre o transcedentalitate 
abisală, din care izvorăsc categoriile sensibilităţii şi ale intelectului; 
precum şi „poziţionarea ob-jectuală” a fiinţei perceptibile. 
Sau, cu alte cuvinte, la baza constituţiei de fiinţă a omului stă 
o instanţă apriorică transcendentală, care asigură condiţiile 
de posibilitate ale experimentării lumii fenomenale. Unitatea 
apriorică a judecăţilor sintetice adevărate ale matematicii şi 
fizicii pure, îşi are sursa în acest abis transcendental. 

Prin invocarea transcedentalităţii, construcţia kantiană 
devalorizează însă parţial tradiţionala transcendenţă 
neoplatoniceană, cea a Principiului plasat dincolo de fiinţă şi 
gândire. Transcedenţa nu mai apare acum ca fiind încărcată 
de fiinţialitate potenţială. Ea nu mai e o sursă generatoare de 
fiinţă. Transcendenţa apare la Kant ca o idee aspiratoare, ca o 
ţintă infinită pentru ideile reglatoare ale raţiunii. în schimb, din 
abisul transcedentalităţii e oferită, pentru om, libertatea. 

Kant forjează imaginea unei persoane umane libere, centrată 
de un eu conştient şi dotată cu subiectivitate, ce realizează 
sinteza lui „eu gândesc”. Imagine despre un om-subiect, 

care, încă din Renaştere, se raportează la o lume-obiect tot 
mai mult prin intermediul unor ştiinţe pozitive, empirice şi 
matematizate. Sinteza kantiană impune acum conceptul de 
„lume” (fenomenală), noţiune care, în tradiţia metafizicii, nu 
avea o suficientă relevanţă filosofică. De fapt, Kant deschide 
un drum pe direcţia căruia, teoriile ştiinţifice matematizate 
se impun semnificativ ca mediatoare între subiectul conştient 
şi sensul realităţii efective, manifestându-se ca o adevărată 
dimensiune a omului, a raţionalităţii sale. Accesul spre fiinţă, 
care pe vremea lui Aristotel părea a se putea realiza nemijlocit 
de către subiectul individual înrădăcinat în contextul vieţii 
cotidiene, se relevă de acum încolo ca fiind unul mijlocit, prin 
instanţa teoretică a ştiinţelor şi a fundamentelor acesteia şi 
astfel, prin apelul la transcendentalitate. 

La capătul idealismului german, Hegel introduce conceptul 
de devenire, iniţial dinspre fenomenologia spiritului. 
Odată cu acest pas, filosoful german se plasează deasupra 
polarizării subiect - obiect, sprijinindu-se pe instanţa 
spiritului absolut. Preeminenţa transcedentalului asupra 
transcedenţei, propusă de Kant, este astfel parţial temperată. 
Devenirea („aufhebung”) se referă la o metamorfoză fiinţială 
sporitoare, printr-un progres ce se bazează pe o continuă 
diferenţiere multiplicatoare şi complexificare. Adică o 
neîncetată expansiune, ce e drept ordonată, a multiplului 
şi diversului, deasupra contradicţiilor ce sunt sintetizate 
întru noutate. Acest progres implică păstrarea şi integrarea 
în noi exprimări fiinţiale a ceea ce a fost deja manifestat, 
câştigat, asertat, astfel încât capătul de drum integrează, în 
prezenţa sa, şi drumul parcurs. Deci trecutul. în Logica sa, 
Hegel comentează „Realitatea” ca integratoare a existenţei şi 
esenţei, a subiectivului şi obiectivului, punând-o sub cupola 
absolutului. Iar realitatea sa e raţională. 

Devenirea hegeliană poate fi considerată cea de a doua mare 
noutate a speculaţiei occidentale după cea a transcendentalităţii 
kantiene. Ea deschide o paradigmă a culturii care, după ce va 
părăsi spiritul absolut, se va extinde şi în lumea ştiinţei. Tema 
devenirii s-a manifestat în secolul al XlX-lea predominant 
prin ideologia progresului evoluţionist nelimitat (spre „ceva” 
superior şi „mai bun”). Exemplară e doctrina lui Darwin care 
se aplică ierarhiei lumii biologice, provocând întrebări în 
legătură cu apariţia vieţii pe pământ şi privitoare la originile 
omului. Apoi, evoluţionismul a marcat cosmologia, încă de pe 
vremea teoriei Kant-Laplace. Oricum, în secolul XX, odată cu 
Big Bangul şi ideea morţii termice a universului, se elaborează 
neîntrerupt scenarii evolutive care dau socoteală de naşterea 
stelelor şi planetelor, de diverse generaţii succesive, până se 
creează, în anumite locaţii privilegiate, condiţiile de posibilitate 
pentru apariţia vieţii şi a fiinţelor raţionale. Existenţa umană 
este şi ea inventariată în perspectivă evoluţionistă, prin 
amplificarea progresivă a telencefalizării, a apariţiei vorbirii 
articulate, acţiunii controlate şi a creierului social, prin trecerea, 
în Neolitic, la sedentarism, agricultură, scris şi ritualuri sacrale; 
iar apoi, prin derularea progresului în istorie, pregnant cel puţin 
în planul tehnologiei. Există, evident, pentru noi, cei de azi, o 
istorie a scrisului şi a cunoştinţelor generale, a matematicilor, 
o istorie a filosofiei şi chiar a religiilor. Perspectiva istorică 
s-a repercutat şi asupra înţelegerii filosofiei. Astfel, Eliade a 
analizat cum culturile sacrale de dinaintea apariţiei filosofiei şi 
ştiinţelor din perioada miracolului grecesc, nu erau îndemne de 
problematizări ontologice. Aspiraţia spre înţelegerea sensului 
fiinţialităţii s-a manifestat constant la omul prefilosofic, în 
cadrul polarizării vieţii sale spirituale între sacru şi profan. Iar 
problematica ontoteologică s-a menţinut, cu diverse accente, în 
toată perioada în care filosofia şi-a dezvoltat parteneriatul său cu 

Chenar 3 

înţelesuri ale transcendenţei 

Transcendenţa 

■ Transcendenţa sacrală tradiţională (zeii 
sunt „dincolo”, „altundeva”; ei generează, 
controlează, ajută oamenii) 

- Fiinţa plenară a mitologiei antice, optica 
ontologică a producerii. 

Unu 

Bine 

■ Transcendenţa speculativă neoplatonică 
(Principiul e „dincolo de fiinţă şi gândire”). 

■ Transcendenţa Dumnezeului monoteist 
(creştin) (Dumnezeu este „Ganz Andere”). 

Transcen ientalitatea 
Kant 

■ La Kant, transcendenţa se reduce la o sarcină 
infinită a raţiunii 

La Hegel, transcendenţa e absorbită de spiritul 
absolut 

Transcendenţa în viaţa cotidiană (e.g. 
obiectivul unui proiect e dincolo de starea 
prezentă, deci transcendent ei) 

■ Transcendenţa la Heidegger: transcendenţa 
e o dimensiune transcendental-apriorică a 
constituţiei de fiinţă a Dasein-ului, ce învăluie 
orizontul lumii în cadrul existenţialului 
a-fi-în-lume 

—- Transcendentalitatea fenomenologică a lui Husserl. 

—► - Transcendentalitatea întemeierii ştiinţelor 

matematizate (a epistemologiei). 

ştiinţele. Privind dintr-o astfel de perspectivă, se ridică problema 
unei schimbări actuale a filosofării, în cadrul relaţionării sale cu 
ştiinţele. Dacă ontoteologia nu a dispărut în perioada istorică în 
care filosofia a ajuns regină, meditaţia filosofică nu ar avea de ce 
să dispară în vremea în care în prim-plan se plasează ştiinţele, 
susţinute major de matematică. 

Noica şi Heidegger gândesc în acest moment istoric, în care 
reverberează atât moştenirea lui Kant, cât şi cea a lui Hegel, dar 
de pe poziţii diferite. 

Heidegger rămâne centrat strict pe perioada filosofică a 
umanităţii, cea dintre presocratici şi Hegel. El pune accent 
pe începutul acesteia, atunci când s-a ridicat pentru prima 
oară problema fiinţei. Pregătirea momentului aurorar al 
presocraticilor, prin comportamentul şi speculaţiile omului 
sacral, nu-1 interesează. Şi nici tema hegeliană a devenirii, 
urmată de evoluţionism, creşterea cunoaşterii ştiinţifice şi a 
epistemologiei. El reţine de pe urma acestora doar alienarea 
produsă de noua tehnologie. Ignorând devenirea, Heidegger 
menţine însă marea tematică filosofică a transcendentalităţii, 
interpretând omul filosofiei ca un Dasein ce există prin 
deschiderea şi proiecţia sa într-o lume, conturată prin 
transcendentali apriorici. Lume în mijlocul căreia fiinţa apare, 
luminând, prin intermediul limbii. 

Noica, în schimb, pariază pe devenire şi pe viitor. El nu 
acordă o importanţă la fel de mare transcendentalităţii şi 
analiticii fiinţei gânditoare a omului. Dar, deşi nu se preocupă 
de epistemologie sau de fundarea filosofică a ştiinţelor, e intens 
interesat de rezultatele şi exemplele pe care ştiinţa le oferă 
ontologiei. Devenirea hegeliană se impune ca bază de plecare a 
speculaţiei sale. Prin progresele cunoaşterii ştiinţifice cumulate 
în secolul XX, ea oferă o perspectivă evoluţionistă ce plasează 
omul în continuitatea şi într-o poziţie de depăşire integratoare a 

biosului. Cele trei elemente originare, la care Noica face obsesiv 
apel, sunt: - câmpul electromagnetic pulsatil (phisis-ul); - viaţa 
autoreproductivă şi expandantă (complexificator, evolutiv); 
- raţionalitatea umană (istorică). Pornind de la devenire, 
Noica speculează asupra întemeierii acesteia intr-un „element 
al elementelor”, plasat la nivelul fiinţei ca fiinţă; şi pe care îl 
denumeşte deveninţă. 

Deveninţa nu are însă capăt, o limită precizabilă prin ea 
însăşi. începutul şi sfârşitul „absolut” rămân neabordabile. 
Autogenerativitatea creatoare şi integratoare a deveninţei 
trebuie să dea socoteală de toate. 

Şi astfel, Noica îşi aminteşte de Unul neoplatonicean, ghid 
exemplar pentru problematica transcendenţei, marginalizată 
de modernitate, Kant şi urmaşi. Ce semnificaţie ar mai 
putea avea tradiţionalul Unu într-o ontologie de la sfârşitul 
secolului al XX-lea, după stufoasa dezvoltare a epistemologiei 
postkantiene; şi în vremea în care evoluţionismul, expresie a 
devenirii hegeliene, a cuprins cu furie cosmologia? 

ANEXA I 


Rezumatul Tratatului de ontologie a lui Constantin Noi ca 


Constantin Noica publică în 1981 un Tratat de ontologie împreună 
cu o lucrare inedită, redactată în 1950, încercare asupra filosofiei 
tradiţionale. Ambele apar reunite în cartea cu titlul Devenirea întru 
fiinţa * ** *** . Autorul îşi exprimă convingerea că istoria filosofiei, cea antică 
„a fiinţei” şi cea modernă „a spiritului”, a degajat teme ontologice 
fundamentale, care se cer însă regândite şi reformulate în noua lume 
în care a intrat omenirea odată cu revoluţia ştiinţifică actuală. Deci, 
o bună parte a ideilor lansate de presocratici, de Platon, Aristotel, 
Augustin, de Kant sau Hegel, îşi pot regăsi noi înţelesuri, păstrând 
deschis orizontul devenirii fiinţei. Orientarea sa explicită e spre viitor, 
în Tratatul din 1981, problematica devenirii întru fiinţă îşi găseşte 
o expunere mult mai sistematică decât în sinteza din 1950. Dar 
Noica călătoreşte intr-un teritoriu în care puţină lume mai umbla, 
majoritatea temelor fiind părăsite de peste un secol de gânditori*”. 
Devenirea lui Hegel, ce a explodat în evoluţionism şi istorism, îşi 
pierduse forţa prin însăşi devalorizarea ideii de spirit absolut. Apoi, 
mai era neglijarea domeniului specific al ontologiei de către filosofia de 
şcoală. Singura încercare sistematică din secolul XX, cea a lui Hartman, 
era lipsită de îndrăzneală, de deschideri spre nou şi spre devenire. 


* Anexa I reproduce în mare măsură capitolul 5.3. din cartea autorului 
Gâlceava înţelepţilor în jurul timpului. Cioran, Eliade, Noica... şi Heidegger. 

** Constantin Noica, Devenirea întru fiinţă, Ed. Ştiinţifică şi Enciclopedică, 
Bucureşti, 1981. 

*** în plan internaţional mai e citată lucrarea lui A.N. Whitehead, Process 
and Reality. An essay in cosmology, the Free Press, New York, 1957 (prima 
ediţie 1928). Lucrarea pune intr-adevăr accent pe procesualitate şi creaţie, 
dar structura ei ontologică e relativ rigidă, fără a comenta gradele de fiinţă 
şi centrându-se pe literatura anglo-saxonă. în plus, cvasiaxiomatic este 
acceptată o instanţă referenţială a lui Dumnezeu, a entităţilor actuale şi a 
entităţilor eterne. Lucrarea este citată frecvent, deoarece Whitehead este 
coautor cu Russel la Principia matematica. 

Cât priveşte intuiţia lui Bergson, din a sa Evoluţie creatoare, aceasta era 
văduvită de o infrastructură temeinică din direcţia istoriei filosofiei. 
în sfârşit, marea tentativă ontologică pe care o încercase Heidegger, 
plecând în direcţia căutării sensului fiinţei în afara raportării acesteia la 
fiinţări şi la fiinţa sacrală, a terminat în tăcere şi ascultare poetică. 

Lumea în care omenirea intrase, se afla în plină metamorfoză. Era 
limpede că o mare perioadă a culturii, ştiinţei şi istoriei umanităţii 
se încheia. Dar, pe la mijlocul secolului al XX-lea nu se conturaseră 
încă, cât de cât clar, coordonatele lumii postmoderne, cu orientarea 
sa neoraţionalistă, informaţională şi conjuncturală, în cadrul unui 
univers construit artificial şi ancorat în modalitatea posibilului, 
în introducerea Tratatului de ontologie Noica scrie: 

„După ce i s-a luat totul filosofiei, ea a rămas cu o singură 
problemă de la început: fiinţa (în sens elaborat, dialectica). Dar cu 
aceasta poate recuceri totul.”' 

Tratatul de ontologie e scris cu o astfel de ambiţioasă intenţie. 
El se prezintă ca o elaborare sistematică care încearcă să configureze 
coordonatele unui model ontologic. Rezumativ vorbind, se au în 
vedere două nivele ale fiinţei: (1) fiinţa în lucruri; (2) fiinţa în ea 
însăşi, care o întemeiază pe prima. 

Fiinţa în lucruri (1) în „cele ce sunt”, în realităţi, e comentată şi 
ea din două perspective complementare. Prima dintre ele prezintă 
fenomenologic etapele succesive ale constituirii unui model al fiinţei, 
pornind din direcţia individualului: o deschidere (în direcţia fiinţei din 
real) care se închide, constituinduse ca un câmp pulsatoriu; o cuplare 
între: individual (I), general (G) şi determinaţii (D) care, atunci când 
ajunge să depăşească precarităţile articulării, realizează un model al 
fiinţei ce intră în devenire (întru fiinţă). A doua perspectivă are în vedere 
un „general concret”, „elementul”, ce constituie mediul în care devenirea 
întru fiinţă se petrece. Elementul are subsistenţă (nu existenţă), se 
distribuie fără să se împartă şi e preluat, ca mediu intern, de fiinţa aflată 
în devenirea ei realizatoare. Când piere, când „îşi dă sufletul”, fiinţa ce 
s-a împlinit se transferă în mediul elementului, ce are drept categorie 
specifică „Unu multiplu”. Elementele nu sunt nici ele eterne, devenirea 


* Constantin Noica, Tratat de ontologie, în voi. Devenirea întru fiinţă, 
Ed. Ştiinţifică şi Enciclopedică, Bucureşti, 1981. 

aplicându-li-se şi lor, reflexiv. Apare, astfel, un nou tip de element, 
deveninţa. Suntem transpuşi acum în cel de al doilea nivel al fiinţei: 
fiinţa în ea însăşi. 

Fiinţa în ea însăşi (2) se desfăşoară intr-un plan ideal. Dincolo 
de fenomenologie, prin analogie, s-ar putea avea acum în vedere, 
la acest nivel al fiinţei în ea însăşi, o patronare a însăşi deveninţei 
(cu a sa categorie a Unului multiplu), de către o instanţă (fnnţială) 
supraetajată. „Unu” de aceeaşi substanţă cu ea, dar cu o unică 
distribuţie indiviză. Cu această trimitere la „Unu”, sistemul se încheie. 

Acesta ar fi rezumatul Tratatului. 

în continuare se va încerca „povestirea” ontologiei lui Noica, 
formulă şi expresie pe care prefer să le susţin. 

Fiinţa în lucruri, aşa cum o comentează Noica, ne introduce de 
la început intr-un univers dinamic, procesual. Secvenţele pe care 
autorul le înfăţişează fenomenologic, intr-un scenariu captivant, sunt: 

Nimic din ce este nu exprimă fiinţa. Fiinţa însă nu este, fără 
ultimul din lucrurile care sunt; aceasta înseamnă că fiinţa nu poate fi 
căutată altundeva. Dacă fiinţa e privită ca altundeva şi incoruptibilă, 
ea nu este. Aşadar, se poate spune: „singură fiinţa nu este, tot restul 
are parte de fiinţă... în sensul deschiderii către ea”... Argumentele 
preliminare menţionate sunt cele care deschid spectacolul. Acum 
intervine, în real, în lucruri, odată cu deschiderea către fiinţă, un „gol 
de fiinţă”, un nimic specific şi orientat, care introduce o tensiune în 
direcţia fiinţei. 

Pasul următorul este esenţial, căci el va fi baza unui semen 
entis. E vorba de faptul că „deschiderea către fiinţă nu se face fără o 
închidere”. O astfel de „deschidere ontologică” e sugestiv indicată de 
prepoziţia românească „întru”, „a fi întru fiinţă”. închiderea e urmată 
de o nouă deschidere, pulsatorie. închiderea ce se deschide, astfel 
circumscrisă, este considerată ca o situaţie ontologică originară. Se 
dau ca exemple: (a) pentru lumea fizico-matematică, închiderea ce 
se deschide, a raportului în proporţii; (b) pentru lumea organică, 
închiderea lanţului de carbon, care stă, cu deschiderea sa, la baza 
întregii varietăţi a substanţelor organice; (c) pentru lumea istorică, 
închiderea omului în locuinţă, cu deschiderea lui, prin aceasta, către 
fiinţa istorică; (d) pentru lumea spiritului şi a logos-ului; închiderea 
vorbirilor în reguli şi deschiderea lor ca limbi. Se poate remarca de 

pe acum că Noica are în vedere câteva domenii de realitate, „ontic 
valide”: natura fizică, biologică, omul istoric şi spiritualitatea umană. 

în continuare, Saga fiinţei în cele ce sunt are mai multe secvenţe, 
închiderea ce se deschide implică: tensiune, disteniune, câmp. (Câmpul 
este un topos, un cuprins, pentru viitoarea fiinţare.) Nu e vorba deci 
de un substrat sau o „substanţă” în sensul tradiţiei lui Aristotel şi a 
scolasticii, ci de un fel de situaţie, de o poziţionare situaţională, în 
tensiune, a „ceva”; a câmpului. Tensiunii îi urmează distensiunea, 
care însă nu e de pierdere; căci prin ea se obţine, pe de o parte, o 
„identitate”; pe de alta, „măsura”, „pasul” ei determinat. Pornind de 
la tensiune şi distensiune, începe pulsaţia fiinţei în lucruri. Pulsaţia o 
întâlnim în real, din zona fizicului până în cea a gândului. Pulsaţia se 
afirmă apoi ca prezent, ca pulsaţie temporală, ca timp lăutrinc care 
dă măsura. Temporalitatea concretă este o formă de interacţiune cu 
lumea şi o neîncetată acumulare de informaţii. Imaginea şi schema 
temporalităţii sunt date apoi de orizonturile succesive, legate între ele. 
Spaţialitatea s-ar institui ca urmă a conturului pulsaţiilor închiderii ce 
se deschide. Fiind în joc pulsaţia a „ceva ce e limitat”, e vorba de graniţe 
ce se pun din interior, nu din exterior. E în joc, aşadar, o spaţialitate 
concretă, nu abstractă. Prin câmp, închiderea ce se deschide iese din 
indiferenţă. Ea are un centru, sau o bipolaritate; sau măcar o matcă. 
Apoi, ea se răspândeşte, printr-o difuziune ce tinde să fie controlată, 
şi în care fiecare punct, deşi având o valoare diferită, reflectă totuşi 
întregul câmpului. Temporalitatea, spaţialitatea şi câmpul fac corp 
comun, deschizându-se spre informaţii şi determinaţii, spre calitativ. 
Iar odată cu determinaţiile calitative, închiderea ce se deschide va 
apărea ca o limitaţie ce nu limitează. 

Primul pas pe drumul spre „în-fiinţare” este astfel realizat. 

Abordând fiinţa în lucruri, în cele ce sunt, în lume, Noica avea de 
la început în vedere determinaţiile, atât cele categoriale, cât şi cele 
calitative. Pornind de la Fiinţa/ Unu, anticii s-au aplecat şi asupra 
diversificării fiinţei prin multiplu, variat interpretabilă. Aristotel 
introduce în orizontul multiplului - atât în Metafizică, cât şi în 
Organon - triada: individual, determinaţii, general, care operează în 
raport cu substanţa primă şi secundă. Termenii triadei au fost amplu 
dezbătuţi de-a lungul întregii istorii a filosofiei, de la scolastică până 
la Hegel. Iar Noica îi preia şi îi valorifică original. Oprindu-se asupra 


40 



determinaţiilor, Noica face un popas special la tabloul categoriilor lui 
Kant, în care al doilea grupaj (cel privitor la calitate) are trei termeni: 
realitatea (existenţa) afirmată, negaţia şi limitaţia. El comentează amplu 
poziţia limitaţiei, de obicei neglijată, propunând conceptul de limitaţie 
ce nu limitează, ci înfiinţează. Prin triada individual (I), general (G) şi 
determinaţii (D), primul contur al fiinţei în lucruri capătă consistenţă. 
Se profilează acum un model operativ, un cod al fiinţei. 

Ne apropiem astfel de finalul primului aspect (sau a primei 
perspective, a primei instanţe de abordare) a fiinţei în lucruri. împlinirea 
codului fiinţei se realizează atunci când cele trei poziţii - I, D, G, - se 
cuplează armonic între ele. Adică, determinaţiile unui individual se 
cuplează cu cele ale unui general şi se convertesc în el. Saturându-şi 
modelul, fiinţa intră în devenirea întru fiinţă, pentru a se împlini. 
Situaţie care e modalitatea matură a realului. Cel mai des ne aflăm însă 
în faţa unor precarităţi ontologice, unul dintre termeni fiind deficitar. 
Sunt identificate şase astfel de situaţii, rezultând din precaritatea celor 
trei termeni: precaritatea individualului ce-şi dă determinaţii, dar cu o 
criză a generalului; precaritatea determinaţiilor ce se ridică la general, 
dar cu criza individualului ş.a.m.d., până la şase. 

în cazurile în care codul fiinţei IDG e bine închegat, intrarea în 
devenire, în devenirea întru fiinţă, se petrece sub patronajul celei 
de a doua instanţe ce caracterizează structura fiinţei în lume, care e 
elementul. 

Elementul e considerat ca fiind un „general (calitativ) concret” 
ce se prezintă ca un mediu în care se desfăşoară devenirile întru 
fiinţă din prima instanţă, realizate prin saturarea modelului IDG. 
Fiinţările individuale devin şi se împlinesc întru elementul lor, 
interiorizând mediul acestuia, utilizându-1 întru propria realizare 
creativă de sine. Iar când pier, îşi dau sufletul (duhul) tot în acest 
element, pe care, astfel, uneori, îl sporesc. Elementul, cu distribuţia 
sa indiviză, nu are existenţă, ci subsistenţă. (Noica nu analizează 
nuanţat diferenţa menţionată). Devenirea întru fiinţă, pe care o 
realizează individualul sub oblăduirea elementului, poate suferi 
blocări, neîmpliniri. Se enumeră astfel: devenirea blocată în 
devenit; devenirea care decade; devenirea întru devenire; buna şi 
împlinitoarea devenire întru fiinţă. E sugerat faptul că starea de 
fiinţă împlinită şi semnificativă este destul de rară, dacă se iau în 

considerare toate blocările şi eşecurile devenirii, toate „rebuturile” 
de fiinţă; la care s-ar putea adăuga un ipotetic haos originar. 

Ca sugestii pentru element ni se propun câteva trimiteri, culese 
din istoria filosofiei: ideile lui Platon, substanţa secundă la Aristotel, 
spiritul obiectiv la Hegel (spiritul unui popor, al unei epoci, al 
unei lumi), dar şi raţiunea stoică, entităţile medievale (ca elemente 
denaturate), monada leibnitzeană, intr-un sens transcendentalul 
kantian, până şi relaţiile de producţie din marxism. Generalul 
concret al elementului apare sub forma „unui mediu exterior ce 
devine mediu interior”. Noica sugerează o analogie cu „apele calde ale 
începuturilor” (vieţii) care au trecut în interiorul organismului viu, 
devenind mediul său interior, ce-i susţine existenţa. Sau, în universul 
culturii, o analogie cu limba, ce învăluie un individ uman în creştere; 
şi care, interiorizată, devine mediul său interior. Mediu în care el se 
împlineşte, realizându-şi fiinţa. 

Noica plasează instanţa elementului înaintea - adică într-o 
poziţie anterioară - polarizării individual/general, în care ea se 
poate desface. Nu elementul „se face” prin lucrările individualului 
şi generalului, ci el se „desface” în acestea. Realităţile individuale, 
ca şi legile, se nasc şi pier, fiecare la scara lor. Fiinţa singură, acum 
ca element, persistă, dincolo de întruchipări individuale şi de legi. 
Totuşi, nici fiinţa elementului, nici elementele în care ea se specifică 
(ca viaţa în specii), nici elementul în sensurile sale generice cele 
mai largi, nu sunt veşnice (de exemplu, viaţa în cosmos). Aşadar, 
la nivelul elementului, fiinţa nu persistă decât atâta vreme cât 
determinaţiile pot constitui un mediu fecund pentru fiinţări ce se 
încheagă după modelul fiinţei. Când determinaţiile „nu mai ţin 
laolaltă” ca mediu şi nu mai pot constitui individualuri şi legi de 
ansamblu, „fiinţa secundă lasă loc haosului”. 

Lucrarea elementului, ca mediu extern ce poate trece în mediu 
intern, este de a se distribui în oricâte medii interne. Deci, elementul se 
distribuie fără să se împartă... „în distribuţie indiviză fiind, elementul 
nu este individuat: el nu are contur şi nici un fel de consistenţă, 
deşi este sau are o subsistenţă. Individuaţia apare doar în sânul 
elementelor”. Acest ultim citat indică progresia speculaţiei lui Noica în 
direcţia categoriei elementului. Fiind o subsistenţă anumită, dar fără 
consistenţă, elementul poate fi încă privit ca un întreg, dar fără părţi. 

E vorba de o unitate calitativă, nu de unitatea unei pluralităţi sau a 
unei diversităţi. Unitatea elementului are caracterul Unului multiplu. 
Concept ce se cere distins atât de totalizarea menţionată mai sus, cât 
şi de sintagma „unu şi multiplu”. Unu multiplu ar fi categoria unică şi 
specifică a elementului. 

Noica reaminteşte faptul că Unul multiplu, deşi apare ca o 
problematică încă de la presocratici şi persistă, cel puţin ca aspiraţie, 
de-a lungul întregii istorii a filosofiei, nu a devenit o categorie de 
realitate. Sintagma nu apare nici între cele cinci genuri supreme ale 
lui Platon, nici între cele zece categorii ale lui Aristotel, iar în tabelul 
categoriilor lui Kant, categoria cantităţii (unitate, pluralitate, totalitate) 
nu se referă la ceea ce e esenţial în problematica Unului multiplu. 
Noica argumentează că faptul este urmarea tocmai neînregistrării 
de către ontologie a instanţei elementului. Unu multiplu, categorie 
specifică elementului, se caracterizează prin distribuţie funţială 
indiviză, susţinând nu doar multiplicitatea, ci şi împlinirea calitativă. 
La o analiză atentă, Noica consideră că totuşi, i s-ar putea alătura, 
intr-un fel, ceva de tipul categoriilor kantiene reformulate: totalitatea 
deschisă, limitaţia ce nu limitează, comunitatea autonomă, real - 
posibil - necesar. 

Odată istoria fiinţei în lucruri încheiată, prin comentarea 
elementului şi a categoriilor sale, se trece pragul spre fiinţa în ea însăşi. 

„Acest nivel al fiinţei în ea însăşi, scrie autorul, îl întemeiază pe 
primul”. Procedând astfel, Noica ajunge, până la urmă, să dea dreptate 
şi perspectivei „fiinţei sublime”, cea de la refuzul căreia a plecat la 
începutul drumului gândirii sale. Doar că, speculaţia asupra fiinţei în 
ea însăşi vine după comentarea fiinţei în real, care împleteşte fiinţa, cu 
devenirea întru fiinţă, în mediul elementului. Până acum s-a urmărit 
fenomenologic cum, la nivelul său structural, fiinţa, ce prinde cu 
adevărat contur (prin saturaţia modelului IDG), intră în devenire 
şi se realizează. Realizare care se petrece întru element. Apare acum 
întrebarea: oare elementele nu devin şi ele? Elementul e diferit de 
devenire, din toate punctele de vedere. Şi totuşi?... Ce ne-ar putea 
spune despre acest aspect speculaţia privitoare la fiinţa în ea însăşi? 

„Nu ar fi lipsit de sens (scrie acum Noica), să se aibă în vedere o 
devenire în însăşi instanţa elementelor”. Şi aceasta, chiar dacă privim 
ţintit spre nivelul elementelor originare: a energiei în fizică, a vieţii, a 

raţiunii la om. Devenirea secundă nu se mai petrece întru altceva, ci 
întru sine. Ceea ce era până acum devenire întru element, saltă acum 
pe o altă orbită. Ea ajunge să fie devenire a însăşi instanţei elementului, 
căpătând caracteristicile de distribuţie indiviză pentru aceasta. 
Devenirea ce se afirmă şi se exprimă la nivelul global al instanţei 
elementului va fi numită „deveninţă”. Deveninţa priveşte elementul 
în el însuşi, la nivelul fiinţei secunde pe care acesta o reprezintă, unde 
realul este una cu posibilul. De exemplu a vieţii ca viaţă. 

Noica scrie: 

„Există şi alte (variate) forme de energie în univers, după cum 
există probabil alte forme de viaţă şi altele de raţiune; dar şi ele vor 
fi deveninţă, adică în sporire continuă, a real-posibilului din ele, ca 
într-o devenire staţionară.”' 

Speculaţia lui Noica introduce aici timpul, înţeles ca o curgere 
staţionară în orizontul unei deveniri staţionare. Dacă elementele 
erau instanţe secunde ale fiinţei (în lucruri), atunci elementul unic, 
deveninţa, ar fi însăşi fiinţa pe care, la acest nivel, timpul ar părea să o 
dezvăluie. Căci devenirea e o faţetă a timpului. Ca un fel de concluzie, 
Noica formulează: 

„Elementele toate sunt modalităţi ale devenirii întru sine care e 
deveninţa.” (...) „Materia, viaţa, spiritul, înţelese ca elemente, sunt 
atât staţionare (faţă de realităţi de sub ele sunt ca şi un mişcător 
nemişcat”), cât şi în prefacere, ca aflându-se în devenire, întru 
sine. înţelegerea reflexivă a devenirii ca element, ca deveninţă, 
face ca şi ea să se distribuie indiviz; şi astfel, tot ansamblul fiinţei 
e marcat de devenire.”” 

Devenirea întru fiinţă nu se desfăşoară doar în real, întru fiinţa 
pe care o reprezinţă generalul concret al elementului. Ea este o 
caracteristică intrinsecă a fiinţei ca fiinţă, ce devine întru sine. 

Fiinţa ca fiinţă, înţeleasă ca deveninţă, care dublează devenirea 
întru fiinţă pe care o asigură saturaţia modelului IDG, oferă o imagine 


* Constantin Noica, Tratat de ontologie, în voi. Devenirea întru fiinţă, 
Ed. Ştiinţifică şi Enciclopedică, Bucureşti, 1981, p. 220. 

** îbidem, p. 221-222. 

complexă sintagmei devenirii întru fiinţă, pe care Noica o intuia şi cu 
care opera oarecum pe dibuite în 1950. 

în planul speculativ al fiinţei în ea însăşi la care ne aflăm acum, 
Noica formulează, în sfârşit, întrebarea: „Este deveninţa ultima 
instanţă a fiinţei”? Răspunsul său este: nu. Speculativ se poate avansa, 
dar nu fenomenologic, ci doar prin analogie şi spre o instanţă mai 
înaltă. S-ar putea astfel concepe un nivel al fiinţei dincolo de deveninţa 
care se distribuie în elemente. Dar care e de aceeaşi fiinţă cu deveninţa 
şi are o unică distribuţie, în elementul pe care aceasta îl reprezintă. 

„Dacă deveninţa se distribuie în oricâte elemente, iar elementele 
au şi ele oricâte distribuiri, fiinţa ultimă nu are sens decât ca având 
o singură distribuire; o singură replică. La orice treaptă şi instanţă 
a ei, fiinţa trebuie să se distribuie, căci este Unu diferind întru sine. 
(Noica atribuie această formulare lui Heraclit). Dar privilegiul ei, 
în instanţa supremă, ar fi de a nu avea decât o singură distribuţie 
care să nu difere de sine”. „Dar atunci, scrie Noica, «Unul - unu» şi 
«Multiplulunu» sunt efectiv de aceeaşi fiinţă. Iar aşa cum cel care şi-ar 
da necesară o replică unică nu este adeverit şi nici adevărat decât prin 
replică; la fel fiinţa nu e adeverită şi adevărată decât prin deveninţă. 
Ontologia culminează, astfel, printr-un gând speculativ care face, 
până la un punct, dreptate şi ontologiilor trecute. Fiinţa absolută are 
sens doar dacă se dezminte ca absolută prin întrupare în deveninţă; 
dacă, deci, poate exprima prinţr-o singură întrupare toate întrupările 
posibile; printr-un singur element toate elementele posibile, aşa cum 
printr-un singur om s-a spus că se poate exprima toată umanitatea.”* 

Odată cu nivelul în care fiinţa e abordată speculativ „în ea însăşi”, 
textul lui Noica face trimitere nu doar la tradiţia neoplatoniceană 
curentă a Unului ce se distribuie indiviz, ci el sugerează şi o trimitere 
la ontoteologia creştină, în care Dumnezeul unic are un unic fiu, pe 
care-1 trimite să se întrupeze ca om, răspândind potenţialul creativ 
al dumnezeirii în lume. Noica scrie că accesul la fiinţă nu se poate 
realiza reducând întrebarea doar la întrebătorul asupra fiinţei (aluzie 
la Dasein-vl heideggerian). Ci întrebarea se cere pusă „întrebării 
permanente care este devenirea”. El scrie: 


* Ibidem, p. 223. 

„De la lucruri, cu închiderile lor ce se deschid (prima formă 
de întrebare), la devenire; de la devenire la element; de la element 
la deveninţă, ar putea fi o cale de acces la fiinţa în ea însăşi. Că nu 
este fiinţa «însăşi» pentru că s-a făcut deveninţă? Dar este la fel de 
nepotrivit spus cum s-a afirmat că fiinţa supremă nu e supremă 
pentru că s-a făcut om.”* ** *** 

Noica nu a dezvoltat mai amplu această temă în cursul vieţii 
sale. Poate şi datorită conjuncturii culturale în care a trăit. în textul 
Ontologiei mai putem, totuşi citi, spre final, un fel de concluzie”. 

„Sunt trei niveluri de fiinţă; întâi fiinţa lucrurilor, devenirea; apoi 
fiinţa elementelor, deveninţă; în final, fiinţa ca fiinţă. Dacă aceasta 
din urmă are un înţeles raţional, privilegiul ei este de a nu avea ca 
atare existenţa, ci doar întruparea posibilă.”” 

Ontologia lui Noica ne trimite la început spre fiinţa din lucruri, 
spre realitate, concentrându-se nu pe substanţe, ci pe câmpuri 
pulsatile, procese şi elemente. Dar ea ne menţine constant între 
parametrii marii meditaţii ontologice tradiţionale, care nu ignoră nici 
tema Unului multiplu, pe care o dezvoltă ca problematică a Unului ce 
se distribuie indiviz, şi chiar cu trimitere ontoteologică spre Unu cu 
o unică întrupare. 

Şi toate acestea, centrându-se chiar pe tema adusă în prim-plan de 
către modernitate, cea a devenirii, a istoriei, a evoluţiei. 

Noica ne invită astfel să menţinem treaz adâncul meditaţiei 
ontologice tradiţionale pe care ne-o relevă istoria filosofiei, în mijlocul 
problematicii postmoderne pe care o generează ştiinţele. Neuitând 
nicio clipă faptul că marea filosofie, ontologia mai ales, nu a neglijat 
niciodată orizontul ontoteologiei."* 

* Ibidem, p. 225. 

** Ibidem, p. 224. 

*** în Constantin Noica, Jurnal de idei, Ed. Humanitas, Bucureşti, 1991, se 
poate citi: „Deveninţă e rădăcina comună a ontologicului şi a logicului. 
E Logos-ul, fiul” (p. 292); „Fiul unic - Unu distribuit ca unu şi abia prin 
el multiplul/Aşa e în mic filosofia. Ea cunoaşte pe unul singur, şi acesta 
transformă lumea” (p. 293); „întruparea (Logos-ul) este centrul lumii 
noastre. Filosofia e christică” (p. 336). 

2. Fiinţă, lucru, realitate 


2.1. Despre lucru şi fiinţă 

Lucrul a dobândit notorietate în filosofia occidentală 
mai ales prin sintagma „lucru în sine” din Critica Raţiunii 
pure a lui Kant. Apoi s-a impus îndemnul fenomenologiei 
lui Husserl: „înapoi spre lucrul însuşi”, pe care Heidegger îl 
preia şi îl comentează în finalul operei sale. Expresia de lucru 
e însă plurisemantică, cu multiple referinţe în viaţa cotidiană. 
La fel ca noţiunea de realitate, ce derivă din termenul latin 
pentru lucru - res. Se vorbeşte despre lucruri de întrebuinţare 
şi consum, despre lucruri mai mult sau mai puţin importante, 
despre alienarea omului în posesia de lucruri. De fapt, despre 
„tot felul de lucruri”. Şi, la fel, despre realitatea vieţii noastre 
cotidiene, despre realităţi multiple şi fantastice, despre 
irealităţi, despre realitate împlinită, despre realizările noastre 
de zi cu zi. Cu toată această varietate multiformă expresia de 
lucru nu şi-a pierdut valenţele filosofice. Mai ales gânditorii 
preocupaţi de ontologie au acordat recent atenţie cuvântului, 
neuitând că, în istoria gândirii, între lucru şi fiinţă - între 
res şi ens în latină -, au existat apropieri şi intersecţii, până 
la echivalenţă. 

Noica, în Tratatul de ontologie, susţine că fiinţa are două 
înţelesuri: fiinţa în genere şi fiinţa fiecărui lucru. El scrie: 

„... Ontologia are două părţi: în prima se cercetează fiinţa 
din lucruri (ce înseamnă fiinţa unui atom, a unei substanţe, 
a unui arbore, a unui om, a unui strat, a unui gând); în cea 

de a doua se cercetează fiinţa în ea însăşi, care o întemeiază 
pe prima.”* 

Cea mai mare parte a Tratatului se referă la prima temă, cea a 
fiinţei în lucruri, în realităţi, fără a se da însă o definiţie explicită 
acestor doi termeni, fiinţă şi lucru. Exemplele menţionate de 
Noica sugerează varietatea temei lucrului care are în vedere atât 
ceea ce Aristotel indica drept substanţă primă - e.g. „fiinţa unui 
arbore” -, cât şi aspecte ale existenţei specific omeneşti - e.g. 
„fiinţa unui gând”. De fapt, Noica preia o întreagă tradiţie de 
semnificaţii a conceptului de lucru care, în sensul său iniţial, 
trimitea la dezbaterea comunitară asupra unei chestiuni 
predominant juridice. Iar în sensul său cel mai general se referă 
la „ceva” avut în vedere, intenţional, gândit de către om. Şi astfel, 
comentarea fiinţei din lucruri implică, cel puţin în subtext, dar 
oricum din principiu, omul ce gândeşte şi dezbate. 

Comentariul ontologic, dezbaterea analitică a problematicii 
fiinţei, pare a avea nevoie de o încadrare. începutul abrupt, 
aşa cum îl practică Hegel în Logica sa, îi apare lui Noica 
descumpănitor, prea dependent de moştenirea absolutului 
fiinţei sacrale. Desigur, s-ar putea începe cu precizarea că 
cel ce filosofează este omul gânditor. Şi, cercetate în primă 
instanţă caracteristicile sale de fiinţă, pe urmele demersului 
Kant-Heidegger. Noica nu se opreşte la această soluţie 
deoarece viziunea despre lume, la care aderă, plasează deja 
omul gânditor intr-un proces al devenirii cosmice, ce a făcut 
posibilă apariţia vieţii şi a omului pe pământ. Şi, probabil, în 
multe alte părţi ale cosmosului. 

Apoi, trimiterea lui Noica la fiinţa din lucruri ar putea fi 
comparată cu referinţa ce o face Heidegger la fiinţa „fiinţărilor” 


* Constantin Noica, Tratat de ontologie, în voi. Devenirea întru fiinţă, 
Ed. Ştiinţifică şi Enciclopedică, Bucureşti, 1981. 

intramundane, învăluite de orizontul lumii. Dar expresia de 
fiinţare sare peste bogăţia de înţelesuri tradiţionale a instanţei 
lucrurilor. Iar comentările lui Heidegger privitoare la lucru 
se restrâng la sensul iniţial al termenului, cel al dezbaterii 
publice a unei probleme ce afectează oamenii, în intimitatea 
lor cea mai adâncă. 

De fapt, Noica preia un subiect ce a fost sesizat încă de 
primii gânditori greci: diferenţa între faptul vag şi nedeterminat 
de a fi (ceva, orice) care apare în expresia to ti eşti - ceea ce 
este, sau în ta onta - cele ce sunt, iar, pe de altă parte, fiinţa 
propriu-zisă care are consistenţă, determinaţii şi structură, 
fiind capabilă de generativitate; adică: ideia, panteleos on, ontos 
on, ousia etc. Apoi, o veche expresie atribuită lui Parmenides 
spune: eşti gai einai. Tradiţional, ea a fost tradusă prin: „este 
totuşi fiinţă (Heidegger îi dă însă o altă interpretare: „se dă 
fiinţă”). După Antichitate, gânditorii neoplatonici au meditat 
asupra raportului dintr e fiinţă şi principiul aflat dincolo de fiinţă 
şi gândire, mutând astfel problema în transcendenţă. Noica se 
delimitează însă metodologic, aşa cum s-a menţionat, de orice 
abordare care pleacă de la sublim. în acelaşi timp, el nu acceptă 
soluţia fenomenologică de a porni de la facticitatea vieţii 
cotidiene trăită de orice subiect. Soluţia sa, cea care face apel la 
lucruri, are, pe de o parte, justificarea tradiţiei care, în anumite 
perioade, acceptă o echivalenţă între res şi ta onta. Iar pe de altă 
parte, şi mai ales, faptul că speculaţia metafizică occidentală a 
derivat din res conceptul de realitate care, după Hegel, a căpătat 
un înţeles extrem de complex. 

De vreme ce, pentru Noica, instanţa lucrurilor, a 
realităţilor se prezintă ca un fel de cadru, ca un topos de 
inserţie a problematicii fiinţei, a devenirii întru fiinţă, se cere 
parcursă, pe scurt, istoria acestui concept. în primul rând în 
formularea sa latină - res, care a fost dominantă în cultura 

occidentală până la Renaştere. Iar ulterior evocate câteva 
concepte cheie care în cultura occidentală au interferat cu 
problematica lucrului, aşa cum ar fi corporalitatea şi entităţile 
necorporale, obiectele şi obiectivitatea, problematica 
cazuisticii şi cercetarea ei. 

2.2. Istoria conceptuală a lucrului ca res* 

Termenul latin pentru lucru, res, se dezvoltă într-un 
paralelism destul de strâns cu termenul grecesc pragma, a cărui 
sens e mai întâi juridic şi retoric. Pragma desemnează faptul 
sau afacerea care trebuie dezbătută şi judecată într-un proces şi 
nu doar realitatea materială şi individuală dată sau prezentă, pe 
care procesul o are în vedere. Expresia lui Platon (din Scrisoarea 
a Vil-a 341c) „to pragma auto”) nu se referă la „lucrurile 
obiecte corporale” sau la „lucrul în sine” (în sens kantian), ci 
la problemele dezbătute. în multe contexte aristotelice, pragma 
semnifică, de asemenea, „stare de fapt”. Doctrina stoică a 
vorbirii, cu distincţia ei între semnificant şi semnificat, susţine 
plurisemia cuvântului pragma cu trimitere la „ceva”: afacere, 
fapte, realităţi naturale. Pragma se mai referă şi la înţelesul de 
bogăţie, resurse, rezerve. Dar, în gândirea greacă clasică nu 
s-a speculat, pornind de la pragma, asupra vreunei expresii 
echivalentă cu cea a realităţii, derivată din res-ul latin. 

în latină res are iniţial, prefilosofic, o importantă utilizare 
în aria existenţei juridico-economice. Expresia priveşte zona 
bunurilor, a faptului de a avea o bogăţie şi a intereselor. în 
această arie a lui res/bunuri s-au dezvoltat o serie de expresii ca 
res suo, private, publico, mobilis, imobilis, in patrimonium, extra 
patrimonium, până la res corporalis şi incorporalis. în domeniul 
juridic se făcea, până la un punct, distincţia între res - afacere 
în general; şi causa - capul de acuzaţie, punerea în cauză, în 
raport cu care se pronunţă sau nu culpabilitatea acuzatului. în 


* Barbara Cassin (Ed.), Vocabulaire des Philosophes europeene, Ed. du Seuil, 
Paris, 2003. 

Chenar 4 

Semnificaţia de dicţionar a cuvintelor latine res, causa, aliquis* 
res 

I. 1. Bun, avere; 2.Putere, conducere; 3. Bine, folos, interes, 
avantaj. 

II. 1. Lucru, obiect, ceea ce există; 2. Situaţie, împrejurare; 

3. Motiv; 4. Treabă, afacere; 5. Res-publica (republica), treburile, 
conducerea statului. 

III. 1. Faptă, acţiune; 2. întâmplare, eveniment; 3. Fapt; 

4. Realitate 

casus 1 . Cădere; 2. întâmplare, accident, împrejurare; 3. Ocazie (a 
da ocazia unei fapte); 4. întâmplare nefericită; 5. Caz (grammatical) 

causa (caussa): 1. Cauză; 2. Motiv; 3. Motiv invocat; 4. Causa 
(gramatical, cu înţeles de prepoziţie, frecvent precedată de genitiv) 
în vedere, în interesul, pentru (cinstirea cuiva); 5. Afacere judiciară, 
proces, cauză; 6.a. Cauza - interes (a unei colectivităţi pentru care 
se dă o luptă); b. Caz, situaţie, poziţie; c. Raporturi, legături (cu o 
persoană); d. înrădăcinare; e. Caz de boală. 

aliquis, qua, quid - (se referă la) - cineva, vreun, vreo, oarecare, 
unii, unele, ceva 

quidam - un oarecare, cineva (ceva), un del de, un anume 

*G. Guţu, Dicţionar latin-român, Ed. Ştiinţifică şi Enciclopedică, 
Bucureşti, 1983. 

contextul retoricii latine, termenul de res desemnează obiectul 
despre care tratează un discurs, chestiunea sau afacerea asupra 
căreia el se centrează. 

Res (asemenea grecescului pragma) poate să trimită şi la nişte 
gânduri. în orice caz, res nu a fost înţeles ca referindu-se doar 
la corpus solida. Termenul îşi păstrează o valoare de generalitate 
nedeterminată ce poate indica şi „ceva ce nu este”; precum 
şi „lucruri inteligibile”. La un moment dat, termenul se lasă 
divizat între lucruri ce sunt ( quae sunt ) şi cele care sunt înţelese 
(i quae intelligentur) . Această generalitate şi indeterminare 
explică faptul că termenul res a putut traduce destul de natural 
pluralul grecesc ta onta (sens la care se referă şi Noica). S-a 
vorbit apoi despre res gesta pentru a releva evenimentele despre 
care vorbeşte istoricul. Sau, despre expresii ca res publica, res 
divina, res familliare, res militaris, res rustitia, res naturalis. La 
sfârşitul Antichităţii, res se prezintă ca având intime legături cu 
supracategoria stoică a lui „ceva”, tis-aliquid. 

Odată cu Augustin se întemeiază explicit o accepţie 
generală a lui res: ansamblul lucrurilor înţelese într-o 
manieră încă întru totul nedeterminată, fără nicio distincţie 
de regiuni, statute şi moduri de a fi. Este vorba de termenul 
cel mai sărac şi mai extern, care nu poate fi sesizat mai întâi 
decât în manieră negativă. Augustin precizează că e vorba 
de o expresie ce nu e folosită pentru a desemna ceva anume, 
pentru aceasta trebuind să se adauge nişte semne ( signe ) 
de determinare. Res e un fel de „precuvânt”. Atunci când e 
asociat cu natura, onto, proprietas, acest cuvânt desemnează 
ansamblul lucrurilor sau totalitatea creaţiei. Semnificaţia 
lui res poate fi lărgită până la a desemna ceva-ul în general 
(aliquid ) sau o realitate abstractă, o „stare de lucruri”. în 
scolastică se ajunge la interpretarea ca, lui „res prepositionis” 
să nu-i corespundă nicio „res subiecta”. 

Un eveniment important în istoria conceptuală a lui res 
l-a constituit traducerea în latină a lui Avicena. Acesta, în 
Metafizica sa, îşi propunea să indice ce sunt (ce semnifică) 
existentul - ens şi lucrul - res. Acestea sunt „ideile care se 
înscriu în suflet printr-o imprimare primă”. Ens şi res se află 
la începutul oricărei reprezentări, pot fi puse în evidenţă, dar 
nu pot fi cunoscute în sens propriu. Lucrul ar putea fi descris 
apoi ca „cel la care se referă un enunţ”. De aceea el nu trebuie 
să existe neapărat printre obiectele concrete. Este suficient să 
fie vizat, sau pus în suflet. Ceea ce îl defineşte este certitudinea 
intenţională care îi asigură un esse proprium. Res defineşte 
certitudinea prin care un lucru este „ceea ce este”. Lucrul se 
conturează astfel, odată cu Avicena, ca fiind „quidditas”. Pentru 
fiecare lucru este o natură prin care el „este ceea ce este”; natură 
care, nu este nici individuală, nici generală. Ea e indiferentă 
faţă de specificările sau „accidentele” sale ulterioare. Doctrina 
„indiferenţei esenţei” faţă de individualurile ce comportă 
accidente şi generalurile obţinute de intelect prin abstracţie, 
era exemplificată de către Avicena prin expresia „cabalitatea 
este doar cabalitate”. Pornind de la interpretarea aviceniană, 
s-a dezvoltat în latina scolastică tema certitude propria - esse 
proprium - quidditas, precum şi doctrina privitoare la esse 
essentia, diferită de esse existentia. Idee care va fi dezvoltată în 
secolul XIII. 

Ar exista deci o fiinţă a esenţei, prin care ea nu este nici 
unu, nici multiplu şi care este o fiinţă posibilă, nu „ actuală”. 
Acest aspect posibil a „ce”- ităţii lui res (a „ceea ce ceva este”), 
a corelat „realitatea” („reitatea”-“Realităt” în germană) nu doar 
cu esenţa, ci şi cu faptul doar gândit, lipsit de substanţialitatea 
lumii concrete. (Tot pe filiera arabă, în aceeaşi perioadă, s-a 
dezvoltat algebra, cu problemele ei, în care se operează cu o 
necunoscută, pe care latinii au denumit-o „res ignota ”). 

Interferenţa, ce se produce în gândirea medievală între 
ens şi res, face ca res să fie considerat ca un transcendental 
suplimentar. Acest punct de vedere se menţine până la începutul 
modernităţii. într-o lucrare din 1540, L. Vallo consideră chiar 
că res este primul dintre transcedentali. Fonseca enumeră: Ens, 
Unum, Verum, Bonum, Aliquid, Res. Iar Suarez afirmă: „Sunt 
numeroşi aceia care consideră că res este un predicat mai 
esenţial decât fundul însuşi”. 

în secolul XIII se menţin însă şi distincţiile. Toma dAquino 
explică dubletul ens-res pornind de la conceptele de existenţă 
şi esenţă. Termenul de res ar corespunde quiddităţii, esenţei. 
Dar, pentru că esenţa poate să aibă o fiinţă singular, în afara 
sufletului sau în suflet, res se poate raporta şi la aceasta dacă are 
consistenţă ( ratum ). 

La acest nivel se cere amintită contribuţia lui Bonaventura. 
Pornind de la o discutabilă interferenţă semantică între res şi reor 
(a număra, calcula, gândi, crede) şi de la ratum sum, ratahabitio 
(ratificarea, aprobarea pe care o dau juriştii prin sentinţă, iar 
spiritual prin confirmare), Bonaventura sugerează pentru res 
trei sensuri: - unul cu totul general; - un sens derivat din ratus, 
rata, ratum, care presupune o autoconsistenţă ca a unui fiind în 
sine; - un sens în care res se spune despre creaturi care au fiinţă 
prin sine şi fixă. Speculaţia lui Bonaventura, care apropie pe res 
de ratio şi de „ratificarea asertivă”, a avut o influenţă deosebită 
asupra scolasticii. 

La Henri de Gând, res trece pe prim-plan. Res, ca şi quidditate 
şi posibil, acoperă dubla determinare a posibilului: ceea ce poate 
fi pur şi simplu gândit ca necontradictoriu logic sau, ceea ce are 
o anumită consistenţă şi posibilitate a sa. Adică, ceea ce este 
real în măsura în care are o esenţă. Primul aspect acoperă tot 
ceea ce nu e pur neant; orice obiect al opiniei, inclusiv himerele, 
ficţiunile, lumile posibile care nu se vor realiza niciodată. Cel de 

al doilea acoperă tot ceea ce are o esenţă, o consistenţă ideică; 
adică un model pozitiv - ca idee - în gândirea divină. 

Ambiguitatea lui res de a fi simplă reprezentare a posibilului 
logic (necontradictoriu) sau reprezentarea posibilului real, 
întemeiat pe o relaţie cu natura divină, va fi tranşată de 
Duns Scot. Pentru acesta, res este dotat cu o posibilitate reală 
pe care nu o extrage dintr-o relaţie cu Dumnezeu, ci doar din 
consistenţa proprie quiddităţii. Fiinţa nu este cu adevărat rata 
decât prin propria consistenţă ( [ratus = determinat, calculat; 
stabilit, fixat; ratificat). Numele cel mai propriu al fiinţei ajunge 
să fie considerat tocmai res; adică ordinea quiddităţilor care nu 
repugnă fiinţei. Realitatea desemnează, nu existenţa efectivă, ci 
o perfecţiune formală a esenţei. 

întrepătrunderea de semnificaţii între res şi ens se menţine 
şi în perioada imediat postrenascentistă când încep să se 
dezvolte conceptele de conştiinţă. Mai precis, de subiectivitate 
a conştiinţei eu-lui personal, căreia i se opune obiectivitatea 
lumii exterioare. în cele din urmă, Descartes, în celebrele sale 
Meditaţii filosofice, vorbeşte despre res cogitans şi res extensa, şi 
nu de ens ( cogitans , extensa). 

Deoarece distincţiile se multiplică progresiv, deja de la 
începutul modernităţii, numeroşi filosofi, sub influenţa 
pozitivismului nominalist, ajung să menţină ca accepţie 
fundamentală a lui res, obiectul concret corporal existent în 
afara sufletului, cu titlul de individ singular: res secundum esse; 
res posita - res singularis (Ockham). Orice „realitate pozitivă” 
(pusă, existentă) în afara sufletului este prin ea însăşi singulară. 
Această atitudine are, desigur, la bază şi considerarea de către 
Duns Scot a quiddităţii ca nedepinzând de Dumnezeu, dar şi 
interesul crescut al noii empirii experimentale pentru obiectele 
individuale înţelese ca subiecte-substanţă, substraturi ale unor 
proprietăţi constatabile senzorial, care pot fi studiate pe cale 

inductivă. Noua realitate obiectivă ce se constituie are alt orizont 
decât tradiţia realităţii ce se baza doar pe quidditatea esenţelor. 

Kant, atunci când a introdus, în Critica raţiunii pure, tema 
lucrului în sine, invoca însă sensul tradiţional scolastic pentru 
conceptul de real-realitate. Cu Hegel, lucrurile se schimbă. 
Realitatea capătă un înţeles complex ce integrează esenţa 
şi existenţa, subiectivitatea şi obiectivitatea, plasându-se în 
apropierea absolutului şi a raţiunii. 

Noica, folosind sintagma „fiinţa în lucruri”, are în vedere 
toate înţelesurile tradiţionale ale conceptului de lucru. Atât cele 
corelate lui res până în perioada Renaşterii, cât şi cele corelate noii 
realităţi comentată de Hegel. Or, din această ultimă perspectivă, 
în jurul lucrului gravitează o suită de concepte suplimentare, 
ca, de exemplu, corporalitate exterioară, obiectualitate, stare de 
fapt etc, ce se cer şi ele amintite. în plus, Noica are în vedere 
şi valenţele speciale ale limbii române în care cuvântul lucru 
derivă din latinescul lucrum ce înseamnă câştig, şi nu din res. 
Iar substantivul lucru poate deveni în română verb, cu valenţa 
pozitivă de lucrare ce aduce câştig. 

Odată aceste observaţii preliminare prezentate, se poate 
trece la felul în care Noica invocă lucrul în comentariile sale 
ontologice. 

2.3. Tema lucrului şi realului în ontologia lui Noica 


Fiinţa are, pentru Noica, aşa cum s-a menţionat, două 
înţelesuri: fiinţa din lucruri, care e analizată în prima şi cea 
mai lungă parte a ontologiei sale; şi fiinţa în ea însăşi, care o 
întemeiază pe prima. în Tratat de ontologie, comentariul primei 
părţi se referă la fiinţă în strânsă întreţesere cu lucrurile şi 
realităţile, fără a se diferenţia aceste două concepte. 

Primele paragrafe din Tratat sunt intitulate: „Nimic din ce 
este nu exprimă fiinţa” şi „Fiinţa însă nu este fără ultimele din 
lucruri ce sunt”. Pentru început se poate remarca identificarea 
lucrurilor cu „ceva ce este” - în sensul grecescului to ti eşti sau 
ta onta. E vorba prin această trimitere iniţială la „ceva” care încă 
nu are parte de fiinţă; ca o limită a faptului de a fi, în marginea 
nimicului. „Ceva” în care însă de la început se manifestă o 
aspiraţie în direcţia fiinţei. „Golul de fiinţă” e convertibil într-un 
„dor de fiinţă”, cu o orientare tensionată în direcţia fiinţei; care, 
va duce la „situaţia originară” a unei închideri ce se deschide 
către fiinţă. Aceasta, considerată ca un semen entis, implică 
tensiune, distensiune şi câmp pulsatil, sporitor. Urmează ieşirea 
din nedeterminat. Apariţia determinaţiilor calitative duce la o 
suită de momente ce complexifică structura în-fiinţării fiinţei 
din lucruri, implicând un model sau cod ontologic. 

Codul fiinţei se realizează în lucruri prin reuşita cuplare 
a generalului (G), individualului (I) şi determinanţilor (D). 
Iar modelul interior al fiinţei (IDG), atunci când depăşeşte 
inevitabilele precarităţi, face ca lucrurile să intre în devenire. 
Devenirea întru fiinţă e declarată „modalitatea matură a 
realului”. Devenirea se realizează însă, de fapt, întru element, 

care este cea de a doua instanţă a fiinţei din lucruri. Dar 
elementul nu mai e lucru. 

Indicând lucrurile ca loc al deschiderii spre fiinţă şi teren 
pe care se desfăşoară devenirea întru fiinţă, Noica pleacă, în 
Ontologia sa, dintr-o perspectivă a individualului, ce se va 
împlini prin conjuncţia cu generalitatea concretă a elementului 
subsistent, fără a părăsi intimitatea lucrului. De aceea, el reţine 
iniţial şi acel înţeles a lucrului corporal, res extensa, pe care l-a 
dezvoltat filosofia modernităţii, adică caracteristicile spaţiale 
ale delimitării, ale formei, ale unităţii impenetrabilităţii, 
împlinirea fiinţei din lucruri prin elementul subsistent diluează 
însă aceste caracteristici. Cu atât mai mult, nu mai poate fi 
vorba de o trimitere la lucruri când se urcă de la generalitatea 
(concretă) a elementului subsistent la cel de al doilea nivel 
al fiinţei, „fiinţa în ea însăşi”, odată cu deveninţa. Deveninţa 
este elementul elementelor. Ea se caracterizează printr-o 
autogenerativitate sporitoare de tipul devenirii pentru însăşi 
elementele esenţiale. Acum, când instanţa lucrurilor e părăsită, 
se va clarifica şi de ce Noica, pe întreg parcursul elaborării sale 
ontologice, a vorbit, în conjuncţie cu fiinţa din lucruri şi despre 
fiinţa din realităţi, din real. 

Se impun, la acest nivel, câteva precizări legate de mutaţia ce 
apare în conceperea realităţii, începând cu Hegel. 

Conceptul şi expresia de realitate derivă de la termenul res - 
lucruri. înţelesul scolastic al realităţii, al „reităţii”, a fost acoperit 
multă vreme de quidditate, ce se referă la „ceea ce este” un 
lucru creat, o creatură. Acest sens a devenit important odată cu 
distincţia ce s-a impus atunci între esse essentia şi esse existentia. 
Realitas acoperea zona esenţei, a „ce-i-tăţii” („ceea ce, ceva, este 
sau era deja înainte de a fi efectiv”). Pe când existenţa se referea 
la efectivitate, la actualitate, la prezenţă. Distincţia persistă la 
Kant. Realitatea, cu înţeles de reitate, apare printre categoriile 

calităţii, corespunzând afirmaţiei determinaţiilor. Iar existenţa, 
apare printre categoriile modalităţii, alături de posibilitate şi 
necesitate, referindu-se la poziţionarea atitudinală a judecării 
eului conştient („eu judec”) în cadrul experienţei. Căci, în cadrul 
experienţei subiectului conştient, „ceva” - un lucru, o fiinţare 
- se poate prezenta acestuia ca doar posibilă; sau, ca efectiv 
existentă. Pe când pozitivitatea afirmării unei realităţi calitative 
este indiferentă - sau încă neatinsă - de judecăţile modale. 

Hegel dă însă o altă interpretare realităţii, pe care o 
comentează la capătul logicii obiective, ca unitate a esenţei 
şi a existenţei subiectivului şi obiectivului, alături de tema 
absolutului. Realitatea absolută e şi unitate a exteriorului şi 
interiorului. Realitatea, posibilitatea şi necesitatea constituie 
momentele formale ale absolutului; sau reflectarea lui. Deci, 
acum, la Hegel, realitatea e cea care se corelează cu posibilitatea 
şi necesitatea, şi nu existenţa centrată pe efectivitate, care, la 
Kant, se află în orbita judecării (subiective), modale. 

Acest nou statut al realităţii, deşi nu e lipsit de ambiguităţi, s-a 
impus în perioada de avânt a ştiinţelor pozitive din secolele XIX 
şi XX, preocupate de studierea „realităţii obiective”. Realităţile, 
„obiectele reale”, bine circumscrise de intenţionalitatea omului, 
au ajuns să fie studiate de către ştiinţele matematizate mai 
riguros decât „lucrurile” ce le întâlnim în viaţa cotidiană. 
Noul concept de realitate, ce integrează polaritatea subiect/ 
obiect şi se află plasat sub orizontul absolutului, s-a oferit 
teoriilor ştiinţifice patronate de epistemologie ce a luat naştere, 
şi ea, după Kant. Contactul ştiinţelor cu noua realitate, în 
care efectivitatea continuă să joace un rol important (ca în 
expresia germană „wirklichkeit”), se realizează prin aspectele 
fenomenale ale acesteia, aşa cum sunt „datele” (senzoriale), 
„faptele” (înregistrate), „stările” şi „procesele” (constatabile, 
descriptibile) etc. 

Câmpul electromagnetic şi undele din fizică, desfăşurarea 
vieţii plantelor şi a animalelor, limbile şi instituţiile umane nu 
pot fi numite lucruri decât în sensul vag a „ceva”; dar nu şi în 
spiritul lucrului, obiect-corporal al modernităţii. Deşi, pot fi 
considerate „realităţi obiective” dacă privim prin optica realităţii 
posthegeliene. Şi pot fi studiate ca atare. Noica, care inseră 
astfel de realităţi printre elementele originare - viaţa, raţiunea 
-, adoptă acest punct de vedere. Elementul vieţii de exemplu, 
considerat ca realitate, ar putea fi regăsit, eventual, în cosmos, 
în unele lumi paralele, şi cercetat cu obictivitate în acest context. 
Comentând categoriile elementului, Noica introduce, alături 
de Unu multiplu, şi suita categorială „real-posibil-necesar”, dar 
nu şi categoria „existenţei”, restrânsă la efectivitate. Elementele 
nu sunt existente, ci subsistente. Folosind de-a lungul analizei 
fiinţei în lucruri un limbaj în care lucrurile, realităţile şi realul 
sunt aproape echivalente, textul lui Noica sugerează o tranziţie 
spre subînţelegerea elementelor ca realităţi (fără însă ca ideea să 
fie formulată explicit). Deveninţa, ca element al elementelor, ca 
instanţă de autogenerativitate creatoare în aria elementelor, are 
deschisă astfel o portiţă de articulare cu ceea ce, în consensul 
cvasiunanim actual, e considerat a fi continuumul dintre posibil 
şi real. Ştiinţele actuale, inclusiv cele ce abordează domeniul 
cuantic, dar şi cele socio-umane, au în vedere un astfel de 
continuum. 

Poate acesta e unul dintre sensurile introducerii de către 
Noica a lucrului şi realului în analiza problematicii ce o ridică 
sensul fiinţei/ 


* A se vedea Chenarul 5. 

2.4. Varietatea ipostazelor lucrului în cultura 
occidentală 

Abordând problematica ontologiei sub sintagma fiinţa în 
lucruri, Noica se vede obligat să ţină seama de înţelesurile pe care 
acest „pre-cuvânt” le-a asimilat şi exprimat în diverse etape ale 
gândiri occidentale. La sfârşitul scolasticii, odată cu ascensiunea 
noilor ştiinţe matematizate şi empirice din Renaştere, lucrurile 
- res -urile - tind să trimită spre obiecte corporale dotate cu 
proprietăţi, ce pot fi observate prin percepţie şi experimentate. 
Noica ţine seama de acest înţeles, astfel încât, în Ontologie, 
argumentând de ce elementele nu sunt lucruri, el scrie: 

„Conceptul de lucru, cu tot înţelesul său atât de lax încât 
pare a nu mai avea conţinut decât sferă, posedă totuşi câteva 
note distincte: nota unităţii (un lucru are o unitate), nota 
limitaţiei (un lucru nu e decât ce este), nota particularităţii 
(spre deosebire de universal), a abstracţiunii (spre deosebire 
de generalitatea concretă)”.* 

Preluând astfel de caracteristici pe care filosofia modernităţii 
le-a atribuit lucrului, Noica nu insistă însă asupra demersului 
kantian, care integrează tradiţionalul lucru în fenomene, 
dincolo de care s-ar afla „lucrul în sine”. 

în continuare se va încerca o trecere în revistă rezumativă 
a ipostazelor conceptuale ale lucrului - fiinţă ce s-au cumulat 
în gândirea occidentală, ca un fel de fundal, ce ar merita 
poate un dram de atenţie atunci când o ontologie invoc ă fiinţa 
din lucruri. 


* Constantin Noica, Tratat de ontologie, în voi. Devenirea întru fiinţă, 
Ed. Ştiinţifică şi Enciclopedică, Bucureşti, 1981, p. 201. 

a) Res-ul corporal şi entităţile necorporale 
Corporalitatea, indicată prin expresia grecească soma, face 
deja parte din recuzita termenilor ontologici ai lui Aristotel, 
fiind invocată mai ales în Fizica. Lucrurile corporale, fiind 
impenetrabile, unitare şi delimitate, ocupă fiecare un loc specific, 
ce poate fi considerat ca limita sa exterioară şi învăluitoare, 
în locul ocupat de un corp nu poate fi în acelaşi timp un alt 
corp. Corporalitatea, care este o marcă a identităţii finite, se 
agregă la nivelul substanţei prime, a individualului concret. 
Pe de altă parte, fiinţele corporale se pot mişca prin deplasare, 
ocupând astfel mereu alte locuri. Problema localizării, ce apare 
astfel, răspunde la întrebarea „unde” din Categorii. 

Când Aristotel a realizat sinteza sa ontological, filosofia 
greacă avea deja o istorie, care începe cu arhe -ul elementelor: 
apă, pământ, foc etc. - pentru care problema corporalităţii 
părea a nu se pune. Totuşi, ea apare cumva şi la acest nivel prin 
limita atomilor înconjuraţi de nefiinţa vidului. Limite (dar nu 
corporale) sunt invocate apoi prin eidos- ul, ideea lui Platon şi 
prin hilomorfismul şi entelehia lui Aristotel. Neoplatonismul, 
punând problema unui Principiu aflat dincolo de fiinţă şi 
gândire, introduce tema emanaţiilor şi a distribuţiei indivize, 
care plasează şi ea corporalitatea în plan secund. 

în cursul dezvoltării după Renaşterea ştiinţelor 
matematizate ale naturii, s-au avut în vedere şi s-au studiat 
iniţial corpuri tridimensionale solide, naturale sau produse 
de om. Acestea erau considerate lucruri consistente şi de o 
anumită formă, aflate în repaus, mişcare, relaţii şi interacţiuni 
cauzale cu alte corpuri similare. Fapt studiat de mecanica 
corpurilor. Corporalitatea lor era considerată ca diferită atât 
faţă de instanţa figurilor geometrice, cât şi de cea a mediilor 
substanţiale nedelimitate (lichide, gazoase, eter). Medii 
capabile totuşi de oscilaţii şi transmitere de unde; precum 

şi de interacţiuni chimice. Fizica corpurilor cereşti a permis 
apoi introducerea conceptului de câmp (gravitaţional); care, 
în secolul al XlX-lea, se extinde încorporând magnetismul, 
electromagnetismul şi noile concepte fizice de forţă, energie 
şi undă. S-a ajuns astfel să se accepte dualitatea corpuscular 
ondulatorie a luminii. Ulterior, în calitate de metaforă, 
conceptul de câmp s-a răspândit şi în ştiinţele umane. Noica 
va comenta câmpul pulsator şi emiţător de unde ca etapă a 
constituirii fiinţei în lucruri. 

Altă distincţie tradiţională în aria res-ului corporal, se referă 
la cele care nu posedă mişcare proprie („de la sine”) şi cele 
care o posedă, mişcându-se „prin sine”. Aşa sunt lucrurile sau 
fiinţele vii animate. Aristotel introduce pentru acestea conceptul 
de psihism, etichetat drept „formă a trupului”. Animalele se 
mişcă prin sine şi au sensibilitate raportându-se la mediul 
înconjurător prin limitele corporalităţii lor, utilizate ca organe 
de recepţie (a informaţiilor) şi de acţiune. Mai târziu, în cursul 
modernităţii, s-a dezvoltat conceptul de organism, în sensul 
unei structuri funcţionale organizate ce se autoadministrează şi 
se autoreproduce. Odată cu multiplicarea, indivizii corporali ai 
fiinţelor biologice relevă apartenenţa lor la câte o specie. 

Din perspectiva genurilor, speciilor şi a populaţiilor 
acestora, fiinţele vii, individuale, centrate de corpul lor, pot fi 
privite din două perspective ce se îndepărtează de acest centru. 
Una este dimensiunea generică a vieţii, cu caracteristicile ei 
autoreproductiv expandante, care se plasează în aria elementelor 
originare ale lui Noica. Alta e perspectiva evenimentelor ce 
caracterizează cursul vieţii unui individ biologic, între naştere, 
multiplicare şi moarte. De-a lungul unei astfel de existenţe, 
evenimentele în care individul corporal e cuprins, definitoriu 
şi circumstanţial, se exprimă printr-o fenomenalitate ce poate 
fi analizată nelimitat. Atât în instanţa fizicii, cât şi a biosului şi 

umanului se manifestă o complementaritate între evenimente şi 
participanţi (individuali-corp orali) la acestea. 

Trecând dincolo de biologie, regăsim corporalitatea şi 
psihismul la om. Aristotel acorda psihismului uman nous şi 
logos (intelect şi raţiune), precum şi caracteristica specială 
a memoriei şi a fanteziei. Imaginarul uman poate invoca şi 
evoca fiinţe supranaturale, cuprinse în mituri, legende, ficţiuni. 
Ridicând problema eventualei corporalităţi a acestor fiinţe, 
Aristotel sublinia distincţia lor faţă de lucrurile întâlnite în 
lumea fizică, a căror corporalitate ocupă un loc (în spaţiu) şi 
pot fi astfel localizate. El formulează retoric, la începutul cărţii 
a IV-a a Fizicii: 

„Este necesar ca cel ce se ocupă de natură să ştie şi despre 
loc la fel ca şi despre infinit, dacă există sau nu, şi cum este şi ce 
este. într-adevăr, toţi oamenii socotesc că lucrurile care există 
undeva (căci ceea ce nu există nu există nicăieri; într-adevăr, 
unde există traghelaful sau sfinxul?)”* 

Pentru mentalitatea de atunci nu avea sens să se afirme că 
locul sfinxului necorporal e în povestea despre el. 

Perioada Greciei clasice e una în care valenţele ontologice 
ale mitului sacral - care, tradiţional, ocupa un rang înalt, 
aşa cum demonstrează Eliade - se reduc la minim. Povestea 
mitică se transformă în mytos, fabulă, posibilă minciună. Spre 
sfârşitul Antichităţii, se reimpun însă noi credinţe religioase, ca 
cele de mistere şi gnoze, ce au făcut multă vreme concurenţă 
creştinismului. Mitologia gnostică, mai ales, abundă de fiinţe 
supranaturale. Creştinismul preia şi dezvoltă astfel de entităţi 
necorporale: arhangheli, serafimi şi îngeri, cu statut ontologic 
demn de respectat. Pentru Thoma dAquino nu se punea 
problema ca îngerul necorporal să nu aibă existenţă, chiar dacă 

* Aristotel, Fizica, Ed. Ştiinţifică, Bucureşti, 1966, p. 80. 

nu i se preciza locul fizic, în sensul pretins de către Aristotel 
pentru sfinx. 

Entităţile sunt prezente nu doar în mitologie, ci şi în noul 
roman european, ce se naşte pe direcţia deschisă de retorica 
antică. Iniţial, în calitate de personaje, apar în acestea şi entităţi 
generice precum Virtutea, Frumuseţea, Gelozia etc. Ele dispar 
însă progresiv, făcându-şi loc fiinţe cvasiumane, similare celor 
din istorisiri, epopei sau biografii. Pe vremea lui Don Quijote 
se acceptă deja posibila tranziţie dintre un om prezent acum şi 
aici, prin corporalitatea sa, „în carne şi oase”, şi ipostaza sa de 
personaj într-o ficţiune romanescă. Personajele tuturor tipurilor 
de naraţiuni - de la autobiografii şi reportaje la romane, legende, 
poveşti, epopei şi mituri - păstrează caracteristicile entităţilor 
necorporale în mijlocul existenţei omului cultural. 

Către sfârşitul secolul al XlX-lea, entităţi de tip uman au 
fost invocate de către spiritism, teosofie, steinerism, unele fiind 
prezentificate asistenţei de diverse mediumuri. Apoi, moda 
acestora a trecut. Dar expresia de entitate, care derivă de la 
ens- fiinţă, a persistat. Ea s-a cantonat treptat, tot mai mult, în 
direcţia „lucrurilor abstracte”, ale ştiinţelor care, teoretic, nu 
sunt imposibile; dar nu pot fi exeperimentate direct. Astfel 
încât, în vremea dezvoltării mecanicii cuantice, oamenii nu-şi 
mai pun întrebarea: unde oare se află traghelaful? Ci se întreabă: 
unde se poate localiza electronul? 

Noica rămâne preocupat de acest domeniu al 
lucrurilor-entităţi ce nu sunt direct sesizabile. Ba mai mult, care 
pot apărea ca ceva nou. 

b) Lucru - obiect şi fenomenalitatea; obiectiv, obiectivare, 
obiectivitate 

Zilnic întâlnim în jurul nostru, tot felul de lucruri, de 
obiecte ce ne sunt mai mult sau puţin familiare şi utile, pe care 

le percepem, manipulăm, căutăm, cumpărăm, consumăm, 
distrugem, admirăm etc.: cuţitul, masa, cartea de pe masă, 
ceasul, fereastra, casa vecinului, accidentul pe care-1 vedem pe 
drum, pomul din curte, maşina ş.a.m.d. Conotaţia de obiect al 
lucrurilor ce ne înconjoară nu era însă familiară anticilor. Ea a 
fost introdusă de modernitate în contextual polarizării dintre 
subiectivitatea conştiinţei şi ob-jectivitatea lumii exterioare. 
După Duns Scot şi Ockham, instanţa entităţilor generale a fost, 
iniţial, devalorizată, în favoarea lucrurilor înţelese ca obiecte 
individuate. Lucrul-obiect, pe care Descartes îl asimilează 
lui res extensa, e plasat într-o poziţie spaţială exterioară. 
El e „ceva” ce e dat, fiind „pus” opozitiv, astfel încât poate fi 
perceput şi manipulat. Sensul tradiţional al subiectului, cel de 
hipokeimenon (ceea ce stă întins aici de faţă), se translatează 
spre obiect. Obiectele perceptibile sunt, în primă instanţă, cele 
ce au corporalitate, fiind substratul unor proprietăţi ce sunt 
sesizabile prin simţuri. Obiectele corporale, care au formă, 
impenetrabilitate, spaţialitate, loc şi unitate, sunt considerate 
în mod explicit individuale. Lucrurile-obiecte-individuale, care 
reafirmă substanţa primă a lui Aristotel, sunt atât cele naturale, 
cât şi cele produse de om. 

în conjuncţie şi în acelaşi timp în opoziţie (contra-poziţie) 
cu lucrul-corporal-obiect-exterior, subiectul uman, dotat cu un 
psihism special, se dimensionează acum, prin subiectivitatea 
reflexivă a eului (sinelui) conştient. Subiectivitatea conştientă e 
interioară şi intimă, opusă plasării în faţă a „lucrurilor-obiecte 
exterioare”. Acestea sunt considerate, pe de o parte, ca fiind 
parţial independente de subiectul uman individual, ca origine 
şi ciclu de existent; pe de altă parte, ele depind, totuşi, de 
om, cel puţin în felul în care apar şi sunt prezente pentru el, 
ca fenomene ale lumii umane. Lăsând deoparte producerea 
unor obiecte de către om, în însăşi constituirea perceperii şi 

înţelegerii lor, intervine un filtru receptant specific constituţiei 
de fiinţă a omului. 

Realitatea lumii percepute de om se organizează acum, odată 
cu Kant, prin intervenţia constituţiei sale de fiinţă, care pune 
în joc categoriile apriorice ale esteticii spaţio-temporalităţii şi 
cele patru grupaje ale categoriilor intelectului. Alături de însăşi 
structura poziţionării ob-jectuale; şi de judecare a obiectelor 
prin intelect, prin „eu gândesc”. Realitatea lumii obiective, ce e 
receptată ca „dată”, ca „pusă în faţă”, e în mare parte un „construct 
fenomenal”. Ea se dezvoltă amplu, după Kant, cu înţelesul de 
lume fenomenală. Informaţiile din „lumea exterioară”, care 
constituie şi îmbogăţesc a posteriori cunoaşterea umană, se 
prezintă omului ca „fenomene elaborate în cadrul conştiinţei”. 
Ele sunt încorporate în ştiinţe pornind de la „date” (senzoriale) 
ca „stări” (de lucru sau stări ale lumii) incluse în evenimente 
şi procese; toate exprimate prin limbaj şi incluse în teorii. 
Lucrurile pe care le percepem în jurul nostru - cuţitul, masa, 
cartea de pe masă, casa vecinului de peste drum, pomul din 
curte - sunt în mare măsură produse sau modelate de om prin 
intermediul teoriilor, a obiectelor teoretice pe care acestea le 
conţin. Dacă Heidegger înţelegea ontologia antică prin optica 
producerii (meşteşugăreşti) - prin invocarea hilomorfismului, a 
entelehiei, a eidosului etc. -, această optică poate fi considerată 
în continuare valabilă; doar că, prima etapă ar consta acum în 
producerea unor obiecte ideale în plan teoretic, ce reverberează 
apoi asupra „realităţii nemijlocite”. 

Nuanţarea înţelesului de realitate, ce se impune după idealismul 
german, poate fi corelată şi cu faptul că noul concept de obiect se 
impune şi cu înţelesul practic, de obiectiv de atins. Obiectivul e 
un ţel pentru proiectele umane responsabile, corelate valorilor. 
El poate fi o ţintă ideală, uneori greu de realizat. Reactualizarea 
instanţei platoniciene a ideilor - idealităţii -, în spiritualitatea 

de după Critica raţiunii pure a lui Kant, ţine însă nu doar de 
implicarea valorilor ţintă, ci şi de rolul major pe care-1 joacă 
în ştiinţele modernităţii matematicile. Kant subliniază sensul 
categorial constitutiv al matematicilor, numind „ma-tematice” 
primele două grupaje de categorii, cele ale cantităţii şi ale calităţii. 
Dar însăşi matematicile propriu-zise, tradiţionala geometrie 
şi aritmetică, împreună cu noua algebră, obligă noţiunea de 
„obiect” să nu se poată restrânge la înţelesul de „obiect corporal”, 
în matematică se va vorbi de „obiecte ideale”. 

Lumea fenomenală ce are la bază polarizarea subiect/obiect 
este una în care omul se autodefineşte prin obiective, prin 
proiecte. El nu este „ceea ce este la un moment dat”, ci evantaiul 
intenţionalităţilor pe care le relevă proiectele în care se simte 
angajat. Heidegger va pune proiectul în centrul dimensiunilor 
transcendentale ale Dasein- ului. Noica va transfera tema 
proiectului asupra întregii problematici a fiinţei. Fiinţa nu este 
pur şi simplu; ea se exprimă prin proiectul devenirii întru fiinţă. 

Paradigma polarizării subiect/obiect, cea care reactualizează 
raportul identitate/alteritate din cele cinci genuri supreme ale 
lui Platon, aduce în discuţie şi tema obiectivării. Prin faptul 
că lumea cunoscută e parţial un construct al constituţiei de 
fiinţă a omului, el se proiectează, se obiectivează în însăşi 
manifestarea acesteia pentru el. Dar există şi un al doilea pas al 
obiectivării care constă în comportamentul său de modelare şi 
transformare a lumii-natură şi a propriei sale naturi. Producând 
lucruri-obiecte tot mai variate - lucruri de consum, unelte, 
instrumente, maşinării, calculatoare - omul îşi obiectivează 
propria corporalitate şi propriul psihism. Producând noi 
generaţii de oameni educaţi, producând opere de artă şi teorii 
ştiinţifice, procesul obiectivării umane se amplifică mereu în 
cadrul devenirii. Fiinţa însăşi a omului se prelungeşte, fără 
soluţie de continuitate, în lucrurile lumii umane. 

Chenar 5 

Stare de fapt, făptuire, acţiune, producere, efectuare, realizare 

Ştiinţa actuală se bazează în mare măsură pe „datele obiective”, 
pe fapte, pe „stările de fapt” pe care omul de ştiinţă le identifică, 
le înregistrează şi le descrie. Şi a căror semnificaţii le interpretează 
în cadrul teoriilor despre lume. Preocuparea faţă de stabilirea 
cât mai exactă a stărilor de fapt provine din justiţie. Cum tot din 
justiţie derivă conceptul de lucru (de judecat - res) şi cauza (ca şi 
cap de acuzare şi ca ansamblu al faptului judecat, reunite intr-un 
dosar). Factologia e deci esenţială pentru ştiinţe, fie că e vorba de 
ştiinţele naturii sau de ştiinţele umane. Dar rolul său se diluează şi 
parcă dispare pe terenul matematicilor şi a speculaţiei filosofice. Şi 
totuşi, rezolvarea unei probleme de algebră poate fi etichetată şi ea 
ca un fapt. La fel, elaborarea unei noi doctrine ontologice poate fi 
considerată un fapt important în viaţa unei culturi. 

Faptul, starea de fapt, factologia, sunt de fapt rezultatul unor 
făptuiri, a unor faceri sau prefaceri. Sensul făptuirii, adică a 
faptului de a face ceva, e apropiat de cel al actului, al acţiunii. Iar 
actul a jucat un rol deosebit în ontologie, mai ales prin traducerea 
conceptului aristotelian de energheia prin latinescul adus. 
Actul e cel ce imprimă materiei formă, ducând la hilomorfismul 
actualizării fiinţei. Deci a împlinirii sale prin entelehia. (Dumnezeu 
era considerat în vremea scolasticii ca „actus purus”). Heidegger 
considera că ontologia greacă, prin termenii săi esenţiali, trimite 
spre o „optică a producerii”. Ceea ce rezultă prin actul actuabzator 
este însă atât ceva efectiv (ca efect al acţiunii), cât şi ceva „actual”, 
în sens de prezenţă temporală în prezent. Fenomenologia lui 
Husserl şi a lui Heidegger a comentat îndelung această relaţie 
între existenţa fiinţială şi prezenţa (prezentificarea) sa în timpul 
prezent, între viitorul proiectului şi trecutul reactualizat. 

Optica producerii pe care o invoca Heidegger aduce în faţa 
privirii procesul de efectuare, ce are ca efect un rezultat pozitiv, 
o prezenţă efectivă! O realizare deplină. Efectivitatea trimite deci 
la prezenţă, la existenţa actuală. Iar a exista efectiv înseamnă a fi 
real („wirklichkeit” în germană). Din această perspectivă, fiinţarea 

efectivă, actuală, se întreţese cu domeniul lucrurilor produse, 
realizate. 

Realitatea deplină şi împlinită rezultă din făptuiri, acţiuni, 
produceri, realizări, efectuări, lucrări. Căci în limba română 
cuvântul lucru, derivând din latinescul lucrum - câştig şi nu din 
res, e posibilă - remarcă Noica - verbalizarea substantivului ce 
duce la a lucra/ lucrare. Doar că e vorba de o mişcare ce în principiu 
se opreşte atunci când şi-a atins ţelul; eventual, pentru a se relua 
expandat. Această procesualitate realizatoare încorporează însă, la 
rândul ei, stări de fapt, lucruri, obiecte sesizabile. La fel cum un 
casus nu e doar motivul începerii unui proces juridic căci, dosarul 
unui caz odată încheiat, tot caz este în cele din urmă. 


Toate aceste înţelesuri, pe care le relevă lumea-obiect a 
modernităţii, menţin şi chiar dezvoltă ideea „obiectivităţii 
lumii”, în sens de alteritate. „Ceva” din lume nu depinde de om, 
omul depinde de „ceva” din lume. Aceasta este poziţia pe care 
se plasează Noica. 

2.5. Lucrul-caz, problema şi investigarea - anchetă 


Cuvântul francez pentru lucru, „la chose”, derivă din 
latinescul causa, termen juridic şi el, ca şi res. în lumea latină 
causa însemna acel aspect al evenimentului ce va intra în 
dezbatere juridică, constituind capul de acuzare. Obiectul unui 
proces este un caz, adică o stare de lucruri sau un eveniment 
ce ajunge să fie contestat, disputat, ocazie a unei confruntări. 
Iar în raport cu această causa se va pronunţa judecata-sentinţă, 
de achitare sau condamnare. Odată procesul încheiat, datele 
desfăşurării sale sunt reunite şi sistematizate intr-un dosar 
de caz. Cazurile mai importante şi semnificative, integrate în 
jurisprudenţă, vor putea fi invocate în argumentarea unor noi 
decizii judecătoreşti. Dosarul de caz - în sens restrâns „cazul” - 
e un lucru ce implică o sinteză judecativă având în vedere date 
faptice privitoare la evenimente, norme şi valori, toate cuprinse 
într-o procesualitate centrată de judecată. Semnificaţia iniţială 
a lui res, cea a unei dezbateri comunitare predominent juridical, 
precizată prin casus/causa, s-a menţinut de-a lungul întregii 
culturi occidentale în spatele diverselor ipostaze şi accente prin 
care tema lucrului a fost abordată. 

Noţiunea de caz a ajuns de-a lungul timpului să se refere nu 
doar la justiţie, ci la orice întâmplare, situaţie sau eveniment 
mai semnificativ care, după ce se petrece, este ulterior evocat 
şi invocat prin datele, semnificaţia şi mai ales problema ce se 
ridică. Cazul, ca eveniment problemă, s-a impus astfel ca un 
aspect al vieţii cotidiene, fiind luat în considerare în majoritatea 
practicilor umane. El e central în practica medicală care se 
bazează în mare măsură pe cazuistică, dar şi în practica politică 

sau militară. O situaţie specială, importantă în comentariul 
relaţiei dintre lucruri şi fiinţă, e prezenţa cazului şi cazuisticii 
în practica ştiinţifică. Şi nu e vorba doar de ştiinţele umane, 
care, la începutul secolului al XX-lea, au pretins o metodologie 
aparte în care un rol important îl juca hermeneutica şi „cazul 
tipic exemplar” (cazul ideal), ci şi de ştiinţa modernă în general, 
cea care a cultivat empiria, culegerea de date semnificative şi 
experimentul de laborator. Cazul a fost invocat insistent de 
către Francisc Bacon, în Novum Organon, ca un lucru esenţial 
în ştiinţe, înţelese ca dezvoltându-se pe cale empiric inductivă. 
Terminologia lui Bacon rămâne de fapt juridică. în Cartea a 
Il-a din Novum organon, intitulată Despre explicarea naturii 
sau despre dominaţia omului, el comentează zece „cazuri 
prerogative”, importante în demersul ştiinţific (utilizând 
pentru caz expresia juridică instantia). Acestea sunt cazurile: 
singuratice, strămutate, izbitoare (luminoase), ascunse 
(constitutive), de conformitate sau analogie, deviante, limită, 
şi, în sfârşit, „cazurile puterii sau fascii” (pentru a împrumuta 
un termen din semnele autorităţii). Terminologia juridică se 
impune astfel în filosofia ştiinţei şi atinge un nivel exemplar în 
Critica raţiunii pure a lui Kant, care analizează carateristicile şi 
limitările instanţei de judecată (s.n.) a raţiunii umane. Această 
condiţie ne face să folosim în continuare expresia de „instanţă” 
cu un sens ontologic general. 

Cazul, cu variatele sale ipostaze, şi-a păstrat importanţa în 
întreaga dezvoltare modernă a ştiinţelor de după Bacon, chiar 
dacă nu totdeauna invocate sub această denumire. La fel ca 
în justiţie, în practica ştiinţifică se impune, în cele din urmă, 
rezolvarea unei chestiuni (întrebări) problematice care implică 
fapte şi date. De fapt, „stări de fapt” constatate şi circumscrise 
explicit. Şi, la fel ca în ştiinţă, datele faptice nu au valoare prin 
ele însele în afara unui context normativ, a unei probleme de 

rezolvat şi a unui discurs coerent care să le cuprindă. Universul 
de discurs al ştiinţelor se desfăşoară însă intr-un plan teoretic, 
din ce în ce mai abstract şi matematizat, care lasă impresia 
desprinderii de viaţa curentă, „de prezentul trăit nemijlocit”. 
Oricum, cazul juridic şi cel ştiinţific, înţelese ca „probleme de 
rezolvat”, pot fi înscrise şi ele în seria generică a lucrurilor cu 
care oamenii au de-a face în viaţa lor. Desigur, intr-un alt sens 
decât cel al lucrurilor-obiecte corporale. 

Atât în j ustiţie, cât şi în ştiinţe, stările de fapt, datele, se cer mai 
întâi obţinute şi înregistrate. Obţinerea datelor pentru un dosar 
juridic al faptelor şi al probelor ce vor fi invocate în instanţă, 
necesită o investigare. Investigare ce se poate „deschide” şi 
desfăşura după instituirea unui dosar juridic prin acuzarea 
princeps. Se constituie astfel un obiectiv pentru cercetare. Dar, 
de multe ori, o investigare preliminară se iniţiază şi când există 
o suspiciune întemeiată. în această direcţie există instituţii 
specializate în obţinerea datelor, a probelor, a documentelor. 

Pentru perioada Renaşterii europene cea mai celebră în 
această direcţie a fost Inchiziţia catolică. într-un proces se 
pot prezenta probe materiale şi mărturii, inclusiv mărturisiri. 
Mărturiile sunt depoziţii prezentate de martori. Valabilitatea 
acestora depinde, desigur, de calitatea martorilor, de 
împrejurările în care un eveniment a fost trăit de aceştia sau a 
fost în aria lor de responsabilitate, de condiţiile în care ele au 
fost obţinute etc. 

Preocuparea faţă de obţinerea unor date informative nu se 
întâlneşte însă doar în justiţie sau în ştiinţele experimentale. 
Poate fi invocată explorarea în general. Exploratorul poate 
investiga, singur sau în echipă, noi teritorii geografice, popoare 
străine, ţări îndepărtate, păduri tropicale, fauna şi flora unei 
regiuni, munţi greu accesibili sau adâncurile mării. în domeniul 
juridic o cercetare aparte pot face detectivii. Detectivul 

particular poate îndeplini misiuni pe care, la alt nivel, statal şi 
militar, le împlineşte spionajul. 

Cercetarea în teren a unei situaţii e un comportament pe 
care omul îl moşteneşte din biologie. Animalul cercetează şi 
el locurile noi cu care se confruntă. Dar vieţuitorul raţional, 
cu logos, cu limbaj, când se confruntă cu o problemă sau e 
dinamizat de curiozitate, îşi desfăşoară cercetarea şi în tărâmuri 
teoretice, în biblioteci, în fişiere, parcurgând o bibliografie, 
mai mult sau mai puţin preselectată, privitoare la lucrurile ce-1 
interesează. Datele obţinute îl ajută la rezolvarea problemelor 
şi la asertarea unor discursuri coerente, cu pretenţie de 
verosimilitate şi adevăr. 

O decizie judecătorească a unui caz dezbătut în instanţă, o 
noutate aflată prin cercetare ştiinţifică, o informaţie imediată, 
obţinută prin rezolvarea unei probleme sau ca urmare a 
clarificării unor curiozităţi, sunt şi ele lucruri importante în 
perimetrul existenţei umane. 


75 



2.6. Lucrul şi „ceva”. De la stoici la Noica 

Varietatea de sensuri a termenului lucru începe cu 
chestiunea sau cazul dezbătut într-o adunare comunitară, 
trece prin quidditatea esenţei scolastice şi se încheie cu 
lucrul-obiect-corporal perceptibil, descriptibil şi manipulatul, 
sau cu datele, cu stările de fapt înregistrabile în cadrul cercetării 
experimentale sau al investigării. în mijlocul acestui evantai de 
semnificaţii se decantează corelaţia lucrului cu ceea ce logica 
stoică înţelegea prin supracategoria lui „ceva*”. 

Stoicii suprapun sistemului categorial un gen suprem: „ceva”, 
to ti, quiddam (la Aristotel, ousia făcea şi ea parte din seria 
categoriilor). Ceva, la fel ca şi res în anumite perioade, cuprinde 
şi ceea ce există în natură şi ceea ce apare doar în imaginaţie, 
precum şi personajele mitologice sau gândurile. Deci, nu 
doar corporalul, ci şi incorporalul. Categoria ti, ceva, avea, 
la stoici, subordonate patru grupe categoriale: subtratul ( to 
hipokemenon), calitatea (to poion), starea (to poi ehon), relaţia 
dintre stări (to poi ti poi ehon). 

Supracategoria ceva s-a menţinut în meditaţia ontologică a 
neoplatonicienilor. Astfel, David**, secolul V d.Ch., menţionează 
următoarea succesiune a întrebărilor ontologice: „Dacă ceva 
este?”, „Dacă este, ce este?”, „De câte feluri este?”, „Pentru ce 
este?” Ulterior, în vremea scolasticii, ceva - ca alliquid - va fi 
plasat şi el printre transcendentali alături de Unum, Bonum, 
Verum, Ens şi Res. 

* Anton Dumitriu, Istoria logicii, Ed. Ştiinţifică şi Pedagogică, Bucureşti, 
1969, p. 209. 

** David, Introducere în filosofie, Ed. Academiei Republicii Socialiste 
România, Bucureşti, 1977, p. 1 

„Ceva” îşi va păstra statutul ontologic până la Hegel, care, în 
Logica, îl comentează în corelaţie cu „altceva”, deci, în direcţia 
raportului identitate/alteritate. De fapt, „ceva” trimite gândirea 
în două direcţii, aşa cum indică şi formularea lui David. Din una 
face parte suita „ceva-cineva-oarecare-un fel de” fiind orientată 
în direcţia diferenţierii unei quiddităţi în multiplu şi divers. Cea 
de a doua se referă la prima întrebare a lui David: dacă ceva 
există? Oricum, aşa cum sugerau stoicii, odată cu „ceva” suntem 
la începutul determinaţiilor categoriale, zonă în care pre-fiinţa 
emerge, într-o afirmare. Noica, care-şi începe ontologia invocând 
vagul pre-cuvânt lucruri ca loc al desfăşurării devenirii întru fiinţă, 
va acorda atenţie acestui topos special al emergenţei generice a 
determinaţiilor. Topos ce se impune la joncţiunea dintre fiinţa din 
lucruri şi fiinţă ca fiinţă, unde elementul ce apare dinspre deveninţă 
ajunge „să se desfacă” în determinaţii, individualuri şi generaluri. 

„Ti- ceva” al stoicilor se află la cumpăna dintre filosofia 
antică şi începutul constituirii ontoteologiei creştine, din care 
va descinde filosofia modernităţii, cea a spiritului, a dialecticii 
şi a devenirii - va formula Noica. Făcând apel la lucruri ca loc 
posibil al fiinţei, a drumului pe care se poate ajunge la fiinţa ca 
fiinţă - Noica vrea să implice întreaga metafizică occidentală. 

Formularea la care face apel Heidegger, cea de fiinţări, are 
avantajul unei simplificări radicale, trimiţând apoi explicit la 
presocratici. Noica nu vrea să renunţe însă la frământările istoriei 
ulterioare a filofosofiei pentru nucleul ontologiei sale care e 
deveninţă autogenerativă. Deveninţă care are în spate devenirea 
şi care, deci, nu poate fi descifrată în infrastructura ei pornind 
doar de la întrebările acelei vremi aurorare a gândirii speculative. 

Panorama conceptuală a înţelesurilor lucrului în metafizia 
occidentală e importantă nu atât pentru litera textului ontologic 
a lui Noica, cât pentru spiritul ce planează asupra acestuia, 
susţinând deschiderea întru nou. 

ANEXA II 


Heidegger a fost preocupat insistent de tema lucrului în cea de 
a doua parte a gândirii sale, în care locul Dasein-uhii îl ia tetrada 
(formată din muritori, pământ, cer şi zei). El insistă, în conferinţele 
sale, mai ales asupra sensului tradiţional al lucrului ( res-cauza-Ding ), 
cel de chestiune ce animă o dezbatere comunitară. Sens ce a fost folosit 
şi în afaceri, justiţie şi politică. Lucrul ca obiect corporal, perceptibil 
şi utilizabil ca ustensil, e considerat ca o semnificaţie secundară. Vor 
fi menţionate două din conferinţele sale pe această temă. 

Prima, Sfârşitul filosofiei şi sarcina gândirii (1968), reia încercarea 
autorului de a da o formă mai originară interogaţiei din Fiinţă şi timp 
privitoare la „miza gândirii”, la întrebarea speculativ critică privitoare 
la „lucrul pe care aceasta are a-1 gândi”. Acceptând că filosofia, ca 
metafizică, a ajuns la sfârşitul ei, adică la împlinire, apare problema: 
ce sarcină îi mai rămâne rezervată gândirii? Adică, ce anume este 
încă, pentru ea, ceva controversat, lucrul sau chestiunea aflată, încă, 
în litigiu. 

Toţi ştiu că Heidegger consideră că sarcina centrală a filosofiei este 
de a formula întrebarea privitoare la sensul fiinţei. Filosoful insistă 
acum asupra lucrului care rămâne central pentru meditaţia ce urmează 
filosofiei. El observă că, în limba germană, cuvântul „lucru” ( Sache ) 
„numeşte acel ceva cu care gândirea are de a face intr-un caz dat. Aspect 
care, în \imbn\uiPhUm,a{ostnumit:topragmaauto{Scrisoareaaşaptea 
341 c.7). Adică: către lucrul însuşi.”* 

în continuare e analizat faptul că atât Hegel, în Fenomenologia 
Spiritului, cât şi Husserl, în Filosofia ca ştiinţă riguroasă, pun accent 
tocmai pe această chemare: „către lucrul însuşi”. Husserl chiar scrie 
subliniat: „Nu de la filosofie, ci de la lucruri sau probleme trebuie să 
pornească impulsul cercetării”. Dar, în analizele lor, Hegel şi Husserl 
pun accentul pe subiectivitatea conştiinţei. Pentru ei nu lucrul către 
care suntem chemaţi reprezintă adevărata miză, ci prezenţa lui, ceea 


* Martin Heidegger, Sfârşitul filosofiei şi sarcina gândirii în Despre miza 
gândirii, Ed. Humanitas, 2007, p. 117. 

ce îl face pe acesta să devină prezent. în chemarea „către lucrul însuşi”, 
afirmă Heidegger, rămâne însă ceva negândit. în analiza pe care o 
face, filosoful german trimite în continuare spre „deschiderea” unui 
„luminiş” - o deschidere luminatoare - în care adevărul fiinţei, ca 
aletheia, să poată apărea şi străluci. Conferinţa se încheie cu aceste 
cuvinte: „Sarcina gândirii ar fi atunci aceasta: abandonarea gândirii de 
până acum, în vederea determinării lucrului ce trebuie gândit - a mizei 
pe care gândirea o poate avea.”* 

Cu tot comentariul critic faţă de Hegel şi Husserl, Heidegger 
nu părăseşte de fapt, ci doar încearcă să adâncească demersul 
metodologic al predecesorilor, menţinând atitudinea interogativă. 
Chestionarea ontologică - de fapt que eşti, chestiunea, este o întrebare 
care persistă de-a lungul istoriei filosofiei. Iar Noica preia ştafeta, 
susţinând că „lucrurile însăşi întreabă, chestionează”. în schimb, 
Heidegger plasează lucrul în centrul acestei întrebări, ca avanscenă, 
ca cel ce deschide reprezentaţia fiinţei. Dar, despre desfăşurarea 
acestei reprezentaţii, filosoful german nu vorbeşte. 

Cea de a doua conferinţă se intitulează Ce este un lucru (1951). 
Ea începe prin constatarea că, în lumea contemporană, reducerea 
distanţelor de orice fel, pe care o mediază tehnologia, nu duce 
la o creştere a intimităţii cu lumea, cu ceilalţi, cu lucrurile, ci, 
dimpotrivă, la o dramatică scădere a acesteia, la o progresivă 
îndepărtare depersonalizantă. Este ridicată acum problema: ce este 
un lucru? Care este fiinţa lucrului? Pentru exerciţiul dezbaterii e 
luat ca exemplu cazul unui ulcior. Sunt trecute în revistă şi analizate 
diversele ipostaze şi perspective din care ulciorul e desemnat şi înţeles 
ca lucru în limbajul curent şi de către gânditori. Astfel, e sensul de 
obiect corporal, perceptibil şi manipulabil; considerarea sa ca lucru 
produs dintr-un material de către meşteşugar, astfel încât să devină 
un obiect independent, coerent, ce stă prin sine în faţa noastră; 
definirea ulciorului ca un conţinător pentru ceva (apă, vin, ulei, aer); 
sau, ca substrat al unor proprietăţi ce pot fi descrise intr-un enunţ. Se 
constată că niciuna din aceste interpretări nu ne relevă fiinţa lucrului. 

Interpretarea filosofului trece apoi spre semnificaţia pe care 
ulciorul o are pentru oameni, la funcţia ce o îndeplineşte în lumea 
acestora. Prin ulcior poate fi oferită apă omului însetat; sau vărsat 

* Ibidem, p. 135. 

vinul, ca gest ritualic, cu ocazia libaţiilor şi sacrificiilor. Intră astfel 
în joc, prin conţinutul oferit - vin, apă, ulei -, pământul pe care 
oamenii locuiesc, cultivându-1 şi îngrijindu-1. Pământ ce oferă apa 
pentru nevoile omeneşti, roadele care-1 hrănesc, vinul sacrificial şi al 
sărbătorilor. Pământ pe care oamenii îşi construiesc locuinţa, în care 
îşi petrec existenţa, între viaţă şi moarte. Pământul este însă solidar, în 
acest sens, cu soarele ce ne încălzeşte şi face să se împlinească recolta, 
cu cerul de unde vin ploile, pe care strălucesc astrele ce ne îndrumă. 
Pământul şi cerul sunt suportul anotimpurilor, sub care se desfăşoară 
soarta muritorilor, receptând semnele zeilor. Se reunesc astfel în 
oferta ulciorului, a lucrului semnificativ, cele patru componente ale 
tetradei (pământ, cer, muritori, zei). Fiinţa lucrului esenţial ar consta 
în aceea că el mediază apropierea. Adică, reuniunea muritorilor 
afectaţi de probleme, ce se întâlnesc semnificativ, dezbătând 
în intimitate chestiunile ce-i privesc. Heidegger face în această 
conferinţă o serie de trimiteri etimologice, relevând şi echivalenţa în 
latină dintre res şi causa. Filosoful semnalează că din aria semantică 
a lui res face parte verbul eiro (din care derivă expresiile latine rema 
şi retor), care înseamnă a vorbi despre ceva, deliberând. înţelegând 
lucrul-obiect-corporal ca descifrând din semnificaţia ancestrală de 
lucru-chestiune-dezbatere-comunitară, se regăseşte valenţa originară 
a lucrurilor, cea a „apropierii” dintre oameni. Apropiere ce se tot 
subţiază în perioada expansiunii tehnicii care ar vrea să anuleze 
distanţele spaţiale. 

în finalul conferinţei, Heidegger enumeră printre „lucrurile 
lumii umane”: banca, pasarela, oglinda, cartea, tabloul, coroana, 
crucea. Lucrurile adevărate sunt cele care asigură intimitatea reală 
a convieţuirii, definită prin preocupări, problematizări, dezbateri, 
în acest sens, lucrul se conjugă cu locuirea (ambele înţelese în sens 
tradiţional), în calitatea lor de „toposuri” ce structurează felul de 
a fi împreună a oamenilor (adică existenţialul Mitsein), cultivând 
ceea ce în lumea oamenilor e o instanţă a intimităţii ( Ereigniss ) şi a 
autenticităţii. 

3. Fiinţă, limbă şi lume 


Constantin Noica şi-a conturat gândirea intr-un Tratat 
de ontologie (1981) în jurul căruia gravitează lucrările sale 
anterioare de analiză a istoriei filosofiei şi a valenţelor filosofice 
ale rostirii româneşti. în acesta se conturează şi preocupările 
sale ulterioare de logică, antropologie şi filosofie a culturii. Pe 
drumul elaborării gândirii sale ontologice se plasează sintezele 
de istorie a gândirii speculative din 1942, Despre cum e posibil 
ceva nou; 1950, încercare asupra filosofiei tradiţionale şi 1969, 
Douăzeci şi şapte de trepte ale realului. Dar nu mai puţin 
importante pentru înţelegerea specificului demersului său 
ontologic sunt cărţile privitoare la valenţele filosofice specifice 
limbii române, elaborate în spiritul proiectului lui Mircea 
Vulcănescuf 

Conturarea sensurilor, ce s-au decantat în limba română 
pentru termenii discursului ontologic tradiţional, e importantă 
pentru filosof, deoarece el adoptă şi se identifică cu spiritul 
acestora. Astfel încât, în final, Ontologia lui Noica poate fi 
considerată ca fiind tributară şi spiritului limbii române. 
De acest fapt ar trebui să se ţină seama în compararea operei 
sale cu elaborările contemporane similare. în plus, se aduce în 
dezbatere tema mai generală a rolului specificului unei limbi 
istorice în elaborările filosofice ontologice. în mod semnificativ, 
demersul lui Noica poate ieşi în relief mai ales dacă el este 
parcurs în paralel cu efortul lui Heidegger, filosof care a 

* Mircea Vulcănescu, Dimensiunea românească a existenţei. Fundaţia 
Culturală Română, Bucureşti, 1991. 

subliniat constant, în a doua parte a gândirii sale, importanţa 
limbii omului pentru conturarea sensului fiinţei. 

Noica constată şi comentează caracteristicile speciale în 
limba română a principalilor termeni ontologici aşa cum sunt: 
fiinţă, logos, devenire, negaţie, şi, în primul rând, „slăbiciunea” 
lor în raport cu terminologia tradiţională (greacă, latină, 
germană). Dar, în acelaşi timp, şi particularităţile lor ce oferă 
nuanţe nebănuite. 

Se poate invoca pentru început faptul că „logosul” grecesc 
se lasă frumos reprezentat prin expresia românească rostire. 
Rostirea exprimă limbajul. Iar rostul - sensul şi temeiul; 
similar cu felul în care acestea sunt exprimate prin latinescul 
ratio. Totuşi, legătura cu propoziţia, enunţul şi mai ales cu 
logicul, care e manifestă în logosul grecesc, nu apare. Noica va 
prefera în teoriile sale să invoce, de cele mai multe ori separat, 
logosul lui Heraclit şi raţiunea europeană. Ultima, pentru a 
caracteriza instanţa umană în ansamblul şi în specificitatea sa 
prin elementul raţionalităţii. Asupra acestor probleme se cere 
revenit însă mai detaliat. 

Fiinţa e, desigur, cuvântul cheie pentru ontologie. Se 
constată însă că românescul fiinţă, derivă nu din latinescul 
ens, ci de la^zen, care înseamnă curgere, sugerând devenirea în 
sensul ei grecesc de prefacere, reo. Dat fiind că limba română 
a ratat şansa de a avea un termen propriu pentru devenire 
- odată cu eşecul semantic al cuvântului „petrecere” - nu e 
de mirare că Noica, cufundat în spiritul filosofic românesc, 
va ajunge, în Ontologie, la concluzia că: „fiinţa, în prima ei 
instanţă, se dezminte în opusul ei, în devenire”. Fiinţa nu 
„este”, ea devine. Devenirea întru fiinţă e modalitatea matură 
a fiinţei în real. 

Continuând analiza verbului a fi, Noica relevă particularitatea 
acestuia de a se compune cu el însuşi, dând expresii modale 

precum: n-a fost să fie, era să fie, va fi fiind, ar fi să fie, este 
să fie, a fost să fie. S-ar constitui astfel un sens al fiinţei, altul 
decât siguranţa ei ultimă. Mai precis, accentul pus pe pre-fiinţă. 
Prefiinţă care se evidenţiază în ivirea, structurarea şi abia apoi 
stabilitatea şi starea ei. Existenţa, ca moment de împlinire, ca 
realitate realizată, rămâne un capăt de drum, modulat nuanţat. 
Noica mai remarcă expresia: a prinde fiinţă. Şi, insistând asupra 
prepoziţiei întru, comentează câmpurile fiinţei, procesualitatea 
în-fiinţării, pe parcursul căreia „există efectiv ceva, care să nu 
fie nimic”. 

Tot pornindu-se de la a fi se ajunge în româneşte la fire, 
infinitivul lung substantivat a lui a fi. Expresia este, de asemenea, 
o particularitate a limbii române. Firea se afirmă ca un universal 
sau general concret, un fel de rezumat al situaţiilor pe care le 
evocă substantivele verbale în limba română (naştere şi pieire, 
mişcare, trecere, pâlpâire şi stingere, prefacere, împlinire). 
Firea înseamnă, conform dicţionarelor: natură (ca totalitate), 
lume, pământ, făptură. E vorba de lumea accesibilă (pământul 
pe care trăim) şi nu de lumile posibile, deoarece funcţia firii e 
cea de generalitate concretă. Firea ar exprima fiinţa în actul ei 
de fiinţare, ca stare de fapt. Firea se referă la natură ca totalitate, 
ca putere creatoare, dar şi ca proprietate inerentă în orice 
făptură (firea lucrurilor şi a oamenilor). în acest sens, firea 
are în vedere şi caracterul uman, oamenii având diverse firi 
şi putând să îşi iasă din fire. Firea mai exprimă felul de a fi al 
naturii, „firea lucrurilor”. 

Caracteristica firii de a fi un general concret, o unitate 
calitativă (fel de a fi) şi de a avea valenţele generative ale naturii, 
pare a-1 fi determinat pe Noica să transpună această ipostază 
a fiinţei în conceptul „elementului” din ontologia sa. Element 
întru care se realizează devenirea întru fiinţă. Şi în care, ceea ce 
ajunge la împlinire, piere, îşi dă duhul. 

Ontologia lui Noica are două părţi: 

Prima - fiinţa în lucruri - comentează două instanţe: 
structurarea unui model al fiinţei ce intră întru devenire, 
împlinindu-se în mediul elementului pe care-1 interiorizează; a 
doua instanţă elemental/zre, care se prezintă ca un mediu ce se 
distribuie indiviz în aceste fiinţări. 

Cea de a doua parte a Ontologiei comentează fiinţa ca 
fiinţă, centrată pe geneza însăşi a elementelor (firi), de care dă 
socoteală, „deveninţa”. 

Noica deplânge inexistenţa în limba română a unui termen 
specific pentru devenire care ar reda conceptul introdus de către 
Hegel prin „aufhebung”. Cel care ar fi fost potrivit, petrecerea, 
a pierdut pe parcurs valenţele ce l-ar fi abilitat în acest sens.’ 
în consecinţă, el preia neologismul „devenire” şi-l prelucrează, 
transformându-1 în „deveninţă”. 

Deveninţa, cuvânt creat de către Noica pentru limba 
română, încununează ontologia sa. Deveninţa este matricea 
de autogenerare a elementelor (subsistente) inclusiv a celor 
originare (câmpul electromagnetic ce pulsează prin unde, viaţa, 
raţiunea). Dar şi a creaţiei în general. Procesualitatea devenirii 
inclusă implicit în cuvântul românesc fiinţă, se regăseşte prin 
deveninţă la capătul de drum suprem al fiinţei ca fiinţă. Doar 
că, la acest nivel, deveninţa e încadrată de un misterios Unu, a 
cărui replică de aceeaşi fiinţă sau întrupare ea este. 

Privitor la Unu, care e doar amintit la capătul Ontologiei, 
Noica nu are comentarii de limbă. în schimb, dat fiind că marea 
majoritate a tratatului se desfăşoară în jurul fiinţei în lucruri, 
expresia românească de lucru intră şi ea în joc. La fel ca şi fiinţa, 
lucrul românesc are o derivare particulară din latină, provenind 
nu din res (ce a dat realitatea), ci din lucrum, ce înseamnă câştig. 


* A se vedea Chenarul 6. 

Şi astfel, spre deosebire de alte limbi, lucrul românesc are o 
variantă verbală prin lucrare, care înseamnă activitate pozitivă, 
creatoare, ce duce la câştig. Spre deosebire de muncă care are un 
sens negativ (pe om îl poate munci diavolul). în româneşte este 
firesc să se spună că lucrurile lucrează, inclusiv cu ele înseşi. 
Noica arată că limba română extinde înţelesul lucrării asupra 
adevărului, legilor, firii; şi, aşadar, a elementelor. Adevărurile şi 
legile sunt şi ele lucrătoare. 

Astfel, ontologia lui Noica, adâncită cum e în spiritul limbii 
române pe care filosoful a studiat-o cu pasiune, limbă în care 
fiinţa derivă de la curgere, nu se deschide spre magnitudinea 
fiinţei parmenideene şi nici spre aspectul cvasistatuar al fiinţei 
pe care-1 întrevede Heidegger: ca ceva ce se înalţă din sine 
afirmându-se stabil şi persistent, ca o prezenţă durabilă. 

Fiinţa gândită în limba română, în spiritul acestei limbi, e o 
fiinţă a ignoranţei. Ea vine totuşi să dea socoteală de sfidarea 
tradiţionalului şi transcendentului Unu. Ea netezeşte drumul 
dintre nefiinţă, prefiinţă, codul fiinţei, devenirea întru fiinţă; 
mereu deschisă spre nou şi spre depăşire complexificatoare. 
Şi, în final, întru întruchiparea plenară a fiinţei ca fiinţă, ce se 
sprijină pe Unu şi pe deveninţă. 

Ceva important din problematica ontologiei actuale e spus 
în acest demers al lui Noica, ceva ce nu poate fi înţeles decât 
cu greu în afara limbii pe care o foloseşte şi asupra căreia 
meditează. A limbii române. 

Dar în ce sens intervine limba omului în problematica 
ontologică? 

în sistemul său ontologic, Noica plasează limba printre 
elemente, matrici care dau naştere unor realităţi multiple şi 
diverse, distribuindu-se fără să se consume. De-a lungul istoriei 
omenirii, elementul limbii a generat nenumărate limbi anume, 
între care şi greaca, latina, germana, româna. Şi continuă să 

Chenar 6 

Eşecul expresiei „petrecere”* 

încă în Jurnalul filosofic din 1943, Noica deplânge lipsa în 
limba română a unui termen adecvat pentru a traduce devenirea 
hegeliană (aufhebung). Singurul cuvânt care s-ar fi pretat la 
aceasta, petrecere, a fost confiscat de cheflii. Tema e reluată şi 
analizată în Rostirea filosofică românească din 1970. Semantemul 
care a condus la actuala „petrecere”, deşi în varianta verbală are 
semnificaţii ceva mai largi, şi-a pierdut pe parcursul timpului 
valenţele cu care fusese investit. Noica enumeră pentru verbul 
a petrece câteva înţelesuri ce se regăsesc în fişele Institutului de 
Lingvistică: a pătrunde, a se introduce; a se întoarce, a veni din 
nou, a se muta; a se împrospăta întruna; a îndeplini, a rezolva; a 
însoţi; a alerga; a depăna în minte; a convieţui; a potoli, uşura. Şi 
sensuri aparte ca: a dăinui, a se păstra; a suferi, a îndura. 

Cu asemenea potenţial semantic verbul a petrece ar fi putut 
fi, comentează Noica, punctul de plecare pentru decantarea 
unui concept ca cel al devenirii. Mai ales că semnificaţiile sale 
substantivale au fost şi ele deosebite: parcurgerea întregii vieţi, 
vieţuire; convieţuire; mod de desfăşurare, fel de viaţă; manifestare, 
desfăşurare a unui fenomen; locuinţă, sălaş; suferinţă; introducere, 
trecere printr-un obiect; pierderea vieţii; însoţire, tovărăşie, 
conducere. 

Amărăciunea lui Noica se leagă şi de faptul că petrecerea are o 
origine semantică deosebit de sugestivă în latinescul pertrajicare. 
Acesta include trajicio care însemna la început: aruncarea podului 
peste şi trecerea dincolo. Expresia latină ar însemna intr-un 
fel: „peste... .prin... .trecere”; semnificaţie corespunzătoare 
conceptului de devenire. 

^Constantin Noica, Rostirea filosofică românească, Ed. Ştiinţifică, 
Bucureşti, 1970 

genereze limbaje, inclusiv formalizate. Fiinţa limbii române, 
a rostirii româneşti, rămâne şi ea supusă unei deveniri, ce a 
condus la varianta sa actuală. Şi ea devine în continuare. Expresia 
românească de rostire, articulată cu cea de rost, exprimă, aşa 
cum deja s-a menţionat, o nuanţată trimitere la logosul grecesc, 
ce a fost tradus de latina filosofică prin raţiune. 

Raţiunea e plasată şi ea de către Noica printre elemente. 
Ba, mai mult, raţionalitatea, sintetizând umanul, poate fi 
considerată, una dintre cele trei elemente originare, alături de 
câmpul electromagnetic (al materiei) şi de viaţă. Elementul 
specific umanului e, deci, raţiunea. Limbajul nu e ridicat explicit 
la un astfel de rang. 

Aceasta a fost, de fapt, şi poziţia modernităţii ce şi-a 
organizat speculaţia filosofică iniţial în limba latină. Omul, 
caracterizat de greci ca vieţuitor dotat cu logos, devine acum, în 
Europa scolasticii şi a modernităţii, animal raţional. Raţiunea 
traduce logosul grecesc, dar fără o conotaţie explicită de limbaj. 
Complexitatea structurii de semnificaţii a tradiţionalului logos 
se fragmentează în noul context cultural lingvistic european. 

Heidegger analizează* cum, la începutul speculaţiei 
ontologice greceşti, înţelesul logosului se intersectează cu cel 
al phisis-ului, sesizând fiinţa ca ceva reunit sintetic şi ordonat, 
ce se autoafirmă, înălţându-se pe sine şi persistând. Dar nu ca 
instanţă lingvistică, comunicantă. 

Cu toate că Heraclit comentează logosul ca putând transmite 
mesaje a căror semnificaţie ar putea fi descrifrată de muritorii ce 
îl ascultă, în această fază iniţială logosul era înţeles mai ales ca 
ceva ce reuneşte (culege, sortează şi adună la un loc), asamblează 
şi sintetizează bine proporţionat, ierarhic, asigurând temeiul. 
Şi nu ca rostire, expunere, propoziţie, judecată, ştiinţă etc., 


* Martin Heidegger, Ce este metafizica, Ed. Humanitas, Bucureşti, 1990. 


87 



sensuri care s-au definit mai târziu. în ceea ce priveşte limba 
propriu-zisă, grecii nu au avut pentru ea un termen teoretic 
semnificativ, mai aminteşte Heidegger. 

Ulterior, în acme -ul filosofiei antice, gândirea lui Aristotel a 
abordat totuşi problematica logosului dintr-o perspectivă care 
implică şi semnificaţiile limbajului, articulând, intr-un anumit 
fel, gândirea exprimată a omului de instanţa phisis-ului. Astfel, 
în Organon, sunt comentate categoriile care „se spun despre 
fiinţă”. Apoi judecăţile care se formulează ca propoziţii privitoare 
la realitate şi care pot fi adevărate sau false. Raţionamentul 
silogistic (apodictic) poate întemeia un adevăr categoric; iar 
dialectica, în care au fost incluse eristica, retorica, sofismele, un 
adevăr probabil. De fapt, Aristotel vorbeşte despre „respingerea 
sofismelor”; iar topica sa se va aplica şi retoricii. întregul corpus 
al Organonului va fi etichetat ulterior ca „logică”. Mai târziu, 
stoicii au pus logosul în corelaţie cu sufletul lumii şi creativitatea, 
ca „logos spermaticos”. Logica stoică e novatoare, între altele, 
şi prin aceea că dezvoltă explicit o doctrină a semnificaţiilor, 
invocând astfel semantica. A urmat creştinismul care a indicat, 
prin Logos, una dintre cele trei ipostaze ale Dumnezeului unic. 
Dar Logosul creştin a fost tradus în latină nu prin Raţiune, ci 
prin Verbum, în consonanţă cu ontoteologia Bibliei, în care 
Dumnezeu creează lumea prin decrete divine. 

Cu aceasta istoria logosului antic se încheie. 

Raţiunea latină nu mai păstrează suficient aceste conotaţii 
lingvistico-semantice. în timp ce corpusul logicii se rafinează 
sub eticheta dialecticii, raţiunea se afirmă în perioada 
scolasticii mai ales cu înţelesul de ordine, calcul, argument, 
temei. Dar nu şi cu cel de aserţiune, mesaj, semnificaţie, 
discurs. în perspectiva artelor liberale, raţiunea se apropie tot 


* acme (gr.), punctul cel mai înalt atins de ceva/cineva în dezvoltarea sa. 

Chenar 7 

Semnificaţii de dicţionar pentru logos şi raţiune 

logos* 

• Cuvânt, spunere; propoziţie, ceea ce se spune; revelaţie; 
sentinţă, exemplu, rezultat, condiţie, promisiune, argument, 
ordin. 

• Zgomot: conversaţie; expunere; fabulaţie; relatare istorică. 

• Compoziţie în proză, tratat de filosofie şi morală, lucrare. 

• Ştiinţă; studiu literar; punct de plecare a unei discuţii. 

• Facultate de a raţiona; raţionament; raţiune; bun simţ. 

• Raţiune intimă a unui lucru; fundament; motiv. 

• Judecată (exercitarea raţiunii); opinie; valoare ce i se atribuie 
unui lucru. 

• Relaţie, proporţie, analogie. 

• Rezumat, justificare. 

• Opinie despre un lucru. 

• Raţiune divină. 

ratio** 

• Socoteală, calcul; afacere, interese, relaţii; luare în seamă, 
considerare. 

• Procedeu, metodă, plan; fel, mod, gen. 

• Raţiune, judecată, inteligenţă; raţiunea de a acţiona; raţiune, 
motiv, argument; cercetare teoretică. 

ratus**, p.f. (v.reor): socotind, gândind // adj. (sens pas.), 1. 
calculat, determinat; 2. stabilit, fixat, regulat; 3. ratificat, valabil 

* M.A. Bailly, Dictionaire Grec-Francaise, Libraire Hachette, Paris, 1894 

** G. Guţu, Dicţionar latin-român, Ed. Ştiinţifică şi Enciclopedică, 
Bucureşti, 1983 


89 






mai mult de cuadrivium, gravitând în jurul matematicului, 
între narativitate şi calcul, ea e atrasă de ultimul, de la Ars 
Magna a lui Lullus până la proiectele lui Leibnitz. Prestigiul 
pe care-1 capătă empiria în Renaştere, devalorizează şi ea 
discursul narativ, apropiat de mitologie. Descartes, în Epoca 
Raţiunii, întăreşte prestigiul matematicului. Iar Kant va susţine 
că a scris Critica raţiunii pure pentru a răspunde la întrebarea: 
cum sunt posibile judecăţile adevărate (sintetice apriori) ale 
matematicii şi ale fizicii pure. Logica transcedentală a lui Kant 
nu mai are aceeaşi intimitate ca discursul retoric pe care o 
sugera Topica din Organonul lui Aristotel. Având o astfel de 
direcţie a dezvoltării, nu e de mirare că, în secolul al XX-lea, 
tradiţia logicii aristotelice se decantează intr-un formalism ce 
se conjugă explicit cu calculul matematic. 

De fapt, după Kant, la sfârşitul idealismului german, Hegel, 
reactualizând intr-un fel logosul stoic, plasează raţionalitatea 
logică în inima realului, inclusiv la nivelul Fenomenologiei 
spiritului. Dar nici Hegel nu acordă o importanţă majoră limbii 
şi limbajului. 

Noica se revendică aproape explicit de la filosofia modernităţii, 
mai ales de la Hegel. Totuşi, în vremea sa, ceva se schimbase. 
Noica îşi scrie Ontologia la începutul epocii informaţionale 
postmoderne, în care prelucrarea şi utilizarea limbajelor 
întreţesute cu logica matematică devin o provocare centrală. 
Se evidenţiază acum faptul că elementaritateabiosului, sub forma 
autoreproducerii genetice expandate, se bazează pe stocarea 
şi manipularea informaţiilor din codul (lingvistic) genetic. 
Nu doar supravieţuirea, adică persistenţa transgeneraţională, 
ci şi evoluţia, are la bază dinamismul informaţional, afirmarea 
performantă a unor limbaje. Iar omul, pe parcursul devenirii 
sale care de la un moment dat se afirmă istoric, trăieşte intr-un 
mediu lingvistic ce-i asigură nu doar comunicare de situaţie, ci 

şi reprezentare teoretică, ştiinţifică a lumii. Una dintre temele 
fundamentale ale neopozitivismului, ca filosofie a teoriilor 
ştiinţifice, a fost cea a limbajelor implicate în aceste teorii, 
într-un astfel de context se impune refacerea unui concept 
lărgit al logosului ontic, care să rearticuleze raţiunea nu doar cu 
matematica, ci şi cu lingvistica. 

Abordând problema aspectului elementar al limbajului, 
lipsit de universalitate din perspectiva comunicării cu fiinţele 
raţionale din cosmos, Noica reinvocă cu această ocazie, şi 
el, logosul grecesc. Filosoful se bucură de faptul că expresia 
românească de rost-rostire regăseşte şi exprimă firesc cele două 
aspecte ale problemei: rostul ca temei, ca intrare în ordine, şi 
rostul ca rostire (deşi, din păcate, rostul românesc nu acoperă 
universul logicului şi pe cel al calculului matematic). Noica 
încearcă să coboare până la nivelul condiţiilor de posibilitate ale 
generării limbajelor. Dar el nu merge mai departe cu analizele, 
chiar dacă finalul modernităţii manifestă un interes sporit 
pentru „filosofia limbajului”. 

în acest punct nodal se cere aruncată o privire asupra 
celuilalt ontolog important al secolului al XX-lea, Heidegger. 
Heidegger refuză să comenteze omul din perspectiva sintagmei 
„fiinţă raţională”, deoarece faptul ar trimite, chiar prin varianta 
sa greacă, la o articulare cu biologia: omul e vieţuitor raţional, 
zoon logos ethon. Analitica Dasem-ului, pe care o intreprinde 
filosoful german, se vrea indemnă de tot ce ar putea cădea sub 
incidenţa ştiinţelor pozitive, deci a psihologiei, a biologiei, 
a antropologiei. Conceptul de raţiune-raţionalitate e scos 
şi el din discuţie. Caracteristicile de bază ale Dasein -ului 
sunt considerate a fi: intenţionalitatea, capacitatea de 
comprehensiune a semnificabilităţii şi angajarea în proiect. 
La intersecţia acestora se conturează principalul existenţial 
transcendental al Dasein -ului „faptul-de-a-fi-în-lume”. Prin 

„deschiderea” sa spre lume, Dasein -ul are acces la fiinţările 
intramundane, la fiinţa acestor fiinţări. Şi la fiinţă însăşi, spre 
care el e deschis nemijlocit, constituţional. Punerea problemei 
sensului fiinţei ar fi posibilă doar în acest context, al existenţei 
Dasein -ului ca proiectat într-o lume. 

Aşadar, lumea joacă un rol esenţial în gândirea lui Heidegger. 
Analizând istoric acest concept, el se opreşte în cele din urmă 
la Kant, pentru care lumea e totalitatea fenomenelor la care 
are acces eul conştient, persoana capabilă de gândire; de „eu 
gândesc”. Refuzând însă comentariul privitor la raţionalitate şi 
implicit la logică şi matematică, Heidegger readuce în discuţie 
un alt element care să faciliteze Dasein -ului accesul la fiinţă. 
E vorba de limbă şi limbaj. într-un fel, fără ca lucrurile să 
fie formulate explicit, apare o simbioză între lume şi limbă. 
Heidegger va scrie în Scrisoare despre umanism: „Limba e gazda 
fiinţei şi omul păstorul ei”. Elevul său, Gadamer, va analiza 
ulterior această corelaţie. 

Trimiterea la limbă (limbaj) pare a o înlocui acum pe cea la 
raţiune. Deşi demersul lui Heidegger pare şocant, de fapt se face 
apel la valenţe pe care logosul grecesc le-a purtat totdeauna în 
el. Doar că, invocând universul limbii, Heidegger înclină spre 
potenţialul poetic al acesteia, la un pol opus articulării logosului 
lingvistic cu matematicul. 

Momentul kantian apare retrospectiv ca o răscruce de la care 
au plecat cel puţin trei drumuri: cel al devenirii hegeliene, cel al 
fenomenologiei din secolul al XX-lea şi cel al epistemologiei. 

Idealismul geman, care e sintetizat de Hegel şi devenirea 
sa, se revendică de la Kant printr-o „depăşire dialectică” a 
elaborărilor acesteia. Noica se plasează, în esenţă, pe direcţia 
hegeliană, care nu mai acordă atenţie specială limitării 
constitutive a intelectului uman prin condiţiile sale apriorice de 
posibilitate, transcendentale. Chiar dacă omul este marcat de o 

raţionalitate finită, el e imersat în infinitatea autogeneratoare a 
spiritului absolut. 

Felul în care se raportează fenomenologul Heidegger la 
Kant, apare în primă instanţă ca o reactualizare a viziunii 
centrale a acestuia, privitoare la o constituţie finită a fiinţei 
raţionale, a Dasein- ului. Dar întreaga construcţie e reformulată, 
renunţându-se la raţiune şi punându-se în prim-plan acea 
totalitate a fenomenelor ce e denumită lume. în locul raţiunii, se 
impune limbajul. Accesul spre sensul fiinţei e mediat Dasein-ului 
de limbă. Se reactualizează astfel, intr-un anumit sens, ideea 
kantianismului lingvistic ce apăruse în secolul al XlX-lea după 
succesul lucrărilor lui Humbold, însă pe o direcţie care implică 
împreună transcendentalitatea şi transcendentul. 

Al treilea drum, pe care gândirea lui Kant îl deschide, poate 
fi considerat cel pe direcţia căruia s-a dezvoltat epistemologia, 
ca efort teoretic speculativ de fundare a teoriilor ştiinţifice 
matematizate despre lume. Noica nu ignoră cea de a treia 
direcţie, dar, aparent, se referă doar la rezultatele ei. 

Totuşi, dacă privim cu atenţie mersul acestor drumuri, putem 
constata importante intersecţii între ele. Iar cea mai interesantă 
ne apare cea pe care o relevă reafirmarea misteriosului Unu, 
invocat de către Noica în spatele surprinzătoarei reconfigurări a 
deveninţei, în chiar inima epistelogiei. 

Următoarele capitole ne vor plimba pe aceste meleaguri. 

ANEXA III 


Heidegger, principalul filosof care, în prima jumătate a secolului 
al XX-lea s-a preocupat de ontologie, abordează problema relaţiei 
dintre fiinţă şi limbă prin altă optică decât cea a implicării unei 
limbi determinate în analiza şi comentarea structurii fiinţei, aşa 
cum procedează Noica. La începutul gândirii sale, filosoful german, 
pornind de la filosofia kantiană, desfăşoară o analitică a omului 
existenţei cotidiene, înţeles ca fiinţă finită, pe care-1 denumeşte Dasein. 
El remarcă şi afirmă cu această ocazie o strânsă întrepătrundere între 
fiinţă şi timp. în a doua jumătate a gândirii sale, după Kehre, accentul 
cade asupra relaţiei dintre fiinţă şi limbă. în Scrisoare despre umanism 
putem citi: 

„Gândirea aduce la împlinire raportul fiinţei cu esenţa omului. 

Ea nu face acest raport şi nu se află la originea lui. Gândirea îi oferă 
fiinţei doar ceea ce ei însăşi îi este oferit de către fiinţă. Această 
oferire constă în faptul că în gândire fiinţa vine înspre limbă. Limba 
este locul de adăpost al fiinţei. în adăpostul ei locuieşte omul. Cei 
ce gândesc şi făuritorii de vers sunt veghetorii acestui adăpost. 
Gândirea se abandonează fiinţei şi se lasă revendicată de ea pentru 
a rosti adevărul fiinţei.*” 

Exprimările metaforice ale lui Heidegger lasă să se înţeleagă faptul 
că limba ar fi un mediu prin care fiinţa se oferă gândirii umane, îi 
semnalează prezenţa sa, astfel încât omul să poată cultiva sensul fiinţei 
susţinând ajungerea la lumină a adevărului fiinţei. Totuşi, Heidegger nu 
comentează niciunde explicit în ce constă relaţia dintre fiinţă şi limbă şi 
nici ce înţelege el prin limbă. 

Asupra rolului pe care Heidegger îl acordă limbii în accesul 
omului la sensul fiinţei s-a aplecat Gadamer, unul dintre elevii săi 
principali. Gadamer, în Adevăr şi metodă, încearcă să demonstreze 
că, pentru Heidegger, limba apare ca una dintre principalele condiţii 

* Martin Heidegger, Scrisoare despre umanism, în Repere pe drumul gândirii, 
Ed. Politică, Bucureşti, 1988, p. 297. 

de posibilitate ale constituirii conceptului de lume, care e principalul 
existenţial al Dasein- ului, prin intermediul căruia se realizează 
accesul la fiinţări, la fiinţa fiinţărilor, la fiinţă. 

Existenţialul transcendental al faptului-de-a-fi-în-lume se 
constituie pe baza unei intenţionalităţi apriorice, a comprehensibilităţii 
şi a vizării viitorului, prin autoproiectarea propriilor posibilităţi 
autentice de a fi. Esenţială e intenţionalitatea, pe care Heidegger o 
adoptă plecând de la fenomenologia lui Husserl. Merită remarcat 
că, dezvoltând metoda fenomenologică pe baza intenţionalităţii şi 
comprehensivităţii, Husserl ajunge, şi el, la „problematica lumii”, pe 
care o fixează în conceptul de Lebenswelt (lumea vieţii). Dar viziunea 
lui Husserl se diferenţiază de cea a lui Heidegger. Pe de o parte, prin 
creditarea practicii ştiinţifice, iar pe de altă parte, prin neglijarea 
instanţei limbajului. 

Husserl pleacă de la ştiinţe, de la practica ştiinţifică. Cunoaşterea 
ştiinţifică ne asigură date despre aspecte sectoriale ale realităţii. Dar 
lumea rămâne o validitate dată în prealabil. Husserl vrea să pătrundă 
dincolo de actualitatea conştiinţei intenţionale, spre un orizont 
atotcuprinzător al lumii în care nu se mai vorbeşte de conştiinţă 
şi subiectivitate, care va fi numită „lume a vieţii” - (Lebenswelt). 
Aceasta nu vizează „o lume existentă” ci totalitatea în care vieţuim 
ca fiinţe istorice, dincolo de toate lumile (umane) care au fost şi vor 
fi. Dar în analiza pe care o face acestui orizont al lumii vieţii, Husserl 
nu invocă limba. Ori, tocmai limba, considerată de Heidegger „gazdă 
a fiinţei” ar fi, în interpretarea lui Gadamer, condiţia de posibilitate 
a „lumii” pe care o invocă existenţialul a-fi-în-lume; şi chiar a lumii 
pe care o invocă Husserl prin Lebenswelt. Concluzia sa ar fi că 
existenţialul a-fi-în-lume făcut posibil de limbă, mediază, în gândirea 
lui Heidegger, între intimitatea Dasein -ului ( Ereignis ) şi fiinţă. 

Interpretarea lui Gadamer a strânsei corelaţii între lume şi limbă 
în gândirea lui Heidegger se bazează pe tradiţia hermeneutică, care 
acum e proiectată la un nivel de maximă generalitate. Generalitate ce 
se plasează dincolo de orice domeniu determinat al existenţei umane, 
asupra căruia tradiţionala hermeneutică s-a oprit de-a lungul istoriei. 
Dincolo deci de interpretarea textelor vechi sau sacre, de înţelegere 
a comportamentului altui om, a artei, a fenomenelor istorice şi chiar 
a ştiinţelor spiritului în general, asupra cărora insistase Dilthey. 

Invocând limba, Heidegger trimite intr-un fel la semnificabilitate, 
pentru care aceasta e un suport esenţial. Dar nu poate fi neglijată 
propria valenţă de semnificabilitate a intenţionalităţii. Aşa s-ar explica 
faptul că Husserl ajunge şi el la conceptul de „orizont al lumii” fără a 
face trimitere la limbă. 

în comentariul său Gadamer include conceptul husserlian de 
Lebenswelt şi deoarece în acesta e cuprins, alături de lume, şi conceptul 
de viaţă (de la grecescul zoe, nu de la bios), care a intrat în atenţia 
filosofilor începând din secolul al XlX-lea. Conceptul de viaţă, care 
lipseşte din vocabularul lui Hegel şi al lui Heidegger, e contemporan cu 
impunerea ştiinţelor fizice, chimice şi biologice precum şi a ştiinţelor 
umane. Schopenhauer, dar mai ales Nietzsche, acorda importanţă 
acestei Lebens-filosofii, reluată de Dilthey şi care se bazează pe 
hermeneutică, psihologie şi biografie. Când invocau în gândirea lor 
conceptul de viaţă, filosofii menţionaţi nu se gândeau însă la ştiinţele 
biologice. La fel ca şi Husserl. Ei se gândeau la un fel de a fi înglobant, 
pregătitor, prin spontaneitatea manifestării spiritului conştient. De 
fapt, mutarea de sens e sesizabilă şi prin expresia „viaţa cotidiană” la 
care trimite Heidegger. Dar conceptul filosofic de viaţă din ultimele 
două secole - care mai răzbate în expresia lui Wittgenstein „forme de 
viaţă” - a fost un element infuz al gândirii filosofice recente. El nu a 
beneficiat de încercări similare cu cele făcute pe marginea conceptului 
de lume de către Husserl şi Heidegger. 

4. Loc, deschidere, limitaţie ce nu limitează 
şi alte concepte structural spaţiale 


în Ontologia sa, Noica comentează două nivele ale fiinţei: 
fiinţa în lucruri (în cele ce sunt) şi fiinţa în ea însăşi. Prepoziţia 
„în” sugerează spaţialitatea, „locul” unde fiinţa se află, 
trimiţând spre interioritatea şi intimitatea lucrurilor. într-un 
fel se răspunde astfel la întrebarea „unde?” aşa cum pretindea 
Aristotel pentru fiecare din cele mai generale zece predicate 
generale. „Fiinţa se află aici, în intimitatea lucrurilor; şi nu 
altundeva, în sublim”, va formula Noica. 

Determinaţia „a fi în” (lucruri) apelează deci la o prepoziţie 
de tip spaţial. E vorba de o serie lingvistică pe care Noica o 
va numi a „particulelor ontologice”, prin similitudine cu bine 
cunoscutele „conjuncţii logice” (şi, sau, dacă, atunci).* Aceste 
prepoziţii ar sugera, scrie autorul, pe de o parte, „închiderea” 
în ceva, în cadrul unei interdependenţe şi atracţii. O astfel 
de închidere poate fi şi pe o orbită, în jurul a ceva, sau pe o 
direcţie, înspre ceva. Ori, o fixaţie într-un câmp, fie că este 
unul fizic, moral sau de gândire, cu spaţialitatea lor proprie. 
Pe de altă parte, tot prepoziţii de tip spaţial sunt cele ce exprimă 
„deschiderea” şi expansiunea „către” ceva. Astfel, de exemplu, e 
prepoziţia românească „întru” care indică o angajare orientată, 
un drum tematic. 


* Constantin Noica, Tratat de ontologie, în voi. Devenirea întru fiinţă, 
Ed. Ştiinţifică şi Enciclopedică, Bucureşti, 1981. 

în scrierile sale, Noica a făcut mult caz de această originală 
prepoziţie românească „întru”*. întru reuneşte înţelesurile lui „a 
fi în” şi „a merge către”, „de la”, dar şi „contra”, este „cu”, dar şi 
„fără”. Şi astfel, expresia întru adună în ea mai toate prepoziţiile şi 
demersurile la un loc. Esenţial ar fi că întru sugerează atât starea, 
faptul de a fiinţa în mijlocul unui element propriu, familiar, cât 
şi mişcarea orientată, „deschiderea” şi aspiraţia, parcurgerea 
împlinitoare în intimitatea unui câmp învăluitor. Insistenţa 
filosofului asupra expresiei întru indică orientarea sa în direcţia 
deschiderilor de drum, a căutării şi a realizării noutăţii. 

Direcţia, în care operează menţionatele „particole ontologice” 
de tip spaţial, trimite spre o structură fiinţială dinamică. Mai 
precis, spre organizarea unei identităţi a fiinţei în constituire, în 
afirmare şi în expansiune. Se reactivează astfel genurile supreme 
comentate de Platon în Sofistul: existentul, identicul, diferitul, 
persistentul şi mişcarea-transformare. Doar că fiinţa era 
gândită de antici ca încercuită de limite, definitorii pentru însăşi 
împlinirea sa. Doar spre sfârşitul Antichităţii, neoplatonicii, 
invocându-1 pe Unu, se străduiesc să străbată aceste limite 
fiinţiale punând în joc transcendenţa. Noica îşi construieşte 
ontologia în jurul unei sintagme pe care o dezvoltă pornind de 
la categoriile lui Kant: limitaţia ce nu limitează, ci înfiinţează. 
E adevărat, el are acum în spate filosofia modernităţii care a 
dezvoltat polarizarea dintre subiectivitatea conştiinţei centrate 
pe sine şi obiectivitatea lumii exterioare. Iar Hegel dezvoltase 
deja dialectica fiinţei „în sine şi pentru sine”, ce ajunge, ca urmare 
a devenirii, până la instanţa conceptului şi libertăţii. Tematica 
platoniceană identitate/alteritate, persistenţă/transformare, stă, 
desigur, în spatele întregii acestei dezvoltări, care-i impune însă, 


* Constantin Noica, Sentimentul românesc al fiinţei, Ed. Eminescu, 
Bucureşti, 1978, p. 168. 

acum, filosofului, problematica „deschiderii”, care pe antici nu-i 
preocupa. Preluând devenirea hegeliană, Noica pune în faţă 
deschiderea devenirii spre un „nou” fiinţial absolut. Idee pe 
care o susţine prin instanţa deveninţei. 

Atât „a fi în”, cât şi „deschiderea” sunt expresii esenţiale în 
gândirea lui Noica, dar şi a lui Heidegger, principalul filosof 
care a reactivat ontologia în secolul al XX-lea. Precizăm că 
orientările celor doi filosofi sunt diferite. 

Heidegger se apleacă, în tradiţie kantiană, asupra constituţiei 
de fiinţă a omului ce-şi pune problema fiinţei, pe care îl 
etichetează ca Dasein. Pentru acesta, principala caracteristică 
transcendentală este existenţialul a fi în lume. Dasein-vX este 
apriori deschis spre o lume. Iar sub orizontul lumii el întâlneşte 
fiinţările intramundane, din perspectiva ustensilităţii şi a simplei 
prezenţe. „A-fi-în” nu presupune însă - explică Heidegger - de 
fapt, o includere spaţială; ci „sălăşluirea în proximitate”. Putem 
citi în Fiinţă şi timp: 

„Faptul-de-a-sălăşlui-în are în vedere tot atât de puţin 
o «incluziune» spaţială de simplă prezenţă, pe cât de puţin 
semnifică «în», originar vorbind, o relaţie spaţială (de 
incluziune); in (în) provine (în germană) din innan-, «a 
locui», habitare; a-şi avea sălaşul; an înseamnă: sunt obişnuit 
cu, îmi este familiar, am obiceiul să; an are semnificaţia lui 
acolo în sensul de habito e diligo. Această fiinţare căreia îi 
aparţine In-Sein cu sensul de «sălăşluire în» o caracterizează 
drept fiinţarea care sunt de fiecare dată eu însumi. Termenul 
bin (sunt) e legat de bei (în preajmă); atunci ich bin (eu sunt) 
înseamnă: locuiesc, sălăşluiesc în preajma a ceva, în preajma 
lumii aşa cum îmi e ea familiară. Sein (a fi) ca infinitiv a lui ich 
bin (eu sunt), înţeles deci ca existenţial, înseamnă «a locui în 
preajmă», «a fi familiar cu».”* 


* Martin Heidegger, Fiinţă şi timp, Ed. Humanitas, Bucureşti, 2003, p. 79. 

Interpretând astfel fiinţa Dasein- unului, filosoful german 
comentează în opera sa tema locului din perspectiva locuirii 
omului pe pământ, în apropierea lucrurilor. Lucruri care 
facilitează, în adevărul lor, întâlnirile semnificative ale 
Umanului. Cât despre fiinţă, aceasta e accesibilă Dasein -ului şi 
direct, ea fiind adăpostită de limbă. Mai precis, fiinţa ar putea 
fi sesizată în perimetrul deschiderii Dasein -ului întru lume. 
Apoi, în lume se poate realiza o deschidere suplimentară a unui 
„luminiş” (Lichtung) în care fiinţa apare luminând. Cu ocazia 
creării unei opere de artă sau, în alte împrejurări, de existenţă 
autentică, similar. 

Noica se plasează excentric faţă de aceste teme existenţialiste, 
neacordând o atenţie specială ideii kantian-heideggeriene a 
deschiderii spre şi raportării Dasein-ului la o lume. Pentru el, 
fiinţa se constituie progresiv, se înfiinţează în lucruri, pornind 
de la o iniţială absenţă de fiinţă la acest nivel. 

Instanţa lucrurilor, ce învăluie procesualitatea în-fiinţării 
ca un fel de „pre-fiinţă”, nu e comentată după parametrii lumii 
kantiano-heideggeriene, ci doar invocată, fără precizări. Golul 
de fiinţă în lucruri declanşează un dor de fiinţă, o năzuinţă 
aspirativă şi astfel, „deschiderea unui drum” în direcţia fiinţei. 
Iar prima secvenţă semnificativă a acestui drum de structurare 
fiinţială, se manifestă odată cu închiderea ce se conjugă cu 
deschiderea menţionată. Cuplul închidere/deschidere, ce asigură 
de la început un contur identitar, ar fi primul pas al călătoriei 
în-fiinţării, echivalat cu un „semen entis” plasat în lucruri. 

în discursul său ontologic, Noica pleacă de la formularea că 
„fiinţa a făcut din lucruri un loc posibil al ei”. Tema locului a fost 
dezvoltată, în perioada de împlinire a filosofiei greceşti, de către 
Aristotel, mai ales în Fizica sa, în corelaţie cu lucrul corporal. 

Modernitatea a fluidizat însă, treptat, corporalitatea 
reprezentării fiinţei, pe care o sugera substanţa primă a lui 

Chenar 8 

Metafora deschiderii 

Prin uzul său lingvistic expresia „a deschide” are o puternică şi 
variată forţă sugestivă, preponderent spaţială. A deschide geamul, 
mai ales într-o cameră întunecoasă, permite privirii ambientale 
să străbată o „vedută” ce se poate întinde în depărtări, până la 
orizont. Pictura peisagistică a exploatat această şansă. La fel stau 
lucrurile atunci când se deschide o uşă spre exterior. în acest 
caz e de obicei proiectat un drum (în lumea cea largă) ce are un 
obiectiv şi pretinde repere. Uneori drumul nu e „bine bătătorit” 
astfel încât călătorului îi revine sarcina de „a deschide un drum 
spre...” Expresia se foloseşte şi în cunoaştere. Atunci când cineva 
„deschide o carte”, el îşi aduce în faţă „o întreagă lume”, ce poate 
fi şi o lume fictivă sau abstractă, ştiinţifică. Deschiderea câte unui 
aparat mass-media, ca radioul, TV sau internetul, asigură accesul 
subiectului spre un nou univers informativ. Prin învăţătură omul 
îşi deschide mintea spre noi teritorii ale cunoaşterii. Un maestru 
îţi poate deschide noi perspective, spre noi înţelesuri ale lumii. în 
anumite împrejurări, cineva „poate deschide o şedinţă” în care 
se dezbat diverse lucruri administrative, juridice sau politice. La 
terminarea acestora şedinţa va fi închisă, în urma unor concluzii 
sau sentinţe, care vor avea consecinţe. La fel, atunci când „se ridică” 
o problemă - sau „se pune”, se deschide o problemă - soluţionarea 
ei înseamnă o închidere ce poartă cu ea un rezultat. Acest sens al 
cuplului deschidere/închidere a fost sugerat de Noica, la începutul 
Ontologiei sale, ca prim pas al fenomenologiei urcătoare a 
drumului spre fiinţă, spre înfiinţare, spre fiinţa ca fiinţă. Câştigul 
pe care-1 aduce o bună deschidere e cel cultivat de educaţie, pentru 
a realiza „oameni deschişi la minte”. 

Revenind la drumul pe care cineva îl poate deschide - în 
pădure, în explorarea artistică, în ştiinţe, în filosofie - el se 
desfăşoară în diverse „teritorii”. Apoi, drumul poate ocaziona 
popasuri mai scurte sau mai lungi. Aşezându-se pentru mai multă 
vreme într-un loc, omul poate face ordine în zona haotică a lumii 
în care a ajuns. Sau, un desiş de pădure poate fi curăţat astfel încât 

să apară un „luminiş”, în care animalele pot fi văzute cu claritate. 
Luminiş în care se poate construi o gospodărie, o aşezare umană, 
care va „lumina” locul în variate moduri. Acesta e sensul cu care 
Heidegger foloseşte expresia de Lichtung. Iar, în cele din urmă, 
metafora peşterii a lui Platon foloseşte şi ea simbolul deschiderii 
spre lumină. 


Aristotel. Locul corporalităţii solide şi bine delimitate e preluat 
acum de funcţionalitatea unui câmp pulsator; aspect pe care îl şi 
are în vedere Noica. Formularea sa, că „locul fiinţei e în lucruri”, 
nu trimite spre o localizare ca cea a unui obiect corporal aflat 
printre altele; sau în interiorul altui corp, ci la ceva de tipul 
unui eveniment, a unei situaţii, a unei probleme de rezolvat ce 
se iveşte în cadrul unui context care, acum, e vag indicat prin 
instanţa lucrurilor. Dacă deschiderea, la care trimite Heidegger, 
ar putea fi exemplificată cu cea a unei ferestre ce dezvăluie un 
peisaj de contemplat, ontologia lui Noica sugerează deschiderea 
unui şantier de lucru, a unei expediţii în teritorii necunoscute 
sau a unui proiect de cercetare. 

Scenariul devenirii întru fiinţă, ce se instituie prin „închiderea 
ce se deschide”, are, pentru filosoful român, următoarele 
secvenţe, centrate de câmpul pulsator. 

Cuplarea deschiderii cu o închidere, unitatea lor, trimite 
realul mai departe şi oferă acel început de organizare pe linia 
căruia poate fi urmărită fiinţa în lucruri. Ea implică tensiune, 
distensiune, câmp; tensiunea aduce în joc contradicţia, iar 
distensiunea, identitatea. Fenomenologia fiinţei începe să se 
contureze astfel ca pulsaţie a fiinţei în lucruri. Ea dezvăluie 
apoi temporalitatea (internă şi proprie), corelativă închiderii, 
precum şi spaţialitatea, corelativă distensiei, iar ca pas 
următor, eterogenitatea determinaţiilor calitative. Moment 

în care închiderea ce se deschide se transformă în limitaţie 
ce nu limitează. Determinaţiile (D) aduc în scenă instanţa 
individualului (I) şi a generalului (G); iar buna cuplare a acestor 
trei termeni (IDG) va asigura devenirea întru fiinţă. De fapt, 
întru element. întreg acest proces de constituire se realizează în 
jurul câmpului pulsator ce tinde să aibă o coerenţă, asigurată de 
o centralitate. Noica scrie: 

„Prin câmp, închiderea ce se deschide iese din indiferenţă. 
Acum, un centru sau o bipolaritate, sau măcar o matcă, se 
răspândeşte într-o difuziune ce tinde să fie controlată şi în 
cadrul căreia fiecare punct, deşi având o valoare diferită, 
reflectă totuşi întregul câmpului. Ceva plasmatic stă să prindă 
întruchipare ca lucru şi, în fiecare lucru, fiinţa îşi face încercarea 
cu modelul ei complet” (IDG).' 

Locul din lucruri în care începe să se desfăşoare 
fenomenologia fiinţei, structurarea ei, stă în umbra 
individualului. Faptul se precizează treptat şi e subliniat odată 
cu prezentarea celei de a doua instanţe, a fiinţei în lucruri, 
care e patronată de element. Devenirea întru fiinţă din prima 
instanţă se realizează întru element, iar după ce îşi încheie 
fiinţarea, fiecare piere, „îşi dă duhul”, în „elementul său”. 
Elementele subsistente (dar nu existente), caracterizabile ca 
generaluri concrete, întreguri fără părţi şi unităţi calitative, se 
definesc prin distribuţie indiviză. Ele se distribuie în oricâte 
individualuri fără să se împartă, căci categoria principală 
a elementului e Unul Multiplu. Astfel, din mediul exterior, 
elementul devine mediu interior, intim, al individualului. 
Individualurile asimilează, concentrează şi apoi afirmă creator 
mediul lor specific, delimitându-se de acesta şi centrându-se 


* Constantin Noica, Tratat de ontologie, în voi. Deveninrea întru fiinţă, 
Ed. Ştiinţifică şi Enciclopedică, Bucureşti, 1998, p. 61. 

prin intimitatea sinelui propriu. Polaritatea de tip închidere/ 
deschidere, limitaţie/nelimitaţie capătă acum, la nivelul 
individualului marcat de determinaţii, forma interiorităţii 
centrate de sine, în raport cu exterioritatea. Dar, această 
exterioritate îi e individualului, în parte, familiară, constând 
din însăşi elementul său constitutiv, care, din mediul exterior, 
ce s-a distribuit în el şi care e reafirmat de el, ca mediu interior. 

Introducerea individualului, în cuplajul său cu determinaţiile 
şi generalul, e încă un pas în depăşirea vagului pe care-1 introduce 
localizarea fenomenologiei fiinţei în instanţa lucrurilor. în 
istoria speculaţiei filosofice individualul s-a impus odată cu 
substanţa primă a lui Aristotel. Apoi, în marginea individualului 
s-a desfăşurat dezbaterea individuaţiei din scolastică. Tot 
individualul stă în spatele dezvoltării, în modernitate, atât a 
conceptului de subiect conştient şi reflexiv, centrat de sinea 
sa, cât şi a obiectului delimitat, integrat în statistica inducţiei. 
Comentariile ontologice ale lui Noica (din prima parte a 
Ontologiei), privitoare la cuplul închidere/deschidere, limitaţie/ 
nelimitaţie, exterior/interior, au în vedere polul individualului. 

Când se apropie de zona fiinţei în ea însăşi, de tema 
deveninţei, individualul lui Noica se potenţează, printr-o 
conjuncţie aparte cu generalul (şi determinaţiile sale), intr-un 
topos sau într-o instanţă ce va susţine generativitatea şi noul. 
Această perspectivă e dezvoltată de Noica în Logica sa. 

în Logica, pe care Noica o publică după Ontologie - şi pe 
care o intitulează „Logica lui Hermes” -, filosoful îşi propune 
„să facă dreptate individualului”. După ce identifică „situaţii şi 
câmpuri logice în real”, el diferenţiază între logica tradiţională 
(a lui Ares), în care partea este automat subordonată întregului, 
şi o posibilă logică a interpretării (a lui Hermes), în care partea 
e, de fiecare dată, o interpretare a întregului. Iar uneori se 
ridică la puterea întregului, ca „holomer”. Se au în vedere deci 

acele părţi, sau individualuri, care au în ele un fel de „sarcină 
electrică” care instituie „câmpuri logice” în plină tensiune: 
individualuri cu valoare de generaluri. Aceşti „holomeri” sunt 
germeni de ordine, semina ordinis, toposuri care participă 
la instituirea de noi ordini. Individualul se cere astfel scos de 
sub statistică, prin acceptarea unei funcţii demiurgice la unele 
individual-generaluri privilegiate. Instanţa astfel constituită 
reprezintă adevărate „unităţi sintetice” (în sens kantian) care 
„dezleagă” realul, deschizându-1 întru nou. Raţiunea intervine 
nu ca asociere, ci ca „disociere”, dinăuntrul lucrurilor, printr-un 
fel de dezlegare (ce e numită krinamen). 

în Logica lui Hermes, Noica dezvoltă ideea holomerilor, 
printr-o doctrină a „mulţimilor secunde”. Teoria mulţimilor 
din actuala matematică pleacă de la considerarea statistică 
a individualurilor, ca indiferente din punctul de vedere al 
determinaţiilor şi al valorilor lor. Dacă privim însă ontologic şi 
nu matematic, există, susţine Noica, în fiecare clasă, categorie 
sau specie, pe de o parte, indivizi uniformi, indiferenţi pentru 
semnificaţia acesteia, şi, pe de alta, indivizi cu semnificaţii aparte, 
care pot constitui o mulţime secundă. Filosoful exemplifică 
pentru început ideea prin diferenţa între mulţimea fulgilor 
de păpădie purtaţi de vânt în genere; şi a celor ce fecundează; 
cea de a doua nu rămâne până la capăt în stare de colecţie. în 
mulţimile secunde, formate din exemplare deosebite ale unei 
specii, pot apărea noi proprietăţi, de aşa natură, a variaţiei 
biologice, încât pot constitui şansa sau promisiunea unei 
noi specii. Pe aceasta se bazează, în cele din urmă, doctrina 
evoluţionistă a lui Darwin. în ştiinţele istoriei, teoria obişnuită 
a mulţimilor înregistrează orice manifestare; cea a mulţimilor 
secunde, doar evenimentele ce se ridică la puterea istoriei. în 
ştiinţele experimentale nu orice cercetare este concludentă, ci 
doar experimentul privilegiat. Mulţimile secunde se referă la 

cazurile de excepţie ce instituie o regulă. în mulţimea obişnuită, 
partea (şi individualul) fac parte din întreg. în cele secunde, 
partea şi individualul privilegiat reprezintă întregul. Cele două 
tipuri de mulţimi s-ar articula totuşi, din însăşi perspectiva 
teoriei mulţimilor, prin faptul că cea de-a doua ar putea fi şi ea 
considerată ca o mulţime, şi anume, o mulţime cu un singur 
element. Se ajunge astfel la tradiţionala temă speculativă a 
unului multiplu. 

Noica exemplifică dimensiunea acestui subiect prin felul 
în care Fichte dezvoltă propoziţia logică A=A, din perspectiva 
sensurilor ce derivă din expresia „eu sunt eu”, obţinând astfel 
o tipică mulţime cu un singur element, dar a cărui înţeles nu e 
logico-matematic, ci ontologic: un Unu multiplu. Acesta însă, 
ca „unitate sintetică”, nu doar se multiplică, ci se şi diversifică, 
pornind de la sine. E invocată apoi monadologia lui Leibnitz, 
care culminează cu monada perfectă. Fiecare monadă este o 
oglindă a întregului. Dar se manifestă o tendinţă crescătoare 
de jos în sus, de la unităţi de elemente cu percepţie îngrădită 
spre unităţi de percepţie nelimitată. Astfel, se poate spune că 
întregul nu precede pur şi simplu partea, ci „se face”, purtat 
şi reprezentat, exprimat continuu de părţi individuale. Teoria 
mulţimilor secunde este teoria trecerii mulţimii în sens. 

Doctrina pe care Noica o dezvoltă, odată cu instanţa care 
implică holomerii, mulţimile secunde, mulţimile cu un singur 
element ce au valenţa unităţii-sintetice, umple un gol din 
Ontologie: cel dintre fiinţa care, în primul nivel, se împlineşte 
prin devenirea întru fiinţă, şi deveninţa din al doilea nivel al 
fiinţei (în ea însăşi). Filosoful aruncă acum provocarea de a 
se studia noile aspecte ale Unului multiplu, ce apar astfel. Este 
vorba de o idee privitoare la generare, asupra căreia Noica 
revine mereu, din diverse incidenţe. în Tratatul de ontologie, 
în care e propusă o structură a fiinţei cu două nivele - fiinţa în 

lucruri şi fiinţa în ea însăşi problema e introdusă în capitolul 
analizei elementelor, care sunt generaluri concrete subsistente 
etc., ce se distribuie indiviz în nenumărate individualuri. Dar 
elementele nu sunt pur şi simplu „date” (atemporal sau din 
eternitate). Ele se află sub condiţia generativităţii. Adică, sunt 
generate sub patronajul propriului lor element: deveninţa. 
Procesul are structura devenirii (hegeliene), adică, a naşterii 
într-o ordine sporitoare, întru nou, cu integrarea şi păstrarea a 
ceea ce deja s-a afirmat. Spre exemplificare se oferă elementele 
originare: câmpul electromagnetic pulsator şi emiţător de unde 
(şi tot ce e după modelul său); apoi viaţa, urmată de raţiune. 
Fiecare element originar generează la rândul său elemente 
subordonate, diversificându-se ierarhic, fără limite, după 
principiul generării de către Unu a multiplului şi a diversului. 
Dar, la o analiză mai atentă, Noica indică faptul că ceea ce 
apare în primă instanţă în aria elementelor nou generate este 
„ceva” ce „se desface” în determinaţii (D), individualuri (I) 
şi generaluri (G); ce doar apoi se conjugă. Procesul prezentat 
iniţial ca o cuplare a IDG pentru a constitui un model ce intră 
în devenirea întru fiinţă - întru element - ar fi precedat, într-o 
perspectivă ce e sugerată a fi apriorică şi fundamentatoare, 
de procesul disjuncţiei (pre) elementului în IDG. Noica face 
trimitere la Heraclit, sugerând că în textele acestuia s-ar găsi 
formularea: „Unu ce diferă întru sine”. 

în Logica lui Hermes, menţionatul proces generator însoţit 
de disociere, e comentat ca esenţă a judecăţii logice, fiind 
denumit krinamen. Prin krinamen, judecata logică desface 
„ceva” - probabil un real „electrizat”, încărcat de potenţe şi adus 
în prim-plan de deveninţă - astfel încât, din nou, se etalează 
determinaţii, individualuri şi generaluri. 

în Modelul cultural european, trimiterea explicită e la 
sintagma lui Kant, din Critica raţiunii pure, de „unitate sintetică”. 

Unitatea sintetică însoţeşte conştiinţa gânditoare a eului - a 
lui „eu gândesc”. Ea diferă de unitatea de însumare pe care 
o pune în joc gândirea care generalizează inductiv. Unităţile 
sintetice sunt instanţe bogate fiinţial, sintetice prin ele însăşi 
(şi nu printr-o gândire totalizatoare). Ele sunt şi capabile de 
generare. De fapt, de „desfacerea generatoare”, întru multiplu 
şi divers. Ceea ce gândirea logică şi speculativă poate face, e să 
sesizeze unitatea sintetică şi să participe creator la disocierea 
ei, generatoare de nou. 

Zonele ontologice menţionate au drept condiţie de 
posibilitate instanţa fundamentatoare a deveninţei, pe care o şi 
exprimă. Instanţă ce se anunţă ca topos al autogenerării fiinţiale 
întru nou, în perspectiva devenirii integratoare. 

Pe scurt, Noica pleacă de la nivelul zero al fiinţei în lucruri 
- în acord cu semnificaţia pe care o degajă Heidegger expresiei 
„in”, - şi urmăreşte desfăşurarea instructurării fiinţei întru 
deveninţa autogeneratoare, care mută întreaga problematică 
ontologică în instanţa fiinţei, în ea însăşi. Demers pe care 
Heidegger nu îl mai urmează. 

Noica face apel acum la Unu (neoplatonicean) pe care-1 pune 
în spatele deveninţei, ce nu ar fi decât întruparea sa. Provocarea 
gândirii speculative a lui Noica obligă la reluarea întregului 
ciclu al meditaţiei filosofice tradiţionale. 

La capătul prezentării acestei problematici, pe care 
Noica o introduce apelând la prepoziţii spaţial-ontologice - 
a-fi-în, întru, etc. -, merită să ne reîntoarcem la conceptul 
„deschiderii”. S-a sugerat că, pentru Heidegger, deschiderea 
Dasein-ului spre lume ar putea fi comparată cu cea a unei 
ferestre prin care apare un peisaj de contemplat. Iar deschiderea 
lui Noica ar sugera angajarea pe un drum de călătorie, pentru 
explorarea unor teritorii insuficient cunoscute, sub aspiraţia 
unei noutăţi integrative. 


108 



Chenar 9 


Teme spaţial-structurale ale ontologiei 


Unde? 


locaţie 


coordonate 

dimensiuni 


interior 

centru 


exterior 

periferie 


Alteritate, 
obiecte, corpuri 


structură 


limită 

aspect 

mărime 

poziţie 


metrică 


aproape departe 
distanţă 
orientare 
direcţie 


locaţie 


tărâm orizont 
localitate 

închidere **—► deschidere locuire 

drum 


instanţă 

Dezvoltând ultima metaforă, s-ar putea face, în continuare, 
observaţia că invocarea unei călătorii ar respecta parţial 
sensul analizei spaţiului pe care o face fizica tradiţională, de 
la Aristotel până în zilele noastre, prin studierea mişcării de 
deplasare (care implică, desigur, şi timpul). Mişcare ce permite 
localizarea în spaţiu. 

Localizarea - sau locaţia, în termeni fizici - implică atât 
coordonatele unui spaţiu dat, cât şi direcţia deplasării; apoi, 
distanţele calculate după o anumită metrică prin care se 
stabileşte apropierea şi depărtarea. Dar mai ales referenţialul, 
locul considerat fix, reperul în raport cu care se evaluează toţi 
parametrii menţionaţi mai sus. 

Tema şi problematica locului depăşesc însă parametrii 
fizici ai locaţiei. Deja Aristotel comenta locul în legătură cu 
corporalitatea lucrului, ca limită exterioară învăluitoare a 
acestuia. Apoi, dacă îl invocăm pe Eliade şi pătrunzătoarea sa 
analiză a ontologiei pe care o elaborează sacralitatea prefilosofică, 
se cere avut în vedere „locul de origine”, cel în care „ceva” a luat 
fiinţă pentru prima dată, precum şi „locurile teofaniei”, în care, 
pentru om, s-a manifestat transcendenţa sacrală, eveniment 
ce consfinţeşte locul respectiv ca unul special. Sunt, în lumea 
oamenilor, locuri special construite şi consacrate în care devine 
posibilă comunicarea cu instanţele supranaturale, zeeşti, ce 
fiinţează în tărâmuri superioare. Locuri cu valenţe de axis 
mundis, care străbat nivelele ontologice până în zona supremă. 

Istoria popoarelor arhaice investeşte spaţiul înconjurător 
cu valenţe speciale, prin desfăşurarea unor ritualuri. Un popor 
migrator se poate opri la un moment dat din peregrinări, 
delimitând un teritoriu pe care îl investeşte cu valenţe de 
cosmos propriu, de patrie. Iar în centrul acesteia construieşte 
un oraş-capitală, în mijloc plasându-se palatul regal şi templul 
ce permite contactul cu zeul protector. 

Neomogenitatea spaţiului parcurs şi locuit de omul 
tradiţional, pe care o relevă şi comentează Eliade, îşi găseşte 
un reflex tardiv în modalitatea prin care ontologul Heidegger 
înţelege şi analizează faptul de a locui. A locui este, pentru omul 
tradiţional, un fapt solidar cu a construi şi a cultiva - pământul, 
natura, umanitatea din el. Lumea umană se organizează 
concentric, pornind din intimitatea locuirii autentice a omului; 
locuire ce devine aproape similară cu „a fi”. Lumea locuită de 
om nu e un spaţiu omogen ce doar poate fi măsurat şi care 
permite locaţia; ea este un teritoriu al convieţuirii, brăzdat de 
drumuri şi localităţi, de apropierea intimităţii şi îndepărtarea 
înstrăinării. E un domeniu, vegheat de rotaţia anotimpurilor şi 
de semnele zeilor. Dar e şi un univers impregnat de limbă. 

Doar locuind temeinic, omul poate căuta temeinic noul. 

Noica, în Ontologia sa, nu se aventurează însă în astfel de 
comentarii existenţialiste urmărind fenomenologic drumul 
devenirii întru fiinţă, al înfiinţării. în formularea sa: „Liinţa a 
făcut din lucruri un loc posibil al său”, expresia „loc” înseamnă 
totuşi, în subsidiar, şi plasarea intr-un teritoriu ce poate fi locuit. 
O expresie potrivită pentru o astfel de zonă ontologico-spaţială, 
ar putea fi cea de „tărâm”. în sensul în care basmele vorbesc 
de trecerea voinicului dintr-un tărâm în altul; şi nu doar de 
trecerea dintr-o ţară în alta. E vorba acum de nivele ontologice 
diferite. Desfăşurarea fenomenologică a devenirii întru 
fiinţă ce începe în tărâmul lucrurilor, se mută treptat în cel al 
subsistenţei elementelor pentru a sălta apoi în tărâmul fiinţei 
ca fiinţă, reprezentată de deveninţă; fiind ulterior absorbită sau 
propulsată de orizontul Unulul 

Dar, poate şi mai adecvat decât tărâm, ar fi să se vorbească 
în acest context de „instanţa lucrurilor”, deoarece întregul proces 
al înfiinţării presupune dezbatere şi judecată. Ca într-o sală de 
judecată. Sau, ca în adâncimile judecării speculative ale filosofului. 


111 



Chenar 10 

Loc, locaţie, drum, căutare 

Aristotel a introdus spaţiul printre cele zece categorii 
caracterizându-1 prin răspunsul la întrebarea: unde? Desigur, 
răspunsul este: („ceva” se află) „într-un anumit loc”, într-un anumit 
moment dat. Odată cu această întrebare şi cu acest răspuns intră 
în scenă orientarea spaţială, direcţiile, distanţele. Faptul presupune 
un sistem de coordonate, de dimensiuni şi un criteriu de referinţă, 
un „loc stabil”, un centru, pornind de la care se proiectează şi se 
străbate drumul până la „locul unde se află ceva”. Mai intervine 
metrica şi variatele probleme pe care un drum le ridică. în întreg 
acest proces un rol esenţial îl joacă locaţia, activitatea de localizare. 

Procesul de locaţie presupune doi poli (două obiecte, mobiluri, 
stări, subiecte) ce se află în locuri diferite. Ştiinţa fizicii, mecanica - 
terestră, cosmică, subatomică - studiază relaţia dintre două entităţi 
ce se află în acelaşi spaţiu n-dimensionat (fiecare în locul său) şi se 
deplasează, cu viteză determinabilă (probabilă sau presupusă) în 
anumite direcţii. Problema se poate pune şi în sensul că unul dintre 
mobiluri e observatorul, iar celălalt e observatul (sau căutatul). O 
altă variantă e procesul de căutare de către un investigator a ceva 
într-o bază de date. 

Un drum până la un anumit obiectiv sau loc - locaţie -, poate 
fi mai scurt sau mai lung, parcurs cu diverse mijloace şi viteze, 
direct sau indirect, presărat cu dificultăţi sau obstacole. E posibilă 
pierderea direcţiei, renunţarea, descoperirea unei eventuale 
scurtături, ajutoare sau soluţii neaşteptate etc. 

Drumul spre un loc anume poate fi realizat, trăit, imaginat 
sau narat. Povestea, miturile, romanele, descriu astfel de drumuri 
desfăşurate în plan narativ. Uneori obiectivul de atins presupune 
trecerea în „alt tărâm”, într-o altă lume; din care se cere apoi 
revenit. încercările, capcanele, apar frecvent. 

Locaţia, în sensul identificării unui lucru (mobil, fapt, 
persoană) aflat între coordonatele unei lumi, poate avea ca obiectiv 
supravegherea sau urmărirea acestuia; mai de aproape sau de la 
distanţă. în acest scop, el poate fi „marcat” de către supraveghetori. 

Spionajul se desfăşoară în această arie problematică. înregistrarea 
comportamentului unui obiect localizat se poate face şi în scop 
ştiinţific. 

Localizarea, ca identificarea a „ceva” ca fiind intr-un anumit loc 
la un moment dat, se cere diferenţiată de „locuirea” persistentă, 
care incumbă familiaritatea cu ambianţa, cu mediul înconjurător. 


Invocarea de către Noica a unei instanţe a lucrurilor pentru 
a dezbate proiectul înfiinţării şi călătoria spre îndepărtatul şi 
misteriosul domeniu al fiinţei ca fiinţă, implică, desigur, şi o 
temporalitate ontologică aparte. Despre aceasta poate fi vorba, 
însă, doar după ce se mai lămureşte, cât de cât, aparentul divorţ 
nicasian de transcendentalitatea kantiană. 

ANEXA IV 


în cartea Fiinţă şi timp (1927) şi în prima parte a gândirii sale, 
Heidegger acordă importanţă nu doar temporalităţii, ci şi spaţialităţii, 
pe care o invocă mai ales prin metaforele locului şi deschiderii, a 
intimităţii, a apropierii şi a îndepărtării. După cum se ştie, pentru 
filosoful german problematica fiinţei gravitează în jurul sesizării sale, 
manifestată prin modul de existenţă a Dasein-ulm, întruchipat de 
omul obişnuit al vieţii cotidiene. Acesta se „deschide” - fapt indicat 
prin particula Da din Dasein - spre lume, prin situaţii, în cadrul 
existenţialului transcendental fundamental, a-fi-în-lume. Dasein-u\ 
e astfel deschis spre fiinţările intramundane, spre sesizarea fiinţei 
fiinţărilor, în intimitatea carora el „locuieşte” în lume. Ontologia are 
ca temă sesizarea adevărului fiinţei, ce se poate „arăta” (luminând) ca 
aletheia, în zone privilegiate ale lumii umane pregătite de gânditorii 
esenţiali. Se ajunge astfel la o altă metaforă de serie spaţială, cea a 
unui „luminiş” (Lichtung - în germană), similar cu o zonă ce poate fi 
degajată în interiorul unei păduri, permiţându-se luminii să pătrundă 
şi pregătindu-se un teren prielnic locuirii. în limbajul metaforic al 
lui Heidegger, omul - Dasein- ul - ce există în lumea sa, se poate 
manifesta autentic creator prilejuind, de exemplu prin opera de artă, 
o deschidere a unei lumi secunde, care lasă să se întrevadă adevărul 
fiinţei. 

Heidegger a revenit constant asupra locului şi locuirii în opera 
sa târzie, subliniind variate înţelesuri ale acestei noţiuni, în lumea 
umană, pentru fiinţa care-şi pune întrebarea asupra sensului fiinţei, 
întrebându-se într-o conferinţă, Ce este lucrul?, filosoful consideră că 
în lumea oamenilor, prin lucru s-ar cere înţeles nu un obiect corporal 
spaţial impenetrabil, ci un loc de întâlnire şi dezbatere a oamenilor, 
în intimitatea comuniunii lor. Locul corelat lucrului, ce introduce 
apropierea intimităţii, e, deci, o altă faţetă a acestei metafore spaţiale. 

O direcţie constantă a meditaţiei heideggeriene este cea a 
locuirii oamenilor pe pământ, care se desfăşoară construind şi 
cultivând. în perioada conferinţei Construire, locuire, gândire (1951), 
filosoful înlocuise conceptul de Dasein cu cel de tetradă, compusă 

Chenar 11 


Loc şi locuire 

Heidegger remarcă în limba germană o înrudire semantică 
între exprimarea faptului de a fi (ich bin, du bist) şi semantemul 
ce trimite la a locui şi a construi (bauen), care se corelează şi cu 
ideea de a cultiva. Pe de altă parte, Eliade, comentând simbolistica 
centrului, analizează documentele ce atestă ritualurile de instalare 
ale unei populaţii pentru a locui intr-un teritoriu. Faptul necesită, 
de la început, instituirea unei localităţi (capitală) centrată de 
clădirile instituţiilor de cult şi ale puterii. Un teritoriu locuit de 
oameni se constituie, pentru omul de după neolitic, dintr-un 
spaţiu sustras haosului, ordonat, „cosmizant” şi centrat de un topos 
central, de un „axis mundi” ce permite legătura cu transcendenţa. 
Omul culturilor primordial vieţuieşte pe pământ printr-o reţea 
de „locuri - localităţi”, coordonate de un centru. Folosind jocul 
lingvistic ce se poate dezvolta pe tema locului şi locuirii, se va face 
un scurt comentariu în această direcţie. 

O localitate este un loc în care locuiesc mai mulţi locuitori, 
fiecare în locuinţa sa. în ea, se vor întâlni variate localuri şi 
locuri speciale: pentru sediul administraţiei şi justiţiei, pentru 
învăţământ, locuri rău famate etc. Iar intr-un loc mai mărginaş se 
află cimitirul, cu locurile sale de veci, în care sunt înmormântaţi 
localnicii. în centru e de obicei o biserică, un lăcaş de cult, de 
rugăciune. în apropiere poate fi o mănăstire construită pe locul 
unui eveniment miraculos. în localitate, localnicii ocupă fiecare un 
loc în sistemul ierarhiei publice. Iar cei care se îndrăgostesc, ocupă 
fiecare un loc în sufletul celuilalt. Cei ce convieţuiesc împreună 
împărtăşesc o familiaritate, se simt aproape sufleteşte unii de alţii, 
îşi cunosc intimităţile. Pe când persoanele oficiale, străinii, sunt 
departe de locurile intimităţii. în sfârşit, se poate spune că fiecare 
om conştient locuieşte, cu întreaga sa subiectivitate, în propriul 
său corp. în trupul său însufleţit şi spiritualizat. 

Localităţile şi locuinţele oamenilor imită până la un punct 
cuiburile şi vizuinele animalelor; înconjurate de un teritoriu 
cunoscut, unde acestea se adăpostesc şi se înmulţesc, perpetuând 

specia. Locuirea intr-un loc anume e şi mai evidentă la plante, ce 
se înrădăcinează adânc în pământ, la locul lor. 

Pentru om, locurile şi locuinţele nu se rezumă însă la cele din 
spaţiul fizic, al naturii. Eroii istorici şi cei de ficţiune locuiesc în 
poveste, în naraţiunea despre ei. Iar zeii şi alte fiinţe supranaturale, 
îşi au şi ei lăcaşurile în anumite zone sau teritorii mitice, ale lumilor 
supranaturale. Aceste locuri şi locuinţe pe care le dimensionează 
logosul uman, se întreţes cu locurile şi locuinţele ambientale, 
pentru a constitui lumea oamenilor. Lume a vieţii oamenilor, cu 
teritoriile şi localităţile lor, cu locurile lor de muncă, de odihnă, 
de pelerinaj... Cu locuri neînchipuit de frumoase, sau cu locuri 
îngrozitoare. 


din muritori (oamenii efectivi), pământ, cer (ambele interpretate 
metaforic, simbolic) şi zei (care fac semne muritorilor). Dezbaterea 
se referă la construire şi locuire. Heidegger relevă strânsa înrudire 
între conceptul de a locui şi cel de a fi, înrudire pe care o sesizase deja 
în Fiinţă şi timp. 

El reia şi dezvoltă acum aceste meditaţii. Etimologic, în vechea 
germană, cuvântul „buan”, ce a devenit „bauen” (a construi) înseamnă 
a locui, în sens de a rămâne, a sălăşlui. Semantemele germane „bauen, 
buan, bhu, beo” sunt variante ale expresiei „ich bin” (eu sunt). „Ich 
bin”, „du bist” înseamnă acelaşi lucru cu „eu locuiesc”, „tu locuieşti”. 
Adică felul în care eu şi tu locuim înseamnă felul în care tu eşti, eu 
sunt, felul în care noi oamenii suntem pe pământ. Vechiul cuvânt 
bauen, care spune că omul este în măsura în care locuieşte, semnifică 
în acelaşi timp: a întreţine, a îngriji, cu sensul de a cultiva ogorul, 
viţa-de-vie etc. Construirea umană, apropiată fiind de cultivare, nu 
face decât să vegheze: şi anume, asupra creşterii care-şi poartă de 
la sine roadele. Nu locuim pentru că am construit, ci construim în 
măsura în care posedăm calitatea de locuitori. Natura umană rezidă 
în locuire, în sălăşuirea muritorilor pe pământ, construind pentru a 
ocroti. 

în plus, omul, ca păstor al fiinţei, locuieşte împreună cu aceasta 
în limbă. Se argumentează astfel o formulare suplimentară şi 
surprinzătoare: omul locuieşte pe pământ „în mod poetic”. Aceasta 
înseamnă că, în viziunea lui Heidegger, doar gânditorii şi poeţii 
esenţiali au acces la adevărul fiinţei, pe care limba îl poartă şi îl oferă 
omului. De fapt, care se oferă „Se dă” (Es gibt) omului în intimitatea 
fiinţei sale (Ereignis). 

Prin tema locului şi locuirii, înţelese intr-un sens privilegiat, 
instanţa spaţialităţii se afirmă, alături de cea a temporalităţii, în 
centrul gândirii heideggeriene. 

5. Epistemologie, transcendentalitate şi deveninţă 


Ontologia lui Noica, care are în centrul său deveninţă, 
se bazează în mare măsură pe tradiţia filosofiei occidentale, 
începând de la Platon şi până la Hegel. Totuşi, filosoful român 
este în permanenţă atent şi la datele oferite de progresul ştiinţelor, 
de viziunea schimbătoare asupra lumii pe care acestea o susţin. 
Noica nu a fost însă interesat de epistemologia ce s-a dezvoltat 
după Kant, de modalităţile prin care ea mediază problematica 
ontologiei prin intermediul teoriilor ştiinţifice şi, în cele din urmă, 
de inserţia epistemologiei în transcendentalitatea kantiană. De 
asemenea, el nu a acordat importanţă nici articulării ontologiei 
cu viaţa cotidiană a omului, temă asupra căreia şi-a îndreptat 
atenţia, în secolul XX, fenomenologia, cu deosebire Husserl şi 
Heidegger. Cele două orientări menţionate, aparent divergente, 
nu pot fi totuşi neglijate în comentarea ontologiei lui Noica, în 
cadrul triunghiului problematic ce derivă din Kant. 

5.1. Ontologia tradiţională şi viaţa cotidiană 

Heidegger comentează, în cartea Fiinţă şi timp, faptul că la 
nivelul vieţii cotidiene noi avem deja o înţelegere preconceptuală 
a fiinţei. Adică, suntem prin definiţie „deschişi” spre lume şi 
spre o comprehensiune a fiinţei. Această preînţelegere a fiinţei 
o putem întâlni nu doar în „propoziţiile ştiinţelor”, ci şi în cea 
mai banală propoziţie pe care o rostim zilnic, folosind expresia 
„este”. El scrie la începutul cărţii Fiinţă şi timp: 

„Dasein-\i\ se înţelege pe sine - într-un fel sau altul şi mai 
mult sau mai puţin explicit - în fiinţa sa. Acestei fiinţări îi e 
propriu faptul că - prin fiinţa şi cu fiinţa sa - această fiinţă 
îi este ei însăşi deschisă. înţelegerea fiinţei este ea însăşi o 
determinaţie a fiinţării Dasein-ului. Privilegierea ontică a 
Dasein-ului constă în aceea că el este ontologic”*. 

Elaborarea heideggeriană se înscrie în contextul analiticii 
Dasein-ului, adică a fiinţei umane capabilă să-şi pună 
problema semnificaţiei fiinţei. Analitică în mijlocul căreia se 
impune existenţialul fundamental a-fi-în-lume. Deschiderea 
spre lume, pe care o realizează intenţionalitatea, proiectul 
şi comprehensibilitatea, articulează sineitatea Dasein-ului 
cu fiinţările; cu fiinţa acestor fiinţări şi cu fiinţa ce i se relevă 
nemijlocit Dasein-ului cu această ocazie. Pornind de la 
menţionata deschidere, marii poeţi şi gânditorii esenţiali ar 
putea dezvolta meditaţia asupra fiinţei. Un rol fundamental 
îl joacă limba care este „gazda fiiinţei”. într-un curs scris în 
perioada elaborării cărţii Fiinţă şi timp, Heidegger analizează 
cum în Grecia, în perioada ecloziunii şi maturării filosofiei, în 

* Martin Heidegger, Fiinţă şi timp, Ed. Humanitas, Bucureşti, 2003, p. 18. 

contextul devalorizării mitului sacral şi a progresului ştiinţelor, 
s-au revalorizat conceptual termeni lingvistici obişnuiţi ca: 
phisis, logos, eidos, morphe, ousia ş.a. 

Demersul heideggerian nu a avut niciun impact asupra lui 
Noica, care opiniază că problematica fiinţei se cere nu doar 
sesizată existenţial, ci e nevoie să se decanteze o structură a fiinţei 
din lucruri. Or, acest demers cere să se facă apel la tabloul lumii 
aşa cum ni-1 relevă ştiinţele. Filosoful român pleacă însă doar 
de la rezultatele acestora, de la felul în care lumea apare în urma 
demersului acestora. însă, ştiinţele sunt organizate şi operează 
prin teorii ştiinţifice care la rândul lor se cer întemeiate. 

Un alt filosof, care în secolul XX a acordat importanţă vieţii 
cotidiene, a fost fenomenologul Husserl. 

Husserl elaborează chiar un nou concept, cel de „lume a 
vieţii”, „Lebenswelt”, pentru a indica acel nivel bazai al existenţei 
umane, de la care se poate porni pentru a realiza „punerea între 
paranteze” a lumii, necesară meditaţiei asupra fundamentelor. 
Meditaţie sistematică ce e concepută în ideea coborârii până la 
un nivel esenţial la care funcţionează egoul transcendental şi 
intersubiectivitatea transcendentală în calitate de garante ale 
adevărului asigurat. Demersul său este important, deoarece, 
spre deosebire de Heidegger, Husserl avea în vedere o practică 
ştiinţifică (instituţionalizată). Practică ce asigură progresul 
acestei instanţe a ştiinţei prin care raţionalitatea modernităţii 
Europei a schimbat înţelegerea lumii. 

Liniile de forţă ale Lebenswelt -ului lui Husserl se referă la 
Ego şi Lume. Lumea apare şi rămâne pentru subiectivitatea 
egoului (omului adult, normal, treaz) ca ceva dat dinainte, 
firesc şi accesibil prin intuiţie. O realitate pe care el o înţelege 
nemijlocit şi în mijlocul căreia îşi dezvoltă proiectele finite. 
Lumea vieţii e un fel de realitate deschisă, cu valoare de 
opinie, în care fuzionează toate lumile personale. în cadrul 

Lebenswelt-ulxxi se desfăşoară praxisul cotidian: proiectele şi 
atitudinile profesionale, viaţa de familie şi de cetăţean, practica 
artei şi a ştiinţei etc. Alături de instanţa praxisului cotidian 
se află însă şi instanţa teoreticului ce include filosofia, logica, 
matematica, fizica. Savanţii, care cercetează în aceste domenii, 
se înscriu într-o „practică teoretică” care mută subiectul dincolo 
de domeniul opiniei ce primează în Lebenswelt. Husserl scrie în 
Criza ştiinţelor europene şi fenomenologia transcendentală: 

„Există pentru om în lumea sa ambiantă tot felul de practici 
(praxis) şi printre ele există această practică unică în felul 
său, istoric tardivă, practica teoretică. Ea are ca orice meserie 
metodele sale proprii, ea este arta teoriilor, a descoperirii şi 
punerii în siguranţă a adevărului de un tip nou, sensul ideal, 
străin felului de a fi preştiinţific şi care e cea a unei validităţi 
ultime, validitate totală.”* 

Atunci când activează în domeniul teoretic al ştiinţelor, al 
matematicii, dar mai ales al gândirii filosofice, oamenii sunt 
desprinşi de viaţa cotidiană a eului empiric şi ajung să cerceteze 
în zona pe care o dezvăluie egoul transcendental. Dar speculaţia 
filosofică asupra fundamentelor, la fel ca şi ansamblul practicii 
teoretice, este imersată şi ea în Lebenswelt- ul vieţii cotidiene de 
la care cercertătorul pleacă şi în care se reîntoarce Husserl, scrie: 

„Ştiinţa în genere este o prestaţie umană a unor oameni ce 
se găsesc ei înşişi dinainte în lume, lume a experienţei comune. 

Ea este o specie de prestaţie practică printre altele, orientată 
spre formaţiuni de spirit de un fel aparte, denumită teoretică. 

Ca orice practică, aceasta se articulează intr-un mod propriu 
cu lumea experienţei sale de dinainte, e ordonată în raport cu 
această lume”** 


* Edmund Husserl, Criza ştiinţelor europene şi fenomenologia transcenden¬ 
tală, Ed. Humanitas, Bucureşti, 2011, p. 201. 

** Ibidem, p. 202. 

Importanţa abordării lui Husserl constă în faptul că ea evocă 
cercetarea ştiinţifică înţeleasă ca practică socială alături de alte 
ştiinţe. Ca fenomenolog, el nu a fost preocupat de studierea 
propriu-zisă a teoriilor ştiinţifice în sensul epistemologiei, ci 
doar de fundamentul conceptual, categorial al matematicii 
şi logicii. Sugestia sa asupra practicii ştiinţifice, a practicii 
teoretice, ca fiind articulată cu ansamblul structurat al 
proiectelor şi cu viaţa cotidiană a cercetătorilor, prefigurează 
un înţeles al realizării şi al funcţionării teoriilor ştiinţifice pe 
care epistemologia l-a conturat doar spre sfârşitul secolului 
al XX-lea. Adică, după ce a ajuns să se vorbească despre 
paradigme ştiinţifice, despre istoria şi sociologia ştiinţei, 
despre importanţa logicii descoperirii, a aplicaţiilor tehnice 
etc. Astfel contextualizată, ştiinţa actuală, cu toate nivelele 
sale abstract structurale, este înţeleasă ca parte firească din 
realitatea existenţei umane. Fiinţările realităţii, aşa cum sunt 
ele mediate de ştiinţe, se articulează cu relevarea fiinţei de către 
existenţa cotidiană a Dasein- ului, sugerându-se şi o structură 
mediatoare, socio-istorică, practico-teoretică a antroposului. 
Pentru comparaţie cu abordarea lui Husserl poate fi menţionată 
viziunea epistemologului Stegmiiller despre „ştiinţa unei 
ştiinţe”, amintită de Ilie Pârvu în lucrarea Teoria ştiinţifică: 

„Obiectele ei primare sunt, simplu vorbind, grupuri de 
oameni - „comunităţile ştiinţifice” - angajate într-o activitate 
cooperativă care produce, printre alte lucruri, teorii ştinţifice. 
Comunităţile ştiinţifice au proprietăţi - legate probabil de genul 
produselor lor - care le diferenţiază în modalităţi interesante 
de alte grupuri sociale. Ele interacţionează în maniere specifice 
cu restul societăţii. De-a lungul timpului, ca rezultat al unor 
factori atât interni, cât şi externi, ele se nasc, se fragmentează, se 
unesc şi dispar. Produsele lor - teoriile ştiinţifice - se schimbă 
şi se dezvoltă în timp în modalităţi intim corelate cu obiectul 
teoriei ştiinţei. în măsura în care produsele comunităţilor 

ştiinţifice au valoare pentru societate, teoria ştiinţei poate avea 
implicaţii pragmatice.”* 

Teoriile ştiinţifice şi fiinţările realului, care sunt sesizate şi 
evidenţiate prin intermediul lor, se integrează astfel în existenţa 
globală a unei socio-culturi, a unei manifestări în istorie a 
omului, a antroposului. Neuitând acest lucru, se poate avea acum 
în vedere felul în care existenţa, fiinţările, se relevă ontologiei 
prin intermediul ştiinţei, al teoriilor ştiinţifice. Perspectivă care 
e comentată şi în epistemologia contemporană. 


* Ilie Pârvu, Teoria ştiinţifică, Ed. Ştiinţifică şi Enciclopedică, Bucureşti, 
1981, p. 221. 

5.2. Ontologia mediată epistemologic, prin limbajul 
teoriilor ştiinţifice 

Epistemologia s-a impus ca o dimensiune filosofică în secolul 
al XX-lea în primul rând prin pozitivismul logic, reprezentat 
cel mai bine de Carnap. Lucrarea de referinţă a acestuia, 
Construcţia logică a lumii (Logische Aufbau der Welt), a apărut 
în acelaşi an cu Fiinţă şi timp a lui Heidegger, în 1929. Doctrina 
a pus iniţial accent pe analiza limbajului ştiinţei, pe diferenţa 
dintre propoziţiile analitice şi sintetice, pe rolul axiomelor şi 
datelor empirice în structura teoriilor ştiinţifice şi în discursul 
ontologic. Ilie Pârvu îl citează pe Quine care, în mijlocul 
secolul al XX-lea, comentează deja critic unele dintre axiomele 
pozitivismului logic: 

„Ideea mea este că limbajul obişnuit este incoerent, pe cât 
poate fi el de incoerent. Trebuie să recunoaştem această stare de 
fapt şi să recunoaştem că o ontologie precisă nu este implicată 
în limba obişnuită... Oamenii de ştiinţă şi filosofii interoghează 
şi construiesc un sistem cuprinzător al lumii, unul care este 
orientat referenţial, mai hotărât şi mai complex decât limbajul 
obişnuit. Problema ontologică nu este o cercetare a gândirii şi 
practicii comune, deşi este un produs al ei. Pentru cercetarea 
corectă a problemei ontologice este necesar recursul la o teorie 
cadru formulată şi construită explicit în contextul unui limbaj 
formalizat.”* 

în continuare se va schiţa abordarea ontologică din 
perspectiva epistemologiei, urmând analizele şi încercările 
filosofului român Ilie Pârvu, concretizate mai ales în lucrarea 
Arhitectonica existenţei. 

* Ibidem, p. 122. 

Empirismul logic din prima jumătate a secolului al XX-lea 
a propus iniţial o interpretare „standard” a teoriei ştiinţifice 
care presupune: a) o logică matematică; termeni nonologici din 
clasa vocabularului logic, de observaţie şi teoretic, care sunt 
interpretaţi ca referindu-se la obiecte fizice (sau la atributele 
lor) direct observabile; b) postulate teoretice ce se constituie 
în axiome; c) definiţii explicite ale termenilor. în tot acest 
sistem o importanţă de prim ordin îl joacă limbajul (limbajele) 
şi nivelul observaţional. în legătură cu acest model standard 
s-au desfăşurat o serie de dezbateri. De la început a fost clar 
că nivelul observaţional - al experienţelor, al culegerii de 
date observaţionale - e dependent de teorie. Iar între datele 
experienţei şi teorie se interpun o serie de teorii intermediare. 

Teoria standard a empirismului logic a postulat iniţial o 
distincţie netă între cunoaşterea analitică, bazată pe analiza 
semnificaţiei conceptelor, şi cea sintetică, care rezultă din 
integrarea observaţiei sau a datelor experimentale. Dihotomia 
a fost ulterior relaxată de Quine care introduce şi ideea holistă 
a semnificaţiei ca alternativă la atomismul semantic. Nu se 
mai are în vedere verificabilitatea empirică la orice nivel, ci 
doar la periferia câmpului de forţe al teoriei. Holismul afirmă 
că propoziţiile ştiinţifice nu sunt vulnerabile separat faţă de 
observaţiile nefavorabile; căci doar împreună cu ansamblul 
teoretic ele îşi îndeplinesc consecinţele observaţionale. în final, 
Quine exprimă şi un punct de vedere ontologic, considerând 
că numai acele domenii de obiecte pot fi considerate ca având 
o bază de realitate, care beneficiază de individuaţie („no reality 
without identity”). Ontologia începe să fie considerată ca o 
parte a ştiinţei. 

S-a impus apoi problema dezvoltării ştiinţei, a evoluţiei 
teoriilor ştiinţifice şi a creşterii cunoaşterii. Faptul aduce 
în discuţie noile teorii ştiinţifice care le înlocuiesc pe cele 

vechi. Analiza acestui proces a condus spre mai multe 
interpretări. Popper a sugerat că o teorie ştiinţifică, după ce 
şi-a impus validitatea, nu mai beneficiază de pe urma datelor 
ce o confirmă. Creşterea cunoaşterii necesită falsificarea 
teoriei care e depăşită. Falsificare care, din punct de vedere 
evoluţionist, e inevitabilă, deoarece o teorie nouă o înlătură 
sau o integrează pe cea precedentă. în acest proces cercetarea 
ştiinţifică nu se mai supune unor reguli stricte. Pot să apară 
variate improvizaţii corelate contextelor ştiinţifice noi 
(. Feyerabend ). 

Treptat a ieşit în relief şi conceptul istoric sociologic al 
ştiinţei care se afirmă mai ales prin doctrina paradigmelor 
ştiinţifice a lui Kuhn. Ştiinţa se perpetuează în interiorul unor 
comunităţi ştiinţifice care gândesc în anumite cadre generale, 
doctrinar-ideatice, susţinute de o paradigmă ştiinţifică centrală. 
Cadrele doctrinare întreţin anumite câmpuri teoretice care se 
pot schimba paradigmatic prin revoluţii ştiinţifice ce cuprind 
ansamblul unei ideologii. Este pus astfel un accent crescut 
asupra istoriei şi sociologiei ştiinţei. Prin paradigmă, Kuhn 
înţelege o realizare ştinţifică, ideatică, doctrinar remarcabilă, 
pe care o comunitate o recunoaşte, pentru un timp, drept 
bază a practicii ei. Paradigma conţine elemente filosofice, 
sociologice, pragmatice şi istorice, ireductibile la cele pur 
teoretice. Kuhn distinge un stadiu pre-paradigmatic urmat de 
maturizarea deplină a unei teorii, care promovează noi domenii 
ale disciplinei, un nou tip de cercetare şi de profesionişti. 
Cercetarea întreţine acum un set de probleme - puzzle. Fapte 
vechi sunt investite cu noi semnificaţii, se manifestă interes 
pentru noi domenii de fapte. Revoluţiile ştiinţifice sunt acele 
perioade de dezvoltare necumulativă în care paradigma mai 
veche este înlocuită, integral sau parţial, cu o nouă paradigmă, 
incomensurabilă cu prima. Se instituie astfel o nouă concepţie 

despre lume, sprijinită de noua paradigmă care asigură, pentru 
o perioadă de timp, stabilitatea unor cadre de scienţificitate. 

Ideea paradigmelor ştiinţifice introduce o serie de 
parametri extra-teoretici în orientarea şi dezvoltarea ştiinţelor, 
a cunoaşterii umane raţionale. O reorganizare a strategiei 
cunoaşterii s-a realizat însă în a doua jumătate a secolului al 
XX-lea din însăşi perspectiva instanţei teoreticului. E vorba 
de apariţia teoriilor structural-abstracte care pun accentul pe 
generativitatea teoriilor privitoare la lume şi pe înţelegerea 
lumii ca desfăşurându-se generativ, evoluţionist. Prin această 
abordare, însăşi înţelegerea ontologiei, a realităţii lumii, se 
modifică. Şi, în mod surprinzător, ideea deveninţei lui Noica 
apare în prim-plan. 


128 



5.3. Teoriile structural abstracte şi generativitatea 


în numeroase discipline ştiinţifice mature, aflate în faza 
postparadigmatică, s-au dezvoltat, în ultimele decenii, programe 
de reconstrucţie logică care au condus la un nivel de teoretizare 
aparte, constituind cadrul tematic al unor ample programe de 
cercetare, ce domină cunoaşterea ştiinţifică actuală. Exemple 
de teoretizare abstract structurală ar fi, după I. Pârvu: teoria 
modelelor din logică, cea a fizicii cuantice, a gramaticii 
generative, teoria evoluţiei ş.a. E vorba, în toate aceste cazuri, 
de două nivele. Pe de o parte, se constituie un nivel nuclear al 
modelelor (definite set teoretic ) prin care se determină tipurile de 
ingredienţi fundamentali, legile fundamentale, constrângerile 
generale, care asigură „competenţa” teoriei. Pe de altă parte, se 
configurează o mulţime deschisă de aplicaţii intenţionale, de 
ipoteze empirice ce pot fi asociate temei structurale. 

Proiectul ontologic îl constituie modelele potenţiale ale 
teoriei, ansamblul ei de potenţialităţi, care stabilesc clasa 
de entităţi ce pot reprezenta candidaţi pentru satisfacerea 
nucleului teoriei. Se cere subliniat că relaţia dintre nucleul set 
teoretic al teoriilor structurale abstracte şi mulţimea aplicaţiilor 
intenţionale este unul generativ. Faptul se referă atât la direcţia 
intenţională de aplicaţie, cât şi la entităţile avute în vedere. 
Acestea nu sunt presupuse ca fiind gata făcute şi prezente 
undeva, trebuind doar descoperite. Ele sunt corelate proiectului 
de cercetare, care are în vedere, în primul rând, ceea ce e posibil. 
După Hare, entităţile vizate de astfel de teorii pot fi corelate 
unor experienţe determinate, unor experienţe posibile sau 
chiar dincolo de experienţă. în teoretizarea structural-abstractă 

predominent şi esenţial este nucleul modelelor abstracte, iar 
proiectele unor teorii pot fi dezvoltate fără obsesia de a găsi 
neapărat şi imediat entităţi extrateoretice care să le confirme 
experienţial. Conceptul de obiect al experienţei este, în mare 
măsură, circumscris de sensul kantian transcendental al 
obiectualităţii. între posibil şi real se desfăşoară un continuum. 

Punctul de plecare, cel al modelelor abstracte, este în esenţă 
matematic şi nu logic. în proiectul kantian, subliniază I. Pârvu, 
transcendentalismul categoriilor se plasează la un nivel mai 
profund decât cel al logicii clasice care derivă din desfăşurarea 
propoziţională lingvistică a logosului. Matematica precede 
în profunzime, onto-gnoseologic, logicul. Preeminenţa 
matematicului şi a posibilului este o caracteristică de bază a 
teoretizării structural generative şi a realităţii la care aceasta 
se referă. 

Generativitatea, care este aspectul esenţial al competenţei 
pe care o asigură reţeaua de modele din nucleul teoriilor 
abstracte şi pe baza căreia se dezvoltă multitudinea de 
aplicaţii intenţionale în teorii derivate, s-ar regăsi deja, 
sugerează I. Pârvu, în nucleul categorial al Criticii raţiunii 
pure. Epistemologul român interpretează lucrarea lui Kant ca 
un prototip al teoriilor abstract structurale. Pe de altă parte, 
generativitatea se impune major şi în domeniile de ştiinţificitate 
în care acest tip de teorii s-a impus. Dintre acestea nu lipsesc 
gramaticile generative şi evoluţionismul. Ştiinţa ultimelor două 
secole a „descoperit” tot mai pregnant o realitate în devenire, fie 
că e vorba de lumea vieţii, de antropogeneza şi istoria omului, 
de dinamismul teoriilor ştiinţifice sau de evoluţia cosmosului. 
Astfel, generativitatea şi evoluţia apar ca fiind caracteristice 
atât instanţei ce teoretizează, cât şi lumii pe care teoriile o au 
în vedere. Ontologia lui Noica, centrată pe devenire, deveninţă, 
pare a fi tot mai actuală. 

Ideea autogenerativităţii, care e sugestivă şi la nivelul fizicii 
cuantice abstracte, a vidului cuantic, apare ca aplicabilă, prin 
intermediul teoretizării abstract-structural, oricărui sistem 
auto consistent şi autoreproductiv, de orice fel ar fi şi oriunde ar 
exista, sau ar putea să existe, în univers. 

Cunoaşterea ştiinţifică, aşa cum evoluează ea în perioada 
raţionalităţii postkantiene, se întreţese şi se potenţează reciproc 
cu elaborările filosofiei epistemologice, conducând spre o 
anumită reconfigurare conceptuală a ontologiei. Ontologie 
care nu se mai bazează acum, în tradiţie heideggeriană, doar 
pe deschiderea faţă de lume şi pe receptarea fiinţei fiinţărilor 
în cadrul vieţii cotidiene, la nivelul simţului comun, ci care are 
în vedere o realitate la care se ajunge mediat, prin ştiinţe, prin 
raţionalitatea ce susţine ştiinţele generative. Raţionalitate ce 
se remodelează în urma rezultatelor aplicării sale cognitive la 
încercarea de a cunoaşte şi înţelege lumea ca totalitate. 

I. Pârvu propune, în Arhitectura existenţei, un model 
ontologic structural-generativ ce se apropie mult de deveninţa 
lui Noica. 

5.4. Ontologia structural generativă 

Ontologia structural generativă a lui I. Pârvu se constituie 
printr-un proces reflexiv de extrapolare filosofică a experienţei 
ştiinţei structurale, prin convertirea la nivel categorial a 
modului de a gândi structural-generativ. Pornind de la ştiinţă, 
care abordează realitatea totdeauna sectorial, Pârvu trimite, 
ca referenţial pentru ontologie, spre „lumea ca totalitate”. 
Conceptul de lume s-a impus după Kant, care o interpreta ca 
„totalitate a fenomenelor”, mai ales prin fenomenologia lui 
Husserl şi Heidegger. în viziunea acestuia din urmă, lumea se 
manifestă de la început global prin existenţialul transcendental 
central al Dasein- ului, faptul-de-a-fi-în-lume. Lumea, susţinută 
de limbă, instituie însuşi orizontul ce face posibil accesul la 
fiinţări, motiv pentru care nu poate fi abordată pornind de la 
acestea. în consecinţă, nici de la ştiinţele ce studiază fiinţările. 
Pârvu încorporează însă ştiinţele, de fapt arhitectonica teoriilor 
ştiinţifice până la nivelul său cel mai înalt, în însăşi structura 
fiinţei umane, a desfăşurării raţiunii umane. Prin implicarea 
raţionalităţii teoretizării ştiinţifice, e implicat, deci, şi Dasein -ul 
(în limbaj heideggerian). Şi e asimilată perspectiva acestuia 
faţă de lume. Adică, comprehensiunea lumii de către omul 
raţionalităţii ştiinţifice. 

La celălalt pol, din perspectiva ştiinţelor particulare, 
înţelegerea fiinţărilor, a entităţilor lumii, s-a tot mutat, treptat, 
de la cea de substrat purtător al determinaţiilor spre cea de 
entităţi dotate cu puteri, cu capacităţi de relaţionare şi geneză, 
spre câmpuri ce pot expanda pulsatil etc. în sfârşit, ştiinţa 
structural-generativă abstractă, în perspectiva căreia autorul 

se plasează, trimite explicit nu spre entităţi sau obiecte, ci spre 
pattern-uri funcţionale. Sau, formulează Pârvu, spre „invarianţi 
categoriali autogenerativi”, aflaţi la un nivel destul de profund 
ontologic pentru a reprezenta şi caracteriza existenţa ca totalitate. 
Odată cu astfel de „invarianţi categoriali autogenerativi”, lumea, 
existenţa ca totalitate, este comentată în ceea ce ea are esenţial 
ontologic. Deci, la un nivel „elementar” şi reprezentativ al ei. 
Instanţa funcţională a elementarului, matricea categorială a 
fiinţei generatoare a fiinţărilor, e caracterizată acum, ab initio, 
prin potenţialul său augenerativ. Similitudinea cu deveninţa lui 
Noica e surprinzătoare. Mai ales că, din această perspectivă, 
posibilul e integrat în real. Iar entităţile abstracte nu sunt un 
efect secundar al demersului cognitiv, ci o parte componentă a 
gramaticii generative a structurilor de bază ale lumii. 

Merită atenţie accentul care e pus nu doar pe autogenerarea 
structurilor categoriale, care - în calitate de „cărămizi 
funcţionale” - generează pattern-urile regulate şi fenomenele 
lumii, ci şi pe similitudinea lor cu „gramaticile generative”. 
Gramatici ce pot da naştere, prin competenţa lor, unor multiple 
limbaje ce permit aserţiuni valide despre realitate. Această 
analogie sugerează preluarea acelei tradiţii a metafizicii 
care implică, în ontologie, şi logosul. Dar, după cum se ştie, 
conceptul tradiţional de logos acoperă nu doar pe cel de limbă 
şi logică, ci include şi noţiunea de ordine (ierarhică) şi pe cea 
de sinteză. Structurile de ordine sunt acum explicit incluse în 
demersul ontologic, îngemănate însă cu autogenerativitatea. 
în elaborarea lui I. Pârvu, acest aspect apare şi prin preferinţa 
pentru concepţia lui D. Bohm, privitoare la ordinea înfăşurată, 
„holonouvement” şi „plenitudinea lumii”. într-o aplicaţie a 
modelului său ontologic la realitatea fizică, ţintită pe teoria 
structural abstract a mecanicii cuantice, autorul subliniază 
patru idei centrale: 

- Realitatea potenţială. Din perspectiva teoriei cuantice, 
realitatea „elementară” apare esenţialmente ca o lume 
de virtualităţi. în lumina realismului structural pe care-1 
propune autorul, atât actualitatea, cât şi potenţialitatea au 
statut ontologic deplin; posibilul nu se mai identifică cu 
„non existent objects”. Nivelul ontologic al potenţialului 
este cel al competenţei din cadrul existenţei structurilor 
generatoare, al matricilor constitutive şi al condiţiilor 
devenirii. 

- Integralitatea şi ordinea implicită. Potenţialitatea însăşi e 
concepută în termenii unei organizări dinamice, nedespărţită 
de obiectele individuale. O ordine totală e conţinută de 
fiecare regiune a spaţiului şi a timpului. Actualitatea e o 
determinare relativă la un nivel al „segmentării” întregului 
dinamic „auto-organizat”. Este respinsă ideea unui nivel 
„ultim” al existenţei. 

- Realitatea ca proces creativ. Existenţa este procesualitate. 
Entităţile permanente sunt de fapt nuclee de organizare şi 
generare, iar obiectele devin „forme derivate”. Integralitatea 
(totalitatea) şi procesualitatea, cele două dimensiuni 
fundamentale ale realităţii fizice, se unifică şi se justifică 
reciproc. 

- Autogenerativitatea, implicând autoorganizarea şi 
infinitudinea. Aceste caracteristici dezvoltă ideea de 
procesualitate, dar se leagă strâns şi de cea de potenţialitate, 
ca parte integrantă a realităţii, în calitatea ei de competenţă. 
Iar ordinea implicită asigură o structură internă realităţii, ca 
întreg şi ca manifestare locală. 

în concluzie, perspectiva ontologică, pe care o propune 
I. Pârvu, pornind de la bilanţul epistemologic al teoretizării 
structural abstracte şi bazându-se pe transcendentalitatea 

kantiană, plasează, la nivelul bazai şi elementar al lumii ca 
totalitate, „matrici categoriale autogenerative”. De aceea, merită 
reamintit modelul ontologic nicasian centrat pe deveninţă-, şi, 
comentate pe scurt, cele două abordări: transcendentalitatea 
kantiană şi fenomenologia. 

5.5. Deveninţa lui Noica, transcendenţa şi 

transcendentalitatea, în perspectiva lui Unu 

Ceea ce e caracteristic ontologiei lui Noica e elaborarea ei 
sistematică, cu prezentarea succesiunii unor nivele ontologice 
tot mai complexe, după modelul Logicii lui Hegel. Categoriile 
estetice ale spaţio-temporalităţii se schiţează de la începutul 
acestui drum, marcat, de la un capăt la altul, de pulsaţia 
expandantă, dar şi structurantă a devenirii întru fiinţă, 
în centrul problematicii fiinţei din real (din lucruri) ar sta, deci, 
aşa cum s-a precizat de la început, modelul reuşitei conjuncţiei 
dintre individual (I), general (G) şi determinaţii (D). Cuplajul 
acestora declanşează propriu-zisa devenire întru fiinţă, sub 
patronajul instanţei subsistente a elementului. Categoria 
specifică a acestuia din urmă ar fi Unu multiplu. Devenirea se 
răsfrânge şi asupra instanţei elementelor, ca un element special: 
deveninţa. în spatele deveninţei stă Unu, care se exprimă în ea 
ca într-o unică replică. 

Deveninţa lui Noica se află astfel plasată între zona de 
realitate efectivă a fiinţei din lucruri, ce se împlineşte sporitor 
întru nou, şi cea a idealităţii fiinţei ca fiinţă. E o zonă de 
autogenerativitate, garantată de Unu, care exprimă devenirea 
evolutivă a însăşi elementelor, inclusiv a celor originare: phisis 
(câmp electromagnetic pulsatil), viaţă şi raţiune umană. 

Deveninţa lui Noica se degajă în contextul unei elaborări 
ce ţine cont de structura ierarhică a lumii (realului) aşa cum 
a fost ea edificată de metafizica tradiţională, cu ochii aţintiţi 
spre transcendenţa neoplatonică; şi care, în final, a explodat în 
devenirea hegeliană. Dar Noica nu acordă o atenţie suficientă 

transcendentalităţii kantiene. Adică, condiţiilor de posibilitate 
ale autogenerativităţii. Poate, plasarea cea mai firească a 
deveninţei ar fi tocmai între tradiţionala transcendenţă şi 
mai noua transcendentalitate, în zona în care creativitatea 
şi instaurarea noului devin posibile. O astfel de plasare s-ar 
articula firesc cu vechile speculaţii ale lui Produs şi Damascius, 
privitoare la „nimicul creator” din zona Unului. însă, înţeles 
şi comentat astfel încât să acopere şi zona de emergenţă a 
transcendentalităţii. 

Demersul ontologic al lui I. Pârvu, dincolo de rezultatele 
conceptuale la care ajunge şi pe care le propune ca „model 
structural generativ” al fiinţei, poate fi considerat important şi 
deoarece, pe urmele transcendentalităţii lui Kant, atrage atenţia 
asupra implicării raţiunii, a fiinţei raţionale a omului exprimată 
prin teoriile ştiinţifice, în circumscrierea problematicii 
ontologice. Pârvu are în vedere Critica raţiunii pure a lui 
Kant, înţeleasă ca un suprem model de teoretizare structural 
generativă, ca prototipul teoriilor ştiinţifice structural generative 
cu care poate face corp comun. Raţionalitatea umană capătă un 
nou înţeles, ea urmând a fi studiată - reflexiv, desigur - la fel 
cum epistemologia studiază teoriile ştiinţifice efective. Şi astfel 
omul, (Dasein -ul uman), prin dimensiunea sa teoretic raţională, 
e implicat în accesul la abordarea şi înţelegerea nu numai a 
fiinţărilor, dar şi a fiinţei. E o altă modalitate de a discuta tema 
heideggeriană a structurii de fiinţă a Dasein- ului, care are acces, 
prin însăşi fiinţa sa, la problematica fiinţei. Implicaţia reflexivă 
ar rezulta şi din aceea că, aria ştiinţelor - a temelor ştiinţifice -, 
pe care le-a dezvoltat omul, vizează însăşi propria-i existenţă. Şi 
nu doar în sensul psihologiei, sociologiei, limbajului, culturii, 
istoriei, antropogenezei, istoriei religiilor şi filosofiei etc., ci şi 
prin faptul că, din perspectivă transcendentală, teoretizarea 
practicată de ştiinţe şi cea practicată de speculaţia filosofică 

ajung să se întreţese până la indistincţie. Filosofia e, astfel, 
încorporată în câmpul lărgit al ştiinţelor. Cercetarea empirică 
apare doar ca un capăt al acestui teritoriu, celălalt fiind însăşi 
speculaţia raţională, filosofică, a omului, înrădăcinată în 
transcendentalitate. Transcendentalitate spre care se deschide 
şi pe care o preia, afirmând-o. 

Comentariul critic al transcendentalităţii kantiene e 
important în cadrul acestei interpretări, tocmai pentru că 
trimite dincolo de ceea ce filosoful din Kdnigsberg susţine şi 
afirmă: caracterul finit al raţiunii umane ce se raportează doar 
la fenomene (la instanţa lucrului în sine nu ar avea acces decât o 
raţiune creatoare, infinită). I. Pârvu insistă asupra caracterului 
generativ al nucleului categorial-sintetic din Critica raţiunii pure, 
similar cu nucleul categorial ce constă din reţeaua de modele 
a teoriilor abstract structurale. Dar, prin transcendentalitate, 
categoriile kantiene au valenţe generative, distingându-se 
de tradiţionalele categorii aristoteliene care, în esenţă, erau 
atributive, determinative pentru un subiect-substrat. Logica 
transcendentală este, în esenţa ei, generativă, apărând ca o 
condiţie de posibilitate a logicii tradiţionale, aceasta din urmă 
fiind corelată, în primul rând, limbajului descriptiv, narativ, 
interpretativ. Prin transcendentalitatea cotegoriilor - care sunt 
operatori fundaţionali - se instituie în acelaşi timp condiţiile 
de posibilitate ale obiectului cunoaşterii, precum şi accesul 
la determinaţiile sale. în perspectiva constituirii, în primă 
instant, se manifestă categoriile ma-tematice, fapt ce asigură o 
primordialitate ontologică matematicului. De abia a doua grupă 
de categorii determină obiectul experienţei, din perspectiva 
temeiului cauzal şi al caracterizării statutului modal. 

Dată fiind caracteristica generativ-constitutivă a 
transcendentalităţii din care omul se împărtăşeşte, el e inevitabil 
„conectat”, „deschis” spre această generativitate fiinţială. Sau, 

cum formula Heidegger: în intimitatea fiinţei Dasein- ului, 
(Ereignis) „se dă” (es gibt) în permanenţă fiinţă şi timp. Dar 
această ofertă fiinţială se petrece sub semnul posibilului, al 
condiţiilor de posibilitate. 

Posibilitatea, ca şi categorie logică modală, poate fi corelată 
cu tradiţionala potenţă a lui Aristotel. Dar semnificaţia ei este 
în cu totul alt plan. Sau, funcţia sa nu vizează atât instanţa 
ontică propriu-zisă a „celor ce sunt”, cât procesul de ajungere 
la asertivitatea „prezenţei” fiinţiale. Adică, cadrul în care se 
plasează generativitatea a ceea ce ajunge să fie, sau ar putea să 
ajungă a fi. în „spiritul” Criticii raţiunii pure şi a unei ontologii 
articulate cu teoretizarea structural generativă, trimiterea ar fi 
deci la matrici categoriale autogeneratoare. Matrici care urcă 
dinspre zona posibilului matematic al transcendentalităţii 
atât în direcţia raţiunii cunoscătoare, cât şi în cea a fiinţărilor 
lumii ce se manifestă în fenomene. A dezvolta teorii - mai 
ales teorii din grupajul celor structural abstracte - este o 
activitate a intelectului uman (supervizată de raţiune), care 
doar la unul din capetele sale îşi pune problema „facticităţii 
reale” a obiectului vizat. De aceea, din perspectiva desfăşurării 
teoretizării intr-un univers al posibilului şi al fundării 
matematice, problema ontologică a fiinţei se pune altfel decât 
în cazul experienţei spontane a vieţii cotidiene care a dat 
profilul ontologiei tradiţionale. 

Cu alte cuvinte, prin teoretizarea abstractă şi prin luarea în 
considerare a Criticii raţiunii pure ca prototip al unei astfel de 
teoretizări, ne plasăm, odată cu transcendentalitatea, intr-un 
teritoriu de „dincolo de fiinţă”. Adică a fiinţei înţeleasă în limbajul 
metafizicii tradiţionale greceşti ca ousia aristoteliană. Iar aceasta 
e tocmai problema pe care a ridicat-o neoplatonismul. 

Privind retrospectiv în direcţia speculaţiei filosofice a 
modernităţii care a condus la transcendentalitatea kantiană, se 

ignoră de obicei faptul că neoplatonismul şi problematica sa nu 
au pierit odată cu absorbţia sa de către ontoteologia creştină 
în vremea scolasticii. Renaşterea italiană, cea florentină cel 
puţin, abundă de neoplatonism. Ce e semnificativ, el e intricat 
acum cu alchimia şi magia. Adică, cu o atitudine activă, de 
operare asupra realului; şi nu doar de contemplare a sa. Dacă 
la Roger Bacon, alchimia face efectiv parte din programul său 
doctrinar, la Francisc Bacon, rolul omului de ştiinţă se reduce 
la „a aduce aproape, a pune în contact” elemente ale naturii, 
care interacţiunează apoi spontan, în cadrul experienţelor de 
laborator. Ceea ce e „dincolo de fiinţă” începe a fi acceptat ca 
„ceva ce vine de undeva”. Ceva pe care omul experimentator îl 
întâmpină. Nu contemplaţia, ci întâmpinarea şi gestionarea a 
ceea ce ar putea să se des-văluie, devine atitudinea faţă de „ceea 
ce (vine dinspre) dincolo de fiinţă”. 

Transcendenţa se mută astfel, treptat, în direcţia 
transcendentalităţii. Heidegger, preluând şi dezvoltând ideea 
kantiană a lumii ca totalitate a fenomenelor, va comenta 
drumul Dasein -ului spre adevărul fiinţei, înţeles ca aletheia, 
ca des-implicare şi lăsare să se manifeste (ceva), în lumina 
prezenţei. 

Dacă-1 invocăm pe Kant şi transcendentalitatea raţiunii 
finite (a omului), dintr-o astfel de perspectivă, instanţa 
Principiului - a Unului, conform tradiţiei - poate fi plasată 
„dincolo de fiinţă” nu doar în direcţia transcendenţei, ci 
şi în cea a transcendentalităţii. Adică, la nivelul instanţei 
de emergenţă a condiţiilor de posibilitate apriorice ale 
apercepţiei. Condiţiile de posibilitate ale „punerii” obiectului, 
nu sunt încă „fiinţa”. Dar, dacă înţelegem transcendentalitatea 
ca generativitate a acestor condiţii de posibilitate constitutiv 
ma-tematice, ne apare în faţă o instanţă mult apropiată de 
cea a tradiţionalului Unu neoplatonician. Suntem de fapt în 

Chenar 12 


Transcendentalitatea în conjuncţie cu transcendenţa 

Transcendenţa 

- Transcendenţa sacrală 

- Transcendenţa Unului neoplatonicean 

- Transcendenţa Dumnezeului creştin 

- Transcendenţa ideii infinite la Kant 

- Transcendenţa ca orizont al lumii la Heidegger 

Unu 

Bine 

Kant 

Tra iscendentalitate 

Kar Lt: Condiţia de posibilitate a unităţii sintetice apriorice 
a matematicii şi fizicii pure („eu gândesc”). 

Fundamentarea ştiinţelor matematizate 
Rezultatele ştiinţelor 

Epistemologia ca fundamentare a ştiinţelor 

Husserl: Temeiul ce stă la baza fundamentelor gândirii 
ştiinţifice şi filosofice a 

eului şi intersubiectivităţii apriorice 

Heidegger: Condiţia de posibilitate apriorică a 
existenţialilor constituţiei de fiinţă a Dasein-ului şi a lumii 
(în cadrul existenţialului a-fi-în-lume) 

libertatea în abisul transcendentalităţii 

transcendentalitatea articulată cu transcendenţa 
Unului 

afara zonei existenţei efective. Dar la izvoarele sale abisale şi 
în drum spre eaf 

Deveninţa ar fi un principiu generator al elementelor, care, ca 
„judecăţi sintetice obiective”, sunt condiţiile de posibilitate ale 
fiinţării fiinţei. însă acum principiul generator este lipsit de limite, 
prin comparaţie cu sensul în care fiinţa anticilor se împlinea 
prin limitaţie." Principiul structural generativ al deveninţei, care 
ar putea corespunde modelului structural-generativ al fiinţei 
invocat de I. Pârvu, are nevoie şi el, desigur, de o fundamentare. 
Trimiterea lui Noica este dincolo de deveninţă, spre Unu. Dar 
acum putem regândi Unul neoplatonician ca pe un „nimic 
preaplin de potenţe” - ouden la Produs - ce nu e altceva decât 
condiţia de posibilitate a instanţei structural generative a fiinţei. 
Sau, a deveninţei. Unu, din Ontologia lui Noica, îşi poate asuma, 
alături de transcendenţă, şi dimensiunea transcendentalităţii. 


* A se vedea Cap.l, Paragraful 1.2. 
** Idem. 

ANEXA V 


Felul în care e pusă problema fiinţei de către I. Pârvu, prin 
implicarea ştiinţei, a arhitectonicii teoriilor ştiinţifice în frunte cu 
cele abstract structurale - şi a raţiunii critice care le face posibile 
evidenţiază o punte între fiinţa fiinţărilor intramundane şi structura de 
fiinţă a omului ce filosofează, a Dasein- ului în termenii lui Heidegger, 
sau a fiinţei raţionale finite, în formularea lui Kant. Fiinţa care are 
acces la instanţa fenomenelor, prin experienţa sensibilă. I. Pârvu, ca 
epistemolog, pariază, desigur, pe varianta kantiană. El se concentrează 
asupra studierii Criticii raţiunii pure pe care o asimilează unei teorii 
abstracte princeps. în acest sens, filosoful român identifică, în lucrarea 
lui Kant, cei doi poli ai teoriilor structural generative: pe de o parte, 
instanţa coerentă a sistemului categorial, centrată de eul conştient 
(„eu gândesc”) şi caracterizată definitoriu prin capacitatea sintetică 
apriorică pe care o evidenţiază apercepţia. Prin transcendentalitate, 
acest pol este şi autogenerativ. Sistemul categorial se extinde apoi, prin 
schematism, spre modele ale obiectivităţii experienţei (perceptive), 
a căror rezultat poate fi luat în dezbatere (dialectică) de instanţa 
raţiunii. Acest al doilea pol ar corespunde proiectelor teoretice spre 
care se pot dezvolta teoriile abstracte. 

I. Pârvu dezvoltă ideea menţionată mai sus în cartea pe care 
a publicat-o după Arhitectura existenţei, intitulată Posibilitatea 
experienţei. O reconstrucţie teoretică a Criticii raţiunii pure. Autorul 
insistă asupra faptului că, grupajul coerent al categoriilor, susţinut de 
principiul suprem al unităţii sintetice apriorice a apercepţiei, poate fi 
considerat un nucleu teoretic, căruia transcendentalitatea îi asigură 
un statut autogenerativ. Estetica transcendentală, prin suportul 
spaţio-temporal ce-1 oferă intuiţiei din orice experienţă, participă, 
desigur, şi ea la constituirea acestuia. La fel ca şi schematismul 
transcendental al imaginaţiei, care, pe baza timpului, introduce o 
ordine metodologică limitativă în utilizarea de către raţiune a datelor 
sensibile. Dar, chiar la nivelul categoriilor, primele două grupaje, 
considerate constitutive, sunt numite „matematice”. Celelalte două - 
ale relaţiei şi ale modalităţii - fiind etichetate ca „dinamice”. Invocarea 

matematicului constitutiv încă de la nivelul nucleului categorial 
generativ este considerată de autor ca semnificativă, în consonanţă 
cu teza fundaţional matematică a teoriilor abstract generative. 
Tot o viziune anticipativă a unei astfel de maniere de teoretizare e 
considerată şi constituirea sintetic apriorică a obiectului, ca „punere” 
transcendentală a condiţiei de obiect al experienţei. „Analogiile 
experienţei”, analizate de Kant în Critica raţiunii pure, ar putea fi 
corelate cu „modelele teoriei” din doctrina abstractă a teoriilor 
structurale. I. Pârvu consideră că dialectica transcendentală din 
Critica raţiunii pure poate fi interpretată cu un sens pozitiv, echivalent 
al construcţiei modelelor empirice în teoretizarea abstractă. Se 
subliniază, şi la acest nivel, unde se trece de la analiza intelectului la 
cea a raţiunii, importanţa pe care o acordă Kant principiului unităţii. 
Intelectul e considerat ca facultate a regulilor, iar raţiunea ca facultate a 
principiilor. Pârvu îl citează pe Kant care scrie: „Dacă intelectul poate 
fi o facultate a unităţii fenomenelor cu ajutorul regulilor, raţiunea este 
facultatea unităţii regulilor intelectului sub principii”. 

Pârvu nu se opreşte asupra acestei probleme a unităţii, deoarece 
urmăreşte tocmai direcţia opusă, cea a generativităţii. Totuşi, el 
subliniază mereu că generarea diversului (teoriilor, de ex.) e posibilă 
doar prin reglementările care delimitează un cadru. Folosind o 
metaforă, I. Pârvu scrie: 

„în teoria «bicamerală» a raţiunii (a intelectului, camera 
inferioară şi raţiunea în sens specific, camera superioară), raţiunea 
nu doar indică domeniul de jurisdicţie al intelectului, limitările lui 
(«veto-ul» camerei superioare), dar are şi o acţiune «legislativă», 
constructivă proprie; el oferă principiile organizării cercetării în 
cadrul programului teoretic, program în cadrul căruia numai se 
desfăşoară structurile teoretice ale nucleului fundamental pentru 
a edifica treptat «domeniul de semnificaţie şi aplicaţie» al matricei 
structurale a legităţii.’” 

Proiectul ontologic al cărţii Critica raţiunii pure e discutat de 
I. Pârvu separat, centrat pe acea parte a analiticii transcendentale a 
judecăţii, care se referă la distingerea tuturor obiectelor în fenomene 


* Ilie Pârvu, Posibilitatea existenţei, Ed. Politeia - SNSPA, Bucureşti, 2004. 

şi noumene şi amfibolia conceptelor reflexiei. Indiferent de detaliile 
şi nuanţele acestui text, problema ontologică care este acum ridicată 
poate fi privită şi din perspectiva istoriei metafizicii, a conceptelor pe 
care ontologia le-a pus în joc de-a lungul timpului. Desigur, acestea 
se centrează în primul rând pe conceptele ce trimit la fiinţă, care în 
greaca veche derivau din flexiunile verbului a fi - eimi (to on, ta onta, 
to ti eşti, ousia, ontos on, panteleos on). 

în latina clasică şi medieval, cu prelungiri în modernitatea Europei, 
s-au folosit termeni derivaţi din res şi ens ( realitas, ens, entitas, esse 
essentia); dar şi expresii ca existentia. Termenii strict ontologici s-au 
corelat, în metafizică, cu mulţi alţii (e.g. în greacă: eidos, energeia, 
dynamis, morfe, kategorein, hyle, nous, psiche; în latină: intelect, 
raţiune, formă, act - actualitate, materie, substanţă, subiect). Limbajul 
kantian reţine câţiva dintre aceşti termeni (e.g. intelect, raţiune, 
categorii, idei, lucru), dar face uz mai ales la terminologia dezvoltată 
în modernitatea Europei, pe care o şi consacrează: conştiinţă, eu, 
sine, subiectivitate, percepţie, fenomen, apercepţie, persoană. Marea 
noutate, din punct de vedere conceptual, o constituie însă termenul de 
transcendentalitate, care apare prin simetrie cu cel de transcendenţă. 

La fel cum vechea transcendentalitate trimitea spre instanţa lui 
Unu, nou născuta transcendentalitate nu putea avea în finalul ei altă 
instanţă decât cea pe care se plasa tradiţionalul Unu la Plotin, Platon 
şi Parmenides. 

Nu întâmplător finalul ontologiei lui Noica îl readuce în dezbatere 
pe Unu. 

6. Origine, temporalitate şi devenire 
Unul transcendentalo-transcendent 


între vorbele înţelepciunii tradiţionale se citează deseori 
tripla întrebare: Cine suntem? De unde venim? încotro ne 
îndreptăm? Ontologia lui Noica se centrează pe ultima dintre 
ele. Ideea sa de bază este că fiinţa nu „este”, ci „se face”, apirată 
de o nelinişte a devenirii. Ceea ce putem şti sigur, e că mergem 
spre ceva nou, printr-o continuă devenire supusă constant 
precarităţilor, într-o direcţie împlinitoare. Iar dacă, în cele din 
urmă, împlinirea se realizează, ca un „caz tipic exemplar”, ca un 
„holomer”, faptul e tot întru neodihnă. Căci împlinirea deschide 
noi orizonturi spre a merge şi mai departe. 

Dar, de unde venim? De fapt, drumul în-fiinţării din 
ontologia lui Noica începe la marginea nimicului, ca un 
prea-gol de fiinţă din lucruri; ce se converteşte intr-un dor de 
fiinţă, în aspiraţie către fiinţă, constituire de fiinţă şi apoi intrare 
în rost, în timpul rostitor. începutul, aparent simplu, devine 
însă o problemă dificilă de îndată ce ne gândim că, pentru a 
se ivi o aspiraţie spre fiinţă, aceasta trebuie cumva să preexiste, 
cel puţin ca obiectiv, chiar dacă nu e clar formulat, la început 
ca temă posibil aspirativă. în plus, mai apare misteriosul „nou”. 
Totul pulsează spre nou, spre şi mai nou. Noica lasă la o parte, 
practic, orice nostalgie a originilor. 

O altă vorbă de demult istorisea cum nişte ţărani, văzând pe 
câmp o broască ţestoasă şi neştiind ce e, l-au întrebat pe preot. 
Acesta, după ce a privit şi a meditat îndelung, le-a răspuns: 
„Asta, fie e ceva, fie merge undeva”. în spiritul acestei snoave, 

ontologia lui Noica, pornind pe drumul investigării a „ce este 
ceea ce este”, se apleacă îndelung, în permanenţă, asupra faptului 
că „acest ceva merge altundeva”. Spre un rost, devenind mereu 
întru nou. întru şi mai nou. 

în cele din urmă, fiinţa este deveninţă autogeneratoare de 
nou, integratoare a drumului parcurs şi, din nou, deschiderea 
spre nou. 

Odată cu deveninţă se evidenţiază una dintre virtuţile 
principale ale ontologiei lui Noica, aceea de a provoca gândirea 
speculativă actuală asupra unor probleme esenţiale. La fel cum 
Unul neoplatonicean, plasat dincolo de fiinţă, a sfidat meditaţia 
multă vreme prin aporiile ce le ridica, opera filosofului român 
mută accentuai dinspre plenitudinea asertivă a fiinţei din 
tradiţia antică spre geneză, constituire şi metamorfoză fiinţială 
întru ceva sporitor. 

Dar, pornind de unde? Şi, încotro? 

Filosofia greacă, pe care Noica o plasa sub semnul fiinţei, 
pornea de la temei, de la arhe-, şi afirma, iniţial, plenitudinea 
imobilă a fiinţei parmeneidene. Ea se împlinea apoi odată 
cu ousia, lui Aristotel, „spusă” prin categoriile limbajului 
asertiv, distribuite între individualitatea substanţei prime şi 
multiplicitatea generică a celei secunde. Regulile şi principiile 
Organon-uhii asigurau funcţionarea logosului prin asertare 
propoziţională şi silogism, baze ale adevărului-corespodenţă. 
Ontologia Greciei clasice stă sub semnul unei certitudini 
sensibile, a ceea ce e vizibil şi palpabil, bine conformat prin 
edificarea formală, frumos, aşezat la locul său sub astrele 
eterne. Nostalgia acestei fiinţe o are Heidegger atunci când 
ne retrimite la cotidianul existenţei medii a vieţii persoanelor. 
Şi, mai departe, la grija pentru împreună-locuire, pentru 
cultivarea cu grijă a pământului, aici, sub cer, muritori 
atenţi la semnele zeilor, în mijlocul tetradei şi în apropierea 

intimităţii (Ereignis) prin care „se dă” fiinţă şi timp. Trăind în 
mod poetic. 

Heidegger resimte totuşi că epoca începută prin filosofia 
aurorară a presocraticilor, a înţelegerii fiinţei ca limitată prin 
împlinire formală, s-a încheiat. El subliniază că şi în cotidian 
se insinuează nimicul, nimicnicia, pe care o introduce angoasa. 
Pentru greci, nimicul era sesizat ca absenţă a ordinii, ca haos şi, ca 
fază intermediară, ca „încă neajungere la împlinire”, ca „potenţa 
opusă actualizării”. Mai era, desigur, nimicul superficialităţii şi 
neautenticităţii rostirii sofiste, ca ne-fiinţă, ca me on. 

Nici matematicile vremii greco-romane nu aveau în sânul 
lor nimicul, adică pe zero. Ontologia descoperită de greci, 
adică problematica fiinţei, se etala pe atunci, în primul rând, 
prin „ceea ce este”. Chiar şi eternitatea era aproape perceptibilă 
prin mişcare circular, prin zeitatea generativă ipostaziată 
în mişcătorul nemişcat. întreaga problemă a originilor, 
tulburătoare şi misterioasă, pe care Eliade ne-o arată ca 
dominând toate mitologiile sacrale de dinaintea filosofiei, e 
plasată acum la periferie. La fel şi viitorul. Problema esenţială 
este faptul că „broasca ţestoasă este”. însă faptul că ea merge spre 
ceva, spre care aleargă în paralel şi Achile cel iute de picior, este 
discutabil. Faptul că fiinţa se duce undeva, nu avea demnitate 
filosofică majoră. 

Heidegger se lasă fascinat de reactualizarea acestei viziuni 
asupra fiinţei, reproblematizată prin transcendentalismul 
kantian. Spre deosebire de filosoful german, care lasă multe 
semne de întrebare deschise, Noica se va concentra pe devenire. 

Ne vom opri, mai întâi, asupra fiinţei heideggeriene. în 
conferinţa Despre esenţa temeiului, ţinută după apariţia cărţii 
Fiinţă şi timp, Heidegger aduce în discuţie începutul presocratic 
al filosofiei greceşti prin tema arhe-ului, a principiului, a 
temeiului ultim, baza şi cauzalitatea fundamentală a ceea ce este. 

După împlinirea gândirii speculative a Antichităţii, prin Platon 
şi Aristotel (şi după aporetica misterioasă a neoplatonismului), 
intervine în gândirea occidentală episodul creştinismului 
care pune creaţia a tot ce este pe seama Dumnezeului unic 
atotputernic. Dumnezeu personal, angajat în istorie, dar care a 
creat lumea din nimic, prin decrete divine. Filosofia modernităţii 
reia problema temeiului din perspectiva adevărului, înţeles ca 
şi corespondenţa dintre propoziţii şi realitate (natură), odată 
cu formularea principiului raţiunii suficiente de către Leibnitz. 
Demersul se realizează în contextul înţelegerii lumii prin optica 
polarizării subiect-obiect. Din sinteza kantiană, Heidegger 
reţine, alături de transcendentalitate, mai ales ideea de lume, 
înţeleasă ca totalitate a fenomenelor la care omul poate avea 
acces. Refăcând istoria conceptului de lume, filosoful german 
integrează sensul acesteia în existenţialul aprioric central al 
Dasein- ului: faptul de-a-fi-în-lume. 

Existenţialul a-fi-în-lume se constituie prin transcendenţa 
- instituită transcendental - a intenţionalităţii Dasein- ului, 
ce învăluie lumea ca un orizont. Iar fiinţările lumii, cu care 
Dasein -ul se află în intimitate, îşi pot deschide fiinţa proprie 
în apertura Dasein -ului spe lume. Esenţa temeiului, care 
e considerată a fi girată de libertate, se plasează la baza 
proiectării transcendentalo-transcendente a constituţiei de 
fiinţa a Dasein- ului. Temeiul presupune acum, în formularea 
lui Heidegger, trei elemente structurale: - dobândirea de teren 
ferm; - întreţeserea cu fiinţările ce „cotropesc” Dasein- ul; - 
întemeierea justificativă. 

Filosofia lui Heidegger a fost etichetată ca existenţialism. 
Conceptul de existenţă s-a impus în epoca scolasticii prin 
polarizare cu posibilul esenţei. Ceea ce e existent se manifestă, 
are o prezenţă efectivă participând astfel la un prezent temporal. 
Ontologia lui Noica pune însă accent, în continuarea lui 

Hegel, pe procesualitatea devenirii, a devenirii întru fiinţă. Şi, 
consecutiv, pe gradele de fiinţă: pe blocări, neîmpliniri, eşecuri, 
rebuturi. Fiinţa existentă şi împlinită, intrată în rost şi rostitoare, 
e şi ea doar un moment, o secvenţă dintr-o desfăşurare. 

Analizând spectral structura fiinţei, filosoful român identifică 
la extreme zone particulare. La capătul de la început întâlnim 
vastul şi vagul teritoriu al lucrurilor şi instanţa în câte poate fi 
identificat câte un topos gol de fiinţă ce doar aspiră spre fiinţă. 
Zona şi momentul acestui început apare ca unul al pre-fiinţei, 
ca un cadru sau un loc posibil pentru derularea ulterioară a 
fenomenologiei devenirii întru fiinţă. La celălalt capăt, ce se 
agregă în direcţia fiinţei ca fiinţă circumscrisă prin deveninţă şi 
Unu , întâlnim instanţa elementelor care sunt subsistente şi nu 
existente. Elemente care nu mai sunt lucruri şi care dau, de fapt, 
consistenţă fiinţei din lucruri în rarele momente când aceasta 
se împlineşte. Mai ales că împlinirea este ea însăşi neliniştită. 
Intrarea în ordine, în rost, impune individualul-general al 
holomerului, rostitor, generator al multiplului şi diversului, 
împlinirea constă în neodihna explorării unor noi orizonturi. 
Pe întregul parcurs, conceptul de existenţă abia dacă e amintit. 

Devenirea întru fiinţă se reduplică prin devenirea întru nou. 
Orizontul misterios al noului, pe care-1 girează Unu, pare a lua 
la Noica locul spiritului absolut hegelian. 

Cât priveşte tema prezentului şi a prezenţei, de care a făcut 
mult caz, în secolul XX, fenomenologia lui Husserl şi a lui 
Heidegger, ea face parte din problematica temporalităţii. Noica 
ia în considerare tema timpului, dar o plasează la alt nivel decât 
acela care se centrează pe nemijlocitul prezenţei fenomenale, 
în Ontologie, timpul e amintit la început, odată ce se constituie 
„câmpul pulsator” în urma unei închideri ce se deschide tensionat, 
iar apoi va fi amintit la capătul poveştii fiinţei în lucruri, când ea 
este un moment realizat prin devenire. Noica scrie: 

„Devenirea e modalitatea matură a realului. (...) în devenire, 
timpul apare ca orizontul de manifestare al fiinţei. Dar mişcarea 
timpului nu o dă infinitul timpului, ci deschiderea nelimitată 
a devenirii.”* 

în sfârşit, timpul mai e invocat la nivelul fiinţei ca fiinţă, când 
e comentată deveninţa. Putem citi: 

„Abia acum, la nivelul deveninţei, se poate pune problema 
timpului, dincolo de temporalitate şi temporalităţile invocate. 

El este o curgere staţionară în orizontul unei deveniri 
staţionare: deveninţa. Dacă elementele erau fiinţe secunde, 
atunci elementul unic, deveninţa, este fiinţa, prin care la acest 
nivel timpul ar părea să o dezvăluie. Dar el nu dezvăluie cu 
adevărat, iar încercarea de a înţelege fiinţa prin timp, cea a lui 
Heidegger, a eşuat poate pentru că nu erau interpretate prin 
lumina devenirii. Fiinţa deveninţă este mai mult decât timp: e 
raţionalitate intimă a elementelor, în real posibilul ei.”** *** 

Iar puţin mai jos, în aceeaşi pagină: 

„Acest ultim gând înţelegem a susţine: că elementele toate 
sunt modalităţi ale devenirii întru sine care e deveninţa. O 
raţiune intimă, cea a modelului ontologic, face ca elementul 
să fie în permanentă transienţă către întruchipări individuale 
atât reale cât şi posibile, de o parte, către ordini generale, 
real-posibile, de alta. Este raţiunea care face ca materia, 
viaţa, spiritul, înţelese ca elemente, să fie atât staţionare (faţă 
de realităţile de sub ele, sau ca un mişcător nemişcat, sau ca 
o „respiraţie a nemişcatului” cum spunea Plotin), cât şi în 
prefacere, ca aflându-se în devenire întru sine. Deveninţa este 
astfel în acelaşi timp o expresie a stării şi a procesului.”*" 


* Constantin Noica, Tratat de ontologie, în voi. Devenirea întru fiinţă, 
Ed. Ştiinţifică şi Enciclopedică, Bucureşti, 1981, p. 150. 

** Ibidem, p. 221. 

*** Idem. 

Fiinţa-deveninţă a lui Noica este o provocare pentru 
gândirea speculativă la începutul unei noi ere a umanităţii. 
Filosoful român simte că acum se petrece o schimbare radicală 
a omului, comparabilă cu mutaţia din perioada Neoliticului, 
când el a devenit sedentar şi cultivator, aşezat într-o locuinţă 
stabilă, venerând zeii. în perioada ce a trecut de atunci a apărut, 
la un moment dat, şi filosofia antică a fiinţei. Apoi, cea modernă 
a spiritului, încheiată prin idealismul german. Urmează epoca 
maşinilor. Şi, în sfârşit, cea a vremii noastre pe care Noica o 
numeşte a „devenirii stimulate”. însăşi problematica filosofică a 
fiinţei a apărut în cadrul desfăşurării devenirii fenomenologiei 
spiritului. Iar felul în care fiinţa e înţeleasă se schimbă şi el - „se 
petrece” - de-a lungul acestei deveniri sau istorii omeneşti. 

Devenirea hegeliană, cu atât mai mult deveninţa lui 
Noica, are în vedere timpul dintr-o altă perspectivă decât 
succesiunea dintre trecut, prezent şi viitor, pe care Aristotel o 
invoca în Fizica sa în corelaţie cu numărarea. De fapt, felul în 
care Aristotel pune problema timpului în tratatul său despre 
Categorii, prin întrebarea „când”?, evidenţiază orientarea 
spre localizarea unui moment al mişcării, pe care în Fizica 
îl comentează prin „acum”. Obiectivul mişcării, inclus în 
conceptul entelehiei, pune accent pe împlinirea formală care 
închide o procesualitate cu scop şi nu pe viitorul ce se deschide 
spre nou. Viziunea aristotelică este inclusă de Kant în estetica 
transcendentală. Totuşi, ceva mai devreme, Leibnitz sugerase 
o corelare a spaţio-temporalităţii cu structurile de ordine: 
ca ordine a concomitenţei şi ordine a succesiunii. Dar, dacă 
însăşi elementele unei structuri sunt considerate la rândul lor 
ca structuri de ordine, se impune ideea integrării. Ceea ce, 
în perspectivă spaţială, apare ca şi context; iar în perspectivă 
temporală se exprimă prin integrarea trecutului în structura 
prezentului. Hegel pledează, prin devenire, aufhebung, pentru 

încorporarea trecutului, ce s-a afirmat la un moment dat 
plenar ca prezent, în structura noului prezent, care îl neagă şi 
integrează în afirmarea fiinţei sale. Trecutul devine astfel un 
nivel calitativ intrinsec al constituţiei de fiinţă a rezultatului. 
Această viziune a fost dezvoltată de întreg evoluţionismul 
ştiinţelor despre natură şi om din secolele al XlX-lea şi al 
XX-lea. Viaţa ia naştere pe fundalul fiinţialităţii fizico-chimice 
a naturii, a desfăşurării elementelor, a phisis-ului, a forţelor, 
a constituenţilor şi a legilor naturale. în cadrul vieţii se 
produce o evoluţie pe parcursul căreia fiinţele nou apărute 
integrează în constituţia lor de fiinţă aspecte ale organizării 
fiinţelor predecesoare. Faptul devine evident prin studierea 
embriologiei. Astfel, Heakel a putut formula că: „ontogeneza 
reproduce filogeneza”. Omul apare pe fundalul caracteristicilor 
autoreproducerii expandante ale fiinţialităţii biologice. 
Existenţa sa, structura de fiinţă a omului cu toată originalitatea 
specifică Dasein- ului, în perspectiva fenomenologiei spiritului, 
presupune fundalul său fizico-biologic. în cadrul desfăşurării 
istoriei omului, noutatea unor formaţiuni socio-culturale preia 
integrativ ceea ce a ajuns, la un moment dat, să fie afirmat 
şi prezent. Aspectele ce pot fi apoi diferenţiate şi dezvoltate, 
diferenţiate înspre noi direcţii de spiritualitate umană. 

Deveninţa lui Noica preia acest înţeles al procesualităţii 
devenirii, în cadrul căreia temporalitatea se mută în calitate 
structurală încorporată. Dacă spaţialitatea e invocată în 
ontologia sa - nu atât prin extensia măsurabilă, cât prin loc, 
deschidere şi diferenţierea interior/exterior -, temporalitatea e 
şi ea avută în vedere, nu doar prin simpla prezenţă în prezent, 
ca prezentificare ce desparte trecutul rememorat de viitorul 
proiectat, ci mai ales ca structurare temporală pe parcursul unei 
înaintări prin devenire. Transformarea sintezei temp oralităţii 
în coerenţa rostului fiinţial este cea care tocmai asigură 

permanenta deschidere întru nou, adică simetricul originii, 
baza pentru generarea efectivă a noului. A ceva cu totul nou. 

Nucleul fiinţei ca fiinţă e deveninţa. Provocarea deveninţei 
nicasiene merită să fie luată în serios şi să nu rămână izolată 
intr-un cuvânt nou şi hibrid ce încearcă să lege rostirea 
românească de limbajul universal. Dar ontologia lui Noica nu 
se încheie cu deveninţa, ci continuă în direcţia condiţiilor de 
posibilitate şi de generare a acesteia. Undeva, într-o instanţă 
transcendentalo-transcendentă din spatele deveninţei, stă acel 
Unu, a cărui unică întrupare este ea, deveninţa. De vreme ce 
elementele sunt subsistente - şi nu existente - deveninţa, ca 
element al elementelor, nu se poate plasa decât în aria deschisă 
de ele, cea a subsistenţei. Şi, la fel, acel Unu, a cărui întrupare este 
deveninţa, nu se poate afla decât în zona întemeierii condiţiilor 
de posibilitate (probabil „hiper-subsistente”) ale deveninţei. 
Ontologia speculativă sugerează astfel o instanţă ontologică 
a subsistenţei tot mai adâncă, nuanţată, bogată şi rafinată, 
ce-şi întinde rădăcinile, probabil predominent matematice, în 
direcţia în care se plasa şi tradiţionalul Unu. Iar atunci când 
e invocat Unu se are în vedere, desigur, o direcţie spre care 
gândirea speculativă se îndreaptă. Direcţie ce, în zilele noastre, 
ar putea fi etichetată ca transcendentalo-transcendentă. Nu 
e nimic nefiresc în a regăsi şi a replasa tradiţionalul Unu 
neoplatonician, pe care Noica doar îl invocă aluziv şi provocator, 
în spatele transcendentalităţii kantiene. 

Dar Unu pretinde, în completarea sa, Totul ”, de la alfa la 
omega. Iar ca deveninţa să poată descinde din aria Unului-Tot, 
aici trebuie să se găsească şi replica sa, prin Eternitate. în 
continuare se impun aproape de la sine Infinitul şi Absolutul. 
Cel puţin acestea sunt supracategoriile pe care speculaţia 
ontologică - şi ontoteologică - le-a decantat de-a lungul 
istoriei sale de până acum. Ajungem astfel la ceea ce A. Surdu 

numeşte instanţa supracategoriilor autologice ale „Subsistenţei”. 
Deveninţa ar fi atunci replica unică, de aceeaşi fiinţă cu instanţa 
transcendentalo-transcendentă a Subsistenţei autologice şi 
autogenerative, patronată de tradiţionalul topos al Unului de 
dincolo de fiinţă şi gândire, a cărui întrupare este. 

Dar cum se realizează această întrupare, presimţită de Noica? 

Este, deci, loc pentru continuarea meditaţiei speculative 
adânci şi în zilele noastre. 

Anexa VI* ** 


Prin faptul că invocă la nivelul suprem al ontologiei sale - cel al 
fiinţei ca fiinţă - Unu cu o unică distribuţie (întrupare) în deveninţă, 
Noica provoacă gândirea speculativă în cel puţin două direcţii: 
pe de o parte, în cea a reactualizării meditaţiei tradiţionale asupra 
categoriilor sub cupola supracategoriei lui Unu; pe de altă parte, în 
direcţia interpretării filosofice a actualelor abordări ştiinţifice ale 
realităţii lumii, ce scot la iveală omniprezenţa devenirii. După moartea 
lui Noica, în ultima direcţie s-a afirmat în filosofia română I. Pârvu, 
iar în prima direcţie, filosofia pentadică a lui Alexandru Surdu. 

Logicianul Alexandru Surdu" elaborează un sistem categorial 
filosofic pentadic, pornind, ca şi Noica la începutul carierei sale, de 
la rezultatele oferite de istoria filosofiei. Categoriile se plasează în 
această istorie la intersecţia dintre ontologie şi logică. Din sistemul lui 
Surdu, pentru încadrarea problematicii deveninţei, s-ar putea decanta 
următoarele aspecte: 

Nucleul e constituit din instanţa Subsistenţei, care reuneşte cinci 
supracategorii autologice şi nerelaţionale: Unu, Tot, Infinit, Eternitate, 
Absolut. Subsistenţa stă în spatele (sau dedesubtul) Existenţei (ce 
include Fiinţa) prin care se exprimă. Exprimare ce implică de obicei 
şi instanţa Supersistenţei (sacrale). Existenţa actuală se corelează 
cu ceea ce a precedat-o şi cu ceea ce-i va urma (Protosistenţă şi 
Episistenţă). Realitatea umană, dimensionată prin valori, construieşte 
şi o Realitate de ordinul doi. Supracategoriile, neavând referenţial, 
la nivelul Subsistenţei se exclud polarizările de tipul Unu/multiplu, 
Infinit/finit, Tot/parte, Absolut/relativ; polarizări care se desfăşoară 
doar la nivelul Existenţei. 


* Textul a apărut în volumul Gâlceava înţelepţilor în jurul timpului, 
Ed. Brumar, Timişoara, 2017, p. 258-261. 

** Alexandru Surdu, Sistemul filosofiei pentadice, în voi. Cercetări 
logico-filosofice, Ed. Tehnică, Bucureşti, 2008; Filosofia pentadică II. 
Teoria subsistenţei, Ed. Academiei Române, Bucureşti, Ed. Ardealul, 
Târgu-Mureş, 2012. 

Instanţa subsistenţei din filosofia pentadică ar putea fi considerată 
ca o dezvoltare a Unului din Ontologia lui Noica. S-ar trece astfel, de la 
simpla aluzie implicită la Unul neoplatonic, spre o instanţă categorială 
mai consistent constituită prin istoria filosofiei occidentale (de precizat 
că A. Surdu nu face această trimitere). Unul ar fi atunci înţeles şi ca 
Unu-Tot, ca alfa şi omega, aşa cum sugera gândirea lui Parmenide 
şi cum a dezvoltat tema ontoteologia creştină. De asemenea, ar fi 
integrat şi Infinitul modernităţii, mai bogat decât cel al antichităţii, 
prin includerea posibilităţilor nemărginite a căror orizont l-a deschis 
asimilarea de către matematicile Europei a zeroului indiano-arab. Şi 
de asemenea, Unului i-ar fi proprie ideea de absolut necondiţionat, pe 
care scolastica şi mistica secolului al XlII-lea a prefigurat-o, pentru 
a o dezvolta apoi idealismul german, prin Schelling şi Hegel. Iar 
Eternitatea, ca oglindire în Subsistenţă a temporalităţii existenţei, ar 
oferi un suport mai dens pentru replica Unului în deveninţă. 

Sistemul categorial pentadic nu e însă centrat pe problematica 
ontologică, Fiinţa fiind comentată doar ca inclusă în Existenţa ce 
exprimă Subsistenţă. Nu sunt dezbătute detaliat în sistemul pentadic 
nici gradele de fiinţă - nimicul, nefiinţa, vidul, nici procesualitatea 
devenirii întru fiinţă, tranziţia de la existenţă spre subsistenţă prin 
instanţa de generalitate calitativă a elementului etc. Totuşi, în ambele 
sisteme e prezentă o tranziţie de la existenţă la subsistenţă. Pentru 
Noica Unu se află într-o poziţie ce depăşeşte nivelul cuplului Unu/ 
multiplu, considerat ca şi categorie specifică elementului, dincolo 
chiar de deveninţă, considerată drept element al elementelor. Totuşi, 
acest Unu nicasian e avut în vedere, împreună cu „întruparea” sa 
unică în deveninţă, ca făcând parte integrală din fiinţă, din idealitatea 
fiinţei ca fiinţă. Problematica fiinţei nu e subordonată existenţei la alt 
nivel ontologic-categorial aşa cum este filosofia pentadică. Unu lui 
Noica este chiar în centrul fiinţei ca fiinţă. 

în măsura în care instanţa Subsistenţei din filosofia pentadică ar 
fi acceptată ca o dezvoltare a Unului din Ontologia lui Noica, rămâne 
deschisă problema derivării deveninţei, ca replică unică şi de aceeaşi 
fiinţă cu Unul. Adică, s-ar cere comentat faptul cum Eternitatea, în 
calitatea sa de componentă a instanţei Subsistenţei, realizează un salt 
de întrupare în deveninţă, mutând nivelul categoriilor autologice în 
temelia care generează condiţiile de posibilitate ale fiinţărilor din real. 

în Tratatul de Ontologie, Noica indica legătura ontologiei cu timpul 
tocmai la acest nivel al deveninţei, şi îi reproşa lui Heidegger că nu a 
insistat asupra temporalităţii, dintr-o astfel de perspectivă. în plus, 
Noica tatona posibilitatea de a atribui deveninţei un statut temporal 
special: „Fiinţa-deveninţă”. Aceasta ar fi mai mult decât timp în „real- 
posibilul” ei, poate ceva de tipul aev-eternităţii medievalilor, sugera 
filosoful de la Păltiniş. 

Sugestiile filosofiei pentadice privitoare la Subsistenţă, care ar 
include şi Unul nicasian, ar mai fi de reţinut deoarece e vorba acum şi 
de un sistem filosofico-categorial. Or, statutul tradiţional şi definitoriu 
al categoriilor implică logosul (categoriile aristoteliene presupun şi 
faptul că ele „se spun despre fiinţă”). Multiplele semnificaţii pe care le 
posedă logosul, în filosofia greacă şi tradiţională, ar fi astfel activate la 
acest nivel al Unului. 

Epilog 


într-o convorbire telefonică care a avut loc în Paris, Cioran 
i-a mărturisit autorului acestei lucrări: 

„Niciodată nu am putut să înţeleg optimismul nebun al 
acestui prieten al meu de o viaţă, care a fost Dinu Noica”. 

Optimismul lui Noica face corp comun cu deschiderea sa 
filosofică spre devenirea întru nou. El credita prezentul vremii 
sale cu valenţele pozitive ale unui timp rostitor, al devenirii 
stimulate. Pe când, în aceeaşi perioadă, Cioran se simţea 
căzut din timp, din temporalitatea istorică, într-o eternitate 
încremenită, de infern. 

Noica se plasează pe liniile de forţă conturate deja în secolul 
al XlX-lea, când devenirea hegeliană se combinase cu sensul 
pozitiv al progresului. Lăsând la o parte aspectele axiologice, 
cu bunele şi relele noii socio-culturi umane ce se profilează la 
orizont, din această perspectivă nu poate fi eludată dimensiunea 
speculativă care se referă la cel puţin două aspecte. Una dintre 
ele priveşte statutul omului şi a fost larg dezbătută încă de la 
sfârşitul secolului al XlX-lea, odată cu supraomul lui Nietzsche. 
Dacă mitologia sacrală imagina omul ca fiind creat de fiinţe 
supranaturale ce-i erau principial superioare, evoluţionismul a 
scos în evidenţă poziţia superioară a omului în raport cu Biosul, 
cu animalitatea. în spiritul progresului apare firească întrebarea: 
ce va urma, în sens evolutiv, după om? Adică, după acest 
nivel de fiinţare pe care noi îl caracterizăm prin raţionalitate, 
conform sintagmei filosofice care s-a impus deja în antichitate: 
omul e un vieţuitor dotat cu raţiune (logos). Mai ales că în 

noile împrejurări, ale modernităţii edificate pe fundalul religiei 
creştine, se degajă accesul său la libertatea creatoare. 

Problema ce se pune nu e, desigur, cea reproductivă, de a 
concepe un om artificial - de tipul homuncusului, Golemului, 
robotului etc. - temă ce a preocupat deja Renaşterea europeană 
odată cu recrudescenţa alchimiei şi magiei, ci de a participa 
creator la propria devenire, pentru a atinge un stadiu fiinţial 
superior. în plan politic tema a fost cultivată o vreme de către 
marxismul militant, cu rezultatele care se cunosc. Chestiunea 
filosofică mai adâncă, care se profilează în această direcţie, este 
însă: ar fi de aşteptat apariţia unui nou „element originar”, în 
termenii lui Noica, în acelaşi sens ca elementul vieţii sau al 
raţionalităţii umane, care să se suprapună ierarhic acestora? 
Este posibil „ceva” deasupra tradiţionalului logos-raţiune? 

Filosoful român nu abordează o astfel de problemă radicală. 
Faptul asupra căruia el insistă este că deveninţa defineşte fiinţa 
ca fiinţă, fiind astfel un aspect structural al acesteia. De unde 
ar decurge caracterul ei transcendentalo-transcendent; şi 
inevitabilitatea manifestărilor sale specifice. De aici ar rezulta 
că problema ridicată mai sus nu ar putea fi uşor ocolită. Dar 
progresul la infinit depăşeşte în cele din urmă capacitatea 
noastră de înţelegere. Şi apoi, privind înapoi, regresiv, ce s-ar 
putea spune oare despre începutul propriu-zis? 

Un al doilea aspect se referă la ciclul cosmic-antropologic. 
Tema e şi ea una tradiţională, speculată mult în Renaştere şi 
Iluminism, fiind reactivată de noua cosmologie şi de principiul 
antropic. Secolul XX, mai ales în a doua sa jumătate, a 
conceput un univers ce evoluează după model biologic. Adică, 
care se naşte, creşte, multiplicându-se şi diferenţiindu-se, se 
maturizează, îmbătrâneşte şi moare. Episodul ce s-a petrecut 
pe Terra odată cu apariţia vieţii (a Biosului) şi omului conştient 
raţional (Antropos), conduce la varianta unui Univers ce se 

cunoaşte pe sine însuşi. Noi trăim, deci, într-un astfel de Univers 
autoreflexiv, cu constantele sale fizice şi cu istoria sa specifică. 
Fără a putea şti şi închipui cum ar fi multiplele universuri 
care nu au dus - sau, constitutiv, nu pot duce - la apariţia de 
fiinţe raţionale similiumane, capabile să-l cunoască. Această 
perspectivă activează problema kantiană al lucrului în sine. 

Soluţia speculativă a temei universurilor ce se nasc şi mor a 
fost, de-a lungul istoriei spirituale, ideea ciclurilor, prefigurată atât 
de gândirea indiană, cât şi de cea elenistă. Doctrina universului 
ciclic, a mitului eternei reîntoarceri despre care vorbea Eliade, 
eludează problema unui început absolut. Ea nu mai funcţionează 
însă odată cu religia iudeo-creştină conform căreia această lume 
a fost creată o singură dată, din nimic, prin decrete divine. Creaţia 
nu se va mai repeta. Şi lumea va avea un sfârşit unic (la cea de a 
doua venire a lui Iisus, când timpul istoric se va încheia). Pe acest 
fundal, modernitatea şi-a dezvoltat propria sa speculaţie filosofică 
care, în multe privinţe, diferă de cea antică. între noutăţi, pe lângă 
subiectivitatea conştiinţei şi viziunea transcendentalităţii, poate 
fi menţionată la loc de cinste şi problematica devenirii, cu întreg 
evoluţionismul subiacent şi deschiderea sa înspre nou. 

într-o vreme în care Europa încerca să răspundă întrebărilor 
ultime prin raţionalitatea ştiinţei, Kant se arăta rezervat în 
privinţa capacităţilor acesteia de a merge până la capăt. Totuşi, 
după Kant, idealismul german a declanşat devenirea hegeliană. 
Noica se plasează în continuitatea acesteia, transfigurând 
devenirea ce se încheia în concept, într-o deveninţă deschisă 
nelimitat spre nou. 

Deveninţă care e unica întrupare a unui Unu de aceeaşi fiinţă 
cu ea. 

A unui Unu transcendentalo-transcendent, am putea 
spune noi azi, menţinând apetenţa pentru speculaţia 
ştiinţifico-filosofică profundă. 

La capătul acestei călătorii în care privirea a fost mereu 
aţintită spre nou, spre tot mai nou, merită să ne oprim o clipă şi 
asupra a două meditaţii ale lui Cioran. Acesta îşi nota în Caiete: 

„...revin mereu mai mult, mă retrag înspre nu ştiu ce, trec 
dintr-un început în altul. Poate că într-o zi voi reuşi să ating 
originea însăşi, pentru ca în sfârşit să mă odihnesc şi să mă 
prăbuşesc în ea.”* 

Iar după câteva pagini,: 

„(...) locul meu, patria mea este, ca pentru mistici, acel 
nimic care-1 precede pe Dumnezeu....”** 

„Acel nimic care-1 precede pe Dumnezeu!!!...” 

Dar Dumnezeu îl precede infinit chiar pe acel Unu, la care 
meditau neoplatonicienii... Pe care-1 invoca în final Noica... 
înainte de Dumnezeu?!!... 


* Emil Cioran, Caiete, Ed. Ehimanitas, Bucureşti, 2016, p. 718. 

** Ibidem, p. 752. 

Post-scriptum 


Autorul acestui eseu a fost nedumerit de la prima lectură 
a ontologiei lui Constantin Noica (încă în faza de manuscris) 
asupra a două aspecte. Care e semnificaţia trimiterii la fiinţa 
în lucruri (s.n.), de care se ocupă cea mai mare parte a lucrării, 
şi, care este sensul trimiterii la Unu din finalul textului, unde 
e comentată „fiinţa în ea însăşi” începând cu „deveninţa” ce e 
considerată ca unică întrupare a acestui Unu, de aceeaşi fiinţă 
cu el. Mai există şi un al treilea aspect pe care-1 voi semnala 
ulterior. încercările de a clarifica aceste aspecte, prin dialog cu 
filosoful, au eşuat. 

Am constatat cu mirare - apoi cu uimire - că nimeni, niciun 
gânditor care a scris despre filosofia lui Noica şi niciunul cu 
care am reuşit să discut, nu acorda importanţă menţionatelor 
chestiuni. Faptul mi s-a părut cu atât mai straniu, cu cât nu 
am încetat să insist asupra celor două probleme în mediile 
oarecum abilitate, de exemplu, la reuniunile anuale privitoare 
la gândirea lui Noica organizate de Academia Română. 
Privitor la tema lucrului m-am lămurit parţial asupra istoriei 
conceptului din Dicţionarul filosofilor europeni, editat de 
Barbara Cassin (ce mi-a fost pus la dispoziţie de Alexander 
Baumgartner) şi din reflexia asupra meditaţiilor lui Heidegger 
asupra lucrului. Privitor la realitate, derivată din res/lucru, am 
ţinut seama de mutaţia înţelesului acestui concept realizată 
prin Logica lui Hegel. 

Nu a fost, desigur, greu de ghicit că trimiterea la Unu are 
în vedere preocuparea neoplatonicienilor faţă de această temă. 
Dar singurul specialist, care s-a arătat interesat de subiect, a 

fost Alexander Baumgartner, ce tocmai tradusese Eneadele 
/ui Plotin. Treptat, am reuşit să urmăresc rolul major jucat de 
neoplatonicieni în mistica renană, dată fiind traducerea cărţii lui 
Alain de Libera, publicată la Editura Amarcord din Timişoara, 
şi prin frecventarea mai asiduă a lucrărilor acestui autor şi ale 
lui Gilson. însă, cel mai important moment lămuritor a fost 
parcurgerea sintezei Marinelei Vlad privitoare la neoplatonism, 
recomandată de un prieten. Conectând informaţiile din această 
carte cu cele din Mistica renană a lui A. de Libera, îmi devenea 
tot mai clar că Noica încerca să rezolve într-un fel misterul 
„deveninţei”, care e nucleul „fiinţei în sine”, nu doar printr-o 
regândire creatoare a „conceptului” lui Hegel, ci şi printr-o 
soluţie ce ar putea fi etichetată ca ontoteologică. Deveninţa ar 
fi întruparea unică a Unului, după cum Fiul e întruparea unică 
a Tatălui (speculaţia se găseşte şi la misticul Hugo Ripelius 
din Strassbourg). Această interpretare nu se potrivea însă cu 
interesul major al lui Noica, pentru cele mai noi date ale ştiinţelor 
şi, în general, cu evoluţionismul său obsedant, cu pariul său 
întru deschiderea spre nou, spre un fel de nou absolut. 

Intervine la acest nivel o a treia chestiune, apărută şi ea de 
la început, pe care am ridicat-o, de asemenea, ca un semn de 
întrebare căruia părea că nimeni nu-i dă importanţă. Anume, 
indiferenţa lui Noica faţă de transcendentalismul lui Kant. Mie 
această problemă mi-a apărut în faţă deoarece, într-o anumită 
perioadă a vieţii, am parcurs în paralel, cu atenţie, lucrările 
lui Noica şi ale lui Heidegger (din opera căruia au apărut 
multe traduceri în limba română, cu un bun aparat critic, 
putând astfel renunţa la lecturarea sa în germană şi franceză). 
Heidegger, recitit mereu, mi-a apărut, din ce în ce mai mult, ca 
sprijinindu-se în esenţă pe un Kant regândit. De fapt, lucrurile 
apar astfel chiar explicit, prin însăşi analitica Dasein -ului 
şi lucrarea sa privitoare la Kant, pe care a publicat-o imediat 

după Fiinţă şi timp. Or, la Heidegger, transcendentalitatea 
încorporează transcendenţa, subsumându-şi-o. Principalul 
existenţial al Dasein- ului, faptul-de-a-fi-în-lume, se constituie 
prin intermediul proiectului de lume, care se desfăşoară ca o 
transcendenţă învăluitoare a lumii, a cărui orizont îl asigură. Pe 
de altă parte, însă, în mod relativ ciudat, viziunea ontologică a 
lui Heidegger pare imersată în cea greacă tradiţională, care încă 
nu se avântase în transcendenţa „de dincolo de fiinţă şi gândire” 
a neoplatonicienilor. Această poziţionare este subliniată cu 
insistenţă şi destul de convingător de Liiceanu în studiul lui 
de peralogie, Despre limită. Astfel, kantianismul lui Heidegger 
nu lăsa nicio şansă transcendenţei neoplatonice, ghidată de 
tradiţionalul Unu. 

în această situaţie aproape aporetică, privitoare la ontologia 
lui Noica, mi-a atras atenţia lucrarea lui Ilie Pârvu privitoare 
la Kant, Posibilitatea experienţei. Există în precedenta lucrare a 
epistemologuluiPârvu, Arhitectonica existenţei, unfapttulburător. 
în această lucrare autorul ajunge, pe baza abordării „lumii ca 
totalitate” privită din perspectiva rezultatelor ştiinţelor de ultimă 
generaţie (prin teoretizarea structural-abstract-generativă), 
la o interpretare ontologică ce se sprijină, ca pe o temelie, pe 
„invarianţi categoriali autogenerativi”. Or, prezentarea acestei 
temelii, face să sară în ochi o frapantă similitudine cu deveninţa 
lui Noica. Noica care, în întreaga lui viaţă, nu apreciase 
epistemologia şi s-a eschivat de la orice întâlnire şi discuţie 
cu Pârvu. Revenind la Posibilitatea experienţei, I. Pârvu face 
un pas îndrăzneţ asimilând Criticii raţiunii pure cu prototipul 
teoretizării structural-abstract-generative. Pe parcursul întregii 
argumentări, autorul insistă asupra faptului că, în acest proiect, 
matematicul e mai profund plasat (din punct de vedere 
transcendental) decât logicul (care derivă din logosul discursiv, 
asertiv şi narativ). Generativitatea transcendentală s-ar realiza, 

de fapt, pe filieră ma-tematică; şi de abia în final ar interveni 
„tematicul” discursiv şi cauzal. Cu uşurinţă, reapare, în mintea 
oricui care cunoaşte istoria filosofiei, apetenţa neoplatonicilor 
(a lui Porfir, şi mai ales, a lui Produs) pentru matematică. 

Refăcând circuitul speculativ, apare comprehensibil cum 
Unul neoplatonician nu s-a epuizat odată cu mistica renană. 
El s-a menţinut, purtat de ontologia creştină, în profunzimile 
spiritualităţii modernităţii, a ştiinţelor matematizabile ale 
acestora. Pe măsură ce se constituie edificii conştiinţei, a cărui 
început se află, prin Eu şi Sine, în mistica renană, şi a cărui 
baze sunt puse de Luther (Gewissen) şi Calvin (Conscience), 
respectiva conştiinţă se impune ca un centru de acumulare, 
ca un nucleu de gravitaţie, ce poate capta „emanaţiile” sau 
„corzile” de tip ma-tematic, ce urcă dinspre vechiul Unu 
transcendent; şi care tinde să se convertească în sursa abisală a 
transcendentalităţii. în însăşi „persoana-conştientă” a lui Kant, 
centrată de „eu gândesc”, implicând în nucleul său şi „unitatea 
sintetică” apriorică a transcendentalităţii. 

Cercul transcendentalo-transcendent astfel constituit nu 
pare a fi anihilat de spiritul absolut al lui Hegel. Ceea ce reuşeşte 
să facă acesta e de a muta energia, care se consuma pe vremuri 
în extaz, în creativitate evoluţionistă. Noica preia această idee 
degajat, neacordând atenţie faptului că ea stă în cele din urmă 
deasupra vulcanului transcendentalităţii. Analiza nicasiană 
trimite doar la tradiţionalul Unu. Doar că acest Unu, aflat 
dincolo de fiinţă şi gândire, cum sugerează I. Pârvu, nu mai 
este doar o instanţă aspirativă ca cea comentată de Damascius, 
pentru care Unu ghida un drum de elevaţie spirituală prin vid, 
ci forţa elementară ce întreţine deveninţa. 

E important să nu uităm că fiinţa ca fiinţă a lui Noica, 
deveninţa şi Unu, nu se mai află „în lucruri”. Ea nu mai e 
nici „existentă”. La acest nivel, fiinţa se decantează în spatele 

„subsistenţei” elementelor, într-o dimensiune probabil 
supra-subsistentă. Analiza speculativă a acestui teritoriu 
subsistent a fost dintotdeauna fascinaţia gânditorilor. în această 
zonă se plasează categoriile şi supracategoriile autologice. 
Tentativa lui A. Surdu, cu studiile sale logico-filosofice în 
direcţia subsistenţei, subliniază persistenţa acestei probleme şi 
în zilele noastre. 

Deci, ontologia lui Noica are rost. 

Ea e intrată în rost. 

